REPORT: Ruhumuge lolah dharanives ranah!\nރުހުމުގެ ލޮލަކަށް އައިބެއް ނުފެންނާނެއޭ ބުނެ އެވެ. ގިނަ ފަރަހަށް ކަން ވެފައި އޮންނަނީ ވެސް އެހެނެވެ. ރާއްޖޭގައި އެ ހަރު ބަހުގެ ސީދާ ލަފްޒީ މާނަ ހިތްޕުޅަށް ނަންގަވައިގެން އުޅުއްވާ އެއް ބޭފުޅަކީ ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދެވެ. ރާއްޖޭގެ އަވަށްޓެރިއަކަށް ވުމަށް ވުރެ ބޮޑަށް އެމަނިކުފާނާ އޮންނަ ގާތް ރައްޓެހި ކަމެއްގެ ސަބަބުން އިންޑިއާ ދެކެ ވަނީ އަމަށަކު ލޯތްބެއް ނޫނެވެ. އެކަން ކަށަވަރުކޮށް ދެއްވަނީ ވެސް އެމަނިފާނެވެ. އެންމެ ފަހުން އިންޑިއާއަށް ވަޑައިގެން އެންމެ ގިނައިން ވިދާޅުވީ "އަޅުގަނޑަށް އިންޑިއާ ވަރަށް ކަމުދޭ" އެހެނެވެ.\nކަންކަން ހިނގަމުންދާ ގޮތުން އިންޑިއާ އާއި ރައީސް ނަޝީދުގެ ގުޅުމަކީ އިންޑިއާގެ ޝާހު ޖަހާން މުމްތާޒް ދެކެ ވީފަދަ ޖީލުތަކަށް ދެމިގެންދާފަދަ ލޯތްބެކޭ ބުނުން ވެސް މިހާރު ދެން މުޅިއަކުން ދޮގަކަށް ނުވާނެ އެވެ. ހުރިހާ ގޮތަކުން ވެސް ނަޝީދަށް އިންޑިއާ ހަމަ މޮޅީ އެވެ. އެއީ ޑިމޮކްރަސީގެ ވެސް އެންމެ އުހުގައި އޮތް ނަމޫނާ އެވެ. ހެޔޮ ވެރިކަމުގެ އެންމެ ސާފު ސާދާ މިސާލެކެވެ. ތަރައްގީގައި ވެސް އެންމެ ކުރިއަރާ އޮތް ބާނީ އެވެ. އަނެއްކާ ދީލަތިކަމާއި ހެޔޮ ކަމުގެ އަރާ ހުރި ދުނިޔޭގެ ބާރެއް އަދި ވެރިކަން ވެސް ހޯދައިދޭ ބޮޑު ބޭބެއެކެވެ.\nއިންޑިއާ މޮޅުކޮށް ކޮނޑަލަށްލައިގެން ނަޝީދު ތަކުރާރުކޮށް، އެކި ގޮތްގޮތަށް ފުށުން ޖަހައި ފުރޮޅައި އަނބުރައިގެން ވާހަކަފުޅު ދައްކަވަ އެވެ. ކުރިފުޅުމަތީން ހުރަސް ކުރަނީ އިންޑިއާގެ ނޫސްވެރިއެކޭ ހީފުޅުވިޔަސް، ހިނުތުން ވަޑައިގެން ހިފެހެއްޓުމެއްނެތި ތައުރީފުގެ ބަސްތައް ނަޝީދު ދޫފުޅުން އޮއްސަވަނީ އެވެ.\nއެމްޑީޕީގެ ރައީސްކަން ވެސް ކުރައްވާ ނަޝީދު އިންޑިއާގެ ގުޖުރާތަށް މި ފަހުން ކުރެއްވި ރަސްމީ ދަތުރުފުޅުގެ ތެރެއިން އިންޑިއާއަށް ހުޝާމަދާއި ތައުރީފު ކުރައްވަމުން ގޮސް އަނެއްކާވެސް މުޅީން އާ ވާހަކައެއް ވަނީ ވިދާޅުވެފަ އެވެ. އިންޑިއާގެ އެހީއާއެކު ރާއްޖޭގައި ހިންގާ އެއްވެސް މަޝްރޫއުއެއް ދަރަނީގެ ދަންތުރައަކަށް ވެގެން ގޮސްފައި ނުވާ ކަމަށް ވިދާޅުވެ ނަޝީދު ދާމާލެއްވީ ތައުރީފުގެ ކޯރެކެވެ.\n"އިންޑިއާގެ މަޝްރޫއުތައް ރާއްޖޭގައި ހިންގަނީ ދެފުށްފެންނަ ގޮތަކަށް، އެނގޭ ކޮން ކަމެއްކަން ހިނގަނީ... މަޝްރޫއުގެ އަގު އެންމެންނަށް އެނގޭ! އިންޑިއާގެ މަޝްރޫއުތައް އިންޑިއާ ސަރުކާރުން ޓެންޑާ ކުރަނީ ޓްރާންސްޕޭރެންޓްކޮށް، [އެއިން] އެއްވެސް މަޝްރޫއުއެއް ދަރަނީގެ ދަންތުރައަކަށް ނުވޭ!" އިންޑިއާއަށް ސަނާ ކިޔުއްވަމުން ނަޝީދު ވިދާޅުވި އެވެ.\nއެވަރުން ފުއްދާ ނުލައްވައި ވިދާޅުވި ގޮތުގައި ރާއްޖެއަކީ ކުޑަ ގައުމަކަށް ވިޔަސް ރާއްޖޭގެ މިނިވަންކަމާއި އިސްތިގުލާލަށް ސުޕަ ޕަވާ، އިންޑިއާއިން އަބަދުވެސް އިހްތިރާމް ކުރެ އެވެ. އަދި އިންޑިއާއިން އެއް އިރެއްގައި ވެސް ރާއްޖެއަށް ނުރައްކާ ކުރަން މަސައްކަތް ކޮށްފައި ނުވެ އެވެ.\nފަހަކަށް އައިސް ނަޝީދަށް އިންޑިއާއަށް ތައުރީފު ކުރެއްވޭ ކޮންމެ ފަހަރަކު އެކަން ކުރެއްވޭ ކަމަށް ވަނީ ފާއީސްޓްގައި މިދިމާއަށް ބަލަހައްޓައިގެން އޮތް ވާދަވެރި އަދި ބާރުވެރި، ޗައިނާގެ މޫނުމަތީގައި ތަފާލެއް ޖައްސަވައިފަ އެވެ. "އބޖހލށ" ވީފަދައިން އިހުތިޔާރާ ނުލައި އެހެން ވަނީ ކަމަށްވެސް ވެދާނެ އެވެ. މި ފަހަރުވެސް ރައީސް ނަޝީދަށް އެ ފުރުސަތު ދޫކޮށްލެވޭ ގޮތެއް ހަމަ ނުވި އެވެ. ފުރަތަމަ ޗައިނާގައި ޖަހަނީ އެވެ. ދެން އިންޑިއާގައި އޮޅުލައިގަނެ ދެ އަތް ޖޯޑު ކުރައްވާ ބޮސް ދެއްވަނީ އެވެ.\nޗައިނާއަށް ބަހުގެ ހަމަލާތައް ރައްދު ކުރައްވަމުން ރައީސް ނަޝީދު އިންޑިއާ ރުއްސަން މިހެން ވިދާޅެ އެވެ: "އެހެން ސުޕަ ޕަވާއެއް އިންޑިއަން އޯޝަނަށް [އިންޑިއާ ކަނޑުތެރެއަށް] އެބަދޭ... [އެއީ] ޗައިނާ، ދެރަކަމަކީ އެ ސުޕަ ޕަވާ އިންޑިއަން އޯޝަންގެ ރަށްތަކާމެދު އަމަލު ކުރަނީ ވަރަަށް ތަފާތުކޮށް!"\n1976 ވަނަ އަހަރުން ފެށިގެން ރައީސް މައުމޫން އަބްދުލް ގައްޔޫމްގެ ވެރިކަން 2008 ގައި ނިމުމާ ހަމައަށް 42 ލޯނު. ނަޝީދުގެ ވެރިކަމުގެ ދުވަސްވަރު 2008 އިން 2012 އާ ހަމަ އަށް 38 ލޯނު. އަދި ރައީސް އަބްދުﷲ ޔާމީންގެ ވެރިކަމުގެ ދުވަސްވަރު 2013 އިން 2018 އަށް 22 ލޯނު\nކޮންމެ ނަމެއް ކިޔަސް ލޯނު ވާނީ ލޯނަށް\nކޮންމެ މަގުސަދެއްގައި ކޮންމެ ގޮތަކަށް މަންޒަރު ކުރައްސަވަން ރައީސް ނަޝީދު ކިތަންމެ ވަރަކަށް މަސައްކަތް ކުރެއްވި ނަމަވެސް، ރާއްޖޭގެ މާލީ ހާލަތު ދަނީ ދުވަހެއް ދުވަހަކުން ދަށަށެވެ. އިންޑިކޭޝަން ގްރާފްތައް ދޮގެއް ނުހަދާނެ އެވެ. ވީކަމަކާއި ވާ ގޮތަކާއި ފެންނާ އޮތް މަންޒަރާއި އިވޭ، އިވުނު އަޑާއި ފެނުނު ތަނާއި ފެންނަމުންދާ ތަން ދޮގެއް ނުކުރެވޭނެ އެވެ.\nފިނޭންސް މިނިސްޓްރީން އެންމެ ފަހުން ނެރެފައިވާ ރާއްޖޭގެ ދަރަނީގެ މައުލޫމާތު ތަކުން ދައްކާ ގޮތުގައި ދިވެހި ދައުލަތުގެ ދަރަނި -- ގެރެންޓީކޮށްފައިވާ ދަރަނި ހިމެނޭ ގޮތަށް -- 2018 ވަނަ އަހަރު ނިމުނުއިރު 59 ބިލިއަން ރުފިޔާގައި ހުރިއިރު 2019 ގެ ނިޔަލަށް މި އަދަދު ވަނީ 67 ބިލިއަން ރުފިޔާއަށް އިތުރުވެ މައްޗަށް އުފުލިފަ އެވެ. މިއީ ގައުމީ އުފެއްދުންތެރިކަމުގެ ނިސްބަތުން ބަލާނަމަ 76 ޕަސެންޓުގެ އިތުރު ވުމެކެވެ.\nފިނޭންސުގެ ހިސާބުތައް ދައްކާ ގޮތުގައި މިދިޔަ އަހަރު ނިމުނުއިރު ގެރެންޓީކޮށްފައިވާ ދަރަނި ހިމެނޭ ގޮތަށް ބޭރުގެ ދަރަނި އުޅެނީ 33 ބިލިއަން ރުފިޔާގަ އެވެ. މިއީ ގައުމީ އުފެއްދުންތެރިކަމުގެ ނިސްބަތުން ބަލާނަމަ 39 ޕަސެންޓެވެ.\nނަޝީދު ލީޑް ކުރައްވާ އެމްޑީޕީ ސަރުކާރު ވެރިކަމަށް އައި މަގުމަތީގައި ވެސް އޭރު ވެރިކަމުގައި ހުންނެވި ރައީސް އަބްދުﷲ ޔާމީން އަބްދުލްގައްޔޫމް ޗައިނާ އިން ނެގި ލޯނުތަކަށް ވަރަށް ބޮޑަށް ފާޑުކިޔެވެ. ބޮޑުކޮށް އަގު ޖަހައިގެން ސިނަމާލެ ބުރިޖު ފަދަ "ކޮންމެހެން ބޭނުން ނުވާ" މަޝްރޫއުތައް ހިންގީ "ރާއްޖެ ދަރުވާލައި ބިންތައް ފޭރިގަންނަ" ހީލަތްތެރި ރޭވުމެއްގެ ތެރެއިން ކަމަށް ސީދާ ރައީސް ނަޝީދު ތުހުމަތު ކުރައްވަ އެވެ.\nރައީސް ޔާމީންގެ ވެރިކަން ފަސް އަރުގެ ދައުރަކުން ނިމުނު ފަހުން ދެ އަހަރުވާން ދާއިރު، ދިވެހި ރާއްޖެ ޗައިނާއަށް ދަރާފައިވާ ސީދާ އަދަދެއް އަދިވެސް އެކަކަށް ވެސް ސާފުކޮށެއް ނުދެވެ އެވެ. އެ އަދަދު 1.2 ބިލިއަން ޑޮލަރުން ފެށިގެން ތިން ބިލިއަނާ ހަމައަށްވެސް އެކި ފަހަރު މަތިން އެކި ބޭފުޅުން އެކި ގޮތް ގޮތަށް ހިސާބު ޖައްސަވަ އެވެ. އެކަމަކު ކޮންމެވެސް ސަބަބަކާ ހުރެ ހާމަ ނުކުރެވިގެން އުޅޭ އެ އަދަދުގައި އިއްތިފާގުވާ އެއް ކަމެއް އޮވެ އެވެ.\nބުރިޖާއި އެއާޕޯޓް ތަރައްގީ ކުރުން ފަދަ މަޝްރޫއުތަކުން ޗައިނާއަށް އަނބުރާ ދައްކަންޖެހެނީ 600 މިލިއަން ޑޮލަރު ކަމެވެ. އެ ލޯނުތައް ދީފައިވަނީ އެންމެ ދެ ޕަސެންޓް އިންޓަރެސްޓްގައި ކަމަށް މީގެ ކުރިން ކޮންމެވެސް އެއް ބޭފުޅަކު ވިދާޅުވެފައިވެ އެވެ. ސުވާލު އުފެދިގެން އަދި ސާފު ނުވެގެން އުޅެނީ އެކި ކަންކަމަށް ޗައިނާގެ ބޭންކްތަކުން ލޯނު ނެގުމަށް ސަރުކާރުން ދީފައިވާ ގެރެންޓީގެ އަދަދެވެ.\nބެލެވޭ ގޮތުގައި ރަައީސް ނަޝީދު ވެސް ކަންބޮޑުވެ ވަޑައިގަންނަވަނީ އެ އަދަދާ މެދު އެވެ. ސަބަބަކީ މި ސަރުކާރަށް "ދީލަތި" އިންޑިއާ އިން މިހާތަނަށް ދިން 1.4 ބިލިއަން ޑޮލަރުގެ "ލޯނު" ގެ ތެރެއިން 800 މިލިއަން ޑޮލަރު ދީފައިވަނީ 1.5 ޕަސަންޓް އިންޓަރެސްޓް ރޭޓެއްގައި ކަމަށް ނަޝީދު އެކުވެރި ރައީސް އިބްރާހިމް މުހައްމަދު ސޯލިހު ވިދާޅުވެފައިވާތީ އެވެ.\nމޮޅު ކޮށްލަން، ނޫނީ އޮޅުވާލަން "ކްރެޑިޓް ލައިން" އާއި "ކަރަންސީ ސްވޮޕް" އޭ ކިޔަސް، ދެ ގައުމުން ކަނޑައަޅާފައިވާ އިންޓަރެސްޓް ރޭޓުގައި ހުރި ތަފާތުން ނަޝީދު އެހާ ބޮޑަށް ކޯފާއިސް ކުރައްވައިގެން ޗައިނާ އާ ޖައްސަލައިގެން އުޅުއްވަންޖެހޭނެ ސަބަބެއް ނުފެނެ އެވެ.\nސޮވެރިން ގެރެންޓީ ދީގެން ސަރުކާރު ހިއްސާވާ ބައެއް ކުންފުނިތަކަށް ދޫކޮށްފައިވާ ލޯނުތަކާ ގުޅިގެން ރާއްޖޭގައި ހުންނަވާ ސަފީރު އިސްވެ ތަކުރާރުކޮށް ވިދާޅުވަނީ އެއް ވާހަކަ އެކެވެ. ލޯނު ދޫކޮށްފައިވާ މަޝްރޫއުތައް ހިންގައިގެން ލިބޭ އާމްދަނީން އެ ކުންފުނިތަކަށް ލޯނު އަނބުރާ ދެއްކޭނެއޭ އެވެ.\nވަރުން ނާޅުވާ ތައުރީފު ނުކުރެވޭނެ؟\nނަޝީދުގެ ތުހުމަތުތަކަށް ޗައިނާ ސަރުކާރުގެ ފަރާތުން އަބަދުވެސް ރައްދު ދެއްވަނީ ޗައިނާ ސަފީރެވެ. އެހެން ހުރިހާ ކަމެއް ހުއްޓާލާފައި އޭނާގެ މައިގަނޑު މަސައްކަތަކަށްވެފައި އޮންނަނީ ނަޝީދުގެ ވާހަކަތައް ދޮގު ކުރެއްވުމާއި، ޗައިނާ ސަރުކާރު ދިފާއު ކުރެއްވުމެވެ. މިހާރު ޗައިނާއަށް ކުރިމަތިވެގެން އުޅޭ ކޮރޯނާ ވައިރަހުގެ ބިރުވެރިކަމުގެ ތެރެއިން އެ ގައުމުން ކުރާ މަސައްކަތްތަކުގެ އެންމެ ފަހުގެ މައުލޫމާތު ކޮންމެ ދުވަހު ދެ އިރު ދެ ދަޅައަށް ހިއްސާ ކުރެއްވުމުގައި އަވަދިނެތި އުޅުއްވަމުން ވެސް، ނަޝީދު އެންމެ ފަހުން ދެއްކެވި ވާހަކަފުޅަށް ވެސް ރައްދު ދެއްވަން ސަފީރު ވަނީ ހިތްވަރު ނެރުއްވައިފަ އެވެ. އެކަމަކު މި ފަހަރު ވަރަށް ކުރުކޮށެވެ.\n"އަޅުގަނޑަށް ހީވަނީ [ގައުމެއްގެ] އެއް ބައިވެރިއަކަށް ތައުރީފު ކުރުމުގެ މަސައްކަތް އަނެއް ބައިވެރިއަކާ ވަރުން ނާޅުވާ ލީޑަރުންނަށް ކުރެއްވޭނެ ހެން،" ނަޝީދުގެ ވާހަކަފުޅަށް އިޝާރަތްކުރައްވައި އެކަމަކު ވަރަށް ނުސީދާ ގޮތަކަށް ސަފީރު ކުރެއްވި ޓްވީޓެއްގައި ވިދާޅުވި އެވެ.\nސަފީރު އެ ވިދާޅުވީ ވަރަށް ހައްސާސީ އަދި ތެދު ވާހަކަފުޅެކެވެ. އިންޑިއާއަށް ތައުރީފު ކުރާ ކޮންމެ ފަހަރަކު ޗައިނާގެ ވާހަކަ ދެއްކުން ލާޒިމެއް ނޫނެވެ. ނަޝީދު ފަދަ ދޫފަރިތަ، ބަސް ފަސޭހެ ބޭފުޅަކަށް ޗައިނާއާ ދިމާލަށް ގާބުރިއެއް ނޭއްލައި ވެސް އިންޑިއާގެ މޮޅު ވާހަކަދައްކަވައި ދެންކެޔޮ ކާން ދެވިދާނެ އެވެ.\nމި ސަރުކާރުން އިންޑިއާ އެއް ނޫން އަދި އެހެން ގައުމަކުން ވެސް ލޯނު ނަގަންޏާ ނަގަންވީ އެވެ. ރައްޔިތުންގެ މަޖިލީހުގެ މާވަށު ދާއިރާގެ މެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވާ ގޮތަށް އިންޑިއާ އިން ނަގާ ލޯނު "ރަނަށް" ހަދައިގެން ވަގުތު އިސްރާފު ކުރުމުގެ ބޭނުމެއް ނެތެވެ.\nމި ސަރުކާރުން ވެސް ތިލަމާލެ ބުރިޖާއި ތިލަފުށި ޕޯޓް ފަދަ މަޝްރޫއުތަކަށް އަނެއްކާވެސް އިތުރު ލޯނުތައް ބޮލުގަ އަޅަން ފަރިވަމުންދާ ދަނޑިވަޅެއްގައި، ރާއްޖޭގެ ދަރަނި އިތުރުވާ ސަބަބު ޗައިނާގެ ބޮލުގައި އަޅުވައިގެން ރައްޔިތުންގެ ލޮލުގައި އެޅުވޭނެ އަނދުނެއް ނޯންނާނެ އެވެ. އެ ޒަމާން ފަސްދީ ހިނގައްޖެ އެވެ. ނަޝީދުގެ ރުހޭ ލޯފުޅަށް އައިބެއް ނުފެނުނަސް، މޮޅެތި ނަން ނަން ކިޔައިގެން އިންޑިއާއިން ދޭ ލޯނުތަކުގެ ފަހަތުން އަޅާފައިވާ "ދަންތުރަ" ތަކަކީ ހަމައެކަނި ކަނޑައަޅާ އިންޓަރެސްޓް ރޭޓެއް ނޫންކަން އެންމެނަށްވެސް މިހާރު އެނގެ އެވެ. ދެން ކޮން ވާހަކައެއް ހެއްޔެވެ؟\nރައީސް މުހައްމަދު ނަޝީދު ސިނަ މާލެ ބްރިޖް ދައުލަތުގެ ބަޖެޓް + އިގްތިސޯދު ދިވެހި ރާއްޖެއާ ޗައިނާގެ ގުޅުން ދިވެހި އިންޑިއާގެ ގުޅުން ތިލަމާލެ ބްރިޖް


ވަކިވަކިން ނުކިޔުނަސް ހުރިހާ އެންމެނަށް ވެސް އީދު މުބާރަކް! – Dhen.mv\nވަކިވަކިން ނުކިޔުނަސް ހުރިހާ އެންމެނަށް ވެސް އީދު މުބާރަކް!\nMay 23, 2020 - 7:41 pm\nމާދަމާއަކީ 1441 ވަނަ އަހަރުގެ ފިޠުރު ޢީދު ދުވަސް ކަމަށް އިސްލާމިކް މިނިސްޓްރީއިން ކަނޑައަޅާފައިވާއިރު އީދު ގެ ތަހުނިޔާ ތަކުން މީސް މީޑިއާ އާއި ފޯންގެ މުވާސަލާތީ އެޕްލިކޭޝަންތައް ދަނީ ފުރެމުންނެވެ.\nލޯބިވާ ޢާއިލާއާއި ދުރުގައި ތިބި މީހުންނާއި ގާތް އެކުވެރިންނާއި ދުރުގައި ތިބެން ޖެހިފައި ތިބި އެންމެންނަށް މިއީ ހިތްދަތި ކަމުގެ ޢީދެކެވެ. ފަޅު ކަމުގެ ޢީދެކެވެ. ދުނިޔެއަށް ކުރިމަތިވެފައިވާ ކޮވިޑް19 ގެ ބަލިމަޑުކަމާއެކު މިއަހަރުގެ އީދުވެގެންދާނީ ދިވެހިންނާއި މީގެ ކުރިން ބައްދަލުނުވާ ފަދަ ތަފާތު އީދަކަށެވެ.\nމި އީދުގައި އެންމެ ތަފާތުކަމަކަށް އޮންނާނީ އެހެން އަހަރުތަކާއި ހިލާފަށް އީދު ސަލާން ކުރުން ނޯންނާނެތީއެވެ. އަދި ރާއްޖޭގެ ގިނަ ރަށްރަށުގައި އީދު ނަމާދުކުރިކަމުގައިވީނަމަވެސް ވެރިރަށް މާލޭގެ އިތުރުން 25 ރަށެއްގައި ބޮޑު ޖަމާއަތުގައި އީދު ނަމާދެއް ނުކުރާނެއެވެ. އީދު ސައިތައް ވެސް މި އަހަރު ވަރަށް ފަޅުވާނެއެވެ.\nހުރިހާ މީހުން ގޭގައި މަޑުކުރަން ޖެހި އީދު ކުޅިވަރުތައް ވެސް ވެގެންދާނީ ގޭ ހަތަރުފާރު ގެ އެތެރޭގައި ކުޅޭ ކުޅިވަރުތަކަށެވެ.\nނަމަވެސް އަހަރެމެންނާއި އީދު ބައްދަލުކުރީ ކޮންމެ ހާލެއްގައި ނަމަވެސް މި ބަރަކާތްތެރި އީދުގެ ހެޔޮކަން އަހަރެމެން އެންމެން ވެސް ލިބިގަންނަން ޖެހެއެވެ.ޢީދު ދުވަހަށްފަހު ފެށޭ ހަރޯދަ ހިފާ މުޅި އަހަރު ދުވަހުގެ ރޯދަ ހިފުމުގެ ޘަވާބު ލިބިގަންނަން ޖެހެއެވެ. މި ރޯދަ މަހުގައި އަހަރެމެންނާއި ތިޔަބައިމީހުން ކުރި ހެޔޮ ޢަމަލުތައް ﷲ ޤަބޫލު ކުރައްވާންދޭވެ! އުފާވެރި ޢީދަކަށް އެދެމެވެ. އަދި ބަރަކާތްތެރި ފިތުރު އީދު ދުވަހުގެ ތަހުނިޔާ އާއި ހެޔޮ އެދުންތައް ދިވެހި އެންމެހާ ލޮބުވެތި ރައްޔިތުންނަށް "ދެން" ގެ ފަރާތުން ފޮނުވަމެވެ.\nتقبل الله منا ومنكم ، عيد سعيد\nނަޝީދުގެ ވިސްނުން ހުރީ ރައީސުލްޖުމްހޫރިއްޔާ ވެސް މަޖިލިހުން ނަގާ ވޯޓަކުން ހޮވަން\nޒިނޭކޮށް، ރާބުއިން ފަދަ ބޮޑެތި ފާފަތައް ކޮށްފައި ތައުބާވެއްޖެނަމަ އެފާފަ ތަކަށް ގިޔާމަތް ދުވަހު ޢަޛާބު ދެއްވާނެތޯ؟\nރައީސް ނަޝީދު، ރައީސް ޞާލިޙް އަރިހުން އެ އެދިވަޑައިގަތީ އިސްތިއުފާ ދެއްވަން: މަލީޙް\nއަނބިމީހާ އިތުރު ފިރިހެނުންނާއެކު ސައިކަލު ދުއްވަން ގޮސް، އެކަހެރިވެ އުޅޭނަމަ ކަންތައް ކުރަންވީ ގޮތް!


މުލިއާގެ ފާރުގައި ޖެހި އެކްސިޑެންޓުވި ސައިކަލަކުން ބަނގުރާ ފުޅިތަކެއް ފެނިއްޖެ – Feshun.mv\nމުލީއާގޭ ފާރުގައި ޖެހުނު ސައިކަލު --\n13 ޖެނުއަރީ 2022 - 20:24\nމުލިއާގޭ ފާރުގައި ޖެހި އެކްސިޑެންޓުވި ސައިކަލެއްގައި އަޅުވައިފައި ހުރި ކޮތަޅަކުން ބަނގުރާ ފުޅިތަކެއް އަތުލައިގެންފި އެވެ.\nފުލުހުން މިއަދު ބުނީ، މަޖީދީމަގުން ބާރު ސްޕީޑުގައި ދުއްވާފައި ދިޔަ ސައިކަލެއް މަޑުކުރަން އެންގުމުންވެސް، އެ ސައިކަލު މަޑުނުކޮށް ދިޔައީ ކަމަށެވެ. އަދި ބާރު ސްޕީޑުގައި އަލިކިލެގެފާނު މަގުން ދަނިކޮށް ކޮންޓްރޯލުނުވެގޮސް މުލިއާގެ ފާރުގައި ޖެހި އެކްސިޑެންޓުވި ކަމަށެވެ.\n"އެކްސިޑެންޓުވި ސައިކަލުގައި އަޅުވައިފައި އޮތް ކޮތަޅެއްގެ ތެރެއިން ބަނގުރާ ފުޅިތަކެއް ފެނިފައިވޭ" ފުލުހުން ބުނެފައިވެއެވެ. ނަމަވެސް ސައިކަލުގައި އަޅުވައިފައި އޮތް ކޮތަޅިތެރެއިން ފެނިފައި ވަނީ ކިތަށް ބަނގުރާ ފުޅިކަމެއް ފުލުހުން ހާމައެއް ނުކުރެއެވެ.\nމި އެކްސިޑެންޓު ހިނގައިފައި ވަނީ މިއަދު 16:30 ހާއިރު އެވެ. މި އެކްސިޑެންޓުގައި އަނިޔާވެފައި ވަނީ ބަންގްލަދޭޝް ފިރިހެނަކަށް ފުލުހުން ބުންޏެވެ. އެ މީހާ ފުލުހުންގެ ބެލުމުގެ ދަށަށް ގެނެސް، އައިޖީއެމްޗްގައި ފަރުވާ ދެމުން އަންނަ ކަމަށް ފުލުހުން ބުންޏެވެ.\nއަދި ފުލުހުން ބުނީ މި މައްސަލަ އިތުރަށް ތަހުޤީގުކުރަމުންދާ ކަމަށެވެ.\n5 ދުވަސްކުރިން ago\nއަނެއްކާ މުލިއާގެއަށް ގެންދިއަ ކޮތަޅެއް ބާ،!!


SunOnline: Ooredoo colour run expo addu city gai fashanee\nއުރީދޫ ކަލާ ރަންގެ އެކްސްޕޯ އައްޑޫ ސިޓީގައި ފަށަނީ\n24 Jun 2019, 22:01\nއުރީދޫ ކަލާ ރަން އެކްސްޕޯ އައްޑޫ ސިޓީގައި މާދަމާ ފަށަން ނިންމައިފިއެވެ.\nއުރީދޫ އިން ބުނީ މާދަމާ އިން ފެށިގެން ބުދަ ދުވަހުގެ ނިޔަލަށް އެ އެކްސްޕޯ ކުރިއަށްދާނެ ކަމަށެވެ.\nމިއަހަރު އައްޑޫގައި ބޭއްވޭ ކަލާ ރަން އަށް ރެޖިސްޓަރ ވެފައިވާ އެންމެހާ ދުވުންތެރިންނަށް އެ އެކްސްޕޯ އިން، ކަލާ ރަންގެ ކިޓުތައް ބައްލަވައިގަނެވޭނެއެވެ.\nމާދަމާ އެކްސްޕޯ އޮންނާނީ އީކިއުއޭޓަރ ވިލެޖްގެ ބްލޫ ލެގޫން ގައި، ތިރީގައި ބަޔާން ކުރެވިފައިވާ ވަގުތު ތަކުގައެވެ.\nމެންދުރު 2.00 ން ހަވީރު 6.00ގެ ނިޔަލަށް\nރޭގަނޑު 8.00 ން 10.00 އަށް\nއެކްސްޕޯގެ ފަހު ދުވަސް ކުރިއަށްދާނީ ބުދަ ދުވަހު، ސ. ހިތަދޫ ޔޫތް ސެންޓަރުގައި، ތިރީގައި ބަޔާން ކުރެވިފައިވާ ވަގުތު ތަކުގައެވެ.\nހެނދުނު 10.00 އަކުން ހަވީރު 6.00ގެ ނިޔަލަށް\nކަލާ ރަންގެ ކިޓްތައް ބައްލަވައިގަތުމަށް، ރެޖިސްޓަރ ކުރި ފަރާތުގެ އައިޑީ ކާޑު، އަދި ރެޖިސްޓަރ ކުރެއްވި ކަމުގެ ރަސީދުގެ ޕްރިންޓް ކުރެވިފައިވާ ނުވަތަ ޑިޖިޓަލް ކޮޕީ އެއް ގެންނަންޖެހޭނެއެވެ. ރެޖިސްޓަރ ކުރެއްވި ފަރާތުގެ ބަދަލުގައި ކިޓް ނެންގެވުމަށް، ކިޓް ހަވާލުވާ ފަރާތުގެ އައިޑީ ކާޑު، ރެޖިސްޓަރ ކުރެއްވި ފަރާތުގެ އައިޑީ ކޮޕީ، އަދި ރެޖިސްޓަރ ކުރެއްވި ކަމުގެ ޕްރިންޓް ކުރެވިފައިވާ ނުވަތަ ޑިޖިޓަލް ރަސީދު ބޭނުންވާނެއެވެ. އައިޑީ ކާޑުގެ ބަދަލުގައި، އެބޭފުޅެއްގެ އޮރިޖިނަލް ޕާސްޕޯޓު ނުވަތަ ލައިސަންސް ކާޑު ގަބޫލުކުރެވޭނެ ކަމަށް އުރީދޫން ބުންޏެވެ.\nތަފާތު ހަރަކާތްތަކެއް ހިމެނޭ ފަސް ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށްވެސް ބައިވެރިވުމަށް މަޖާވާނެ އިވެންޓެކެވެ. އުރީދޫ ކަލަރ ރަން އައްޑޫގައި ކޮންމެ ކިލޯމީޓަރއެއް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފަ، ޖޮގްކޮށްފަ، ދުވެފަ ނޫނީ ނަށަމުންވެސް މި ދުވުން ނިންމިދާނެއެވެ. އުރީދޫ ކަލަރ ރަން އައްޑޫ ބޭއްވިގެންދާނީ ކުރިއަށްއޮތް ހުކުރު ދުވަސްކަމަށްވާ 28 ޖޫން ގެ ހަވީރު 4:00 ން 6:00 ކަށެވެ.\nއުރީދޫގެ މަގުބޫލު ދުވުމުގެ އިތުރުން، ޖޫން 28 ވަނަ ދުވަހުގެ ހެންދުނު 8.00 ން 10.00 އަކަށް ވަނީ ވަރަށް ޚާއްސަ ގުޑި މަހާސަމާ އެއްވެސް އިންތިޒާމް ކޮށްފައެވެ. މި މަހާސަމާގައި މަޑި އެރުވުން، މަޑި ހެދުމުގެ ވަރކްޝޮޕްތަށް، ކުޑަކުދިންނަށް ޚާއްސަ ކުޅިވަރުތައް އަދި މޯލްޑިވްސް ޕޮލިސް ސާވިސްގެ ޙާއްސަ ސްޓޯލެއްވެސް ހިމެނިގެންދާނެއެވެ. ހަމައެއާއި އެކު، އުރީދޫ ކަލަރ ރަންގެ އެކްސްޕޯ ނިމޭއިރު ނުނަގާ ހުރި ކިޓްތައް، އިތުރު ބޭފުޅުންނަށް ބައްލަވައިގަތުމުގެ ފުރުސަތު ގުޑި މަހާސަމާގައި ހުޅުވާލާނެއެވެ.\nހަމައެހެންމެ، އުރީދޫ އާއި ގުޅިގެން، ޓްވިޓްސާފުން ދަނީ ކުރިއަށްއޮތް ހޮނިހިރު ދުވަސް ކަމަށްވާ 29 ޖޫން ވަނަ ދުވަހުގެ ހަވީރު 4.00 ން 6.00 ކަށް އައްޑޫގައި ސާފުކުރުމުގެ އިވެންޓެއް ބޭއްވުމަށް ތައްޔާރުވަމުންނެވެ. އެންމެ ޓްވީޓަކުން ފެށި، އާންމުންގެ މަޤްބޫލުކަން ހޯދާފައިވާ މި ޕްރޮގްރާމު ރާވާ ހިންގަމުންދަނީ ޓްވިޓްސާފުގެ ވޮލަންޓިއަރުންގެ އެހީގައެވެ. މާލެ އަދި ހުޅުމާލޭގައި އިވެންޓުތަކެއް ކުރިއަށްގެންގޮސް، އައްޑޫގެ އިވެންޓާއި އެކު ޓްވިޓްސާފުން މިސްރާބުޖަހަނީ ރާއްޖޭގެ އެކި ހިސާބުތަކުގައި މި ޕްރޮގްރާމު ކުރިއަށްގެންދިއުމަށެވެ. ޓްވިޓްސާފުގެ މައިގަނޑު އަސާސަކީ މުޅި ރާއްޖެއަށް ދިމާވެފައިވާ ކުނީގެ މައްސަލައަށް އެދެވޭ ހައްލެއް ހޯދައި، ރަށްތަކުގެ ރީތިކަން ދަމަހައްޓައި، ތިމާވެއްޓާ ރައްޓެހި އެދެވޭ ބަދަލުތަކެއް ގެނައުމުގެ މަގްސަދުގައި މަސައްކަތް ކުރާނެ ފަދަ ތިމާވެއްޓަށް ލޯބިކުރާ ޖީލެއް ބިނާކުރުމަށެވެ.\nކަލަރ ރަން އައްޑޫ 28 ޖޫން ގައި އައްޑޫގައި ބޭއްވިގެންދަނީ ގިނަ ޕާޓްނަރުންގެ އެހީތެރިކަމާއި އެއްބާރުލުމާއި އެކު އެވެ. މީގެތެރޭގައި، މިނިސްޓްރީ އޮފް ޔޫތް، ސްޕޯޓްސް އެންޑް ކޮމިޔުނިޓީ އެމްޕަވަރމަންޓް، އައްޑޫ ސިޓީ ކައުންސިލް،ކަލަރ ރަންގެ އިވެންޓް އޯގަނައިޒަރ ކަމަށްވާ ޔުނިކްސް ސްޕޯޓިންގް، މޯލްޑިވްސް ޕޮލިސް ސާވިސަސް، މޯލްޑިވްސް ނެޝަނަލް ޑިފެންސް ފޯސް، މޯލްޑިވްސް ޕޯޓްސް ލިމިޓެޑް، އައިލެންޑް އޭވިއޭޝަން، އީކުއޭޓާރ ވިލޭޖް، އައްޑޫ މެޑިސިޓީ، އެޗް.ކޭ ރެންޓަލްސް، ނޯޓް ކޮސްމެޓިކްސް، އީހަބް، ބުރުޒު ކޭޓަރިންގް، ވެމްކޯ އައްޑޫ އަދި ފެނަކާ ކޯޕަރޭޝަން ލިމިޓެޑް އަދި އައްޑޫ ލައިވް ހިމެނެއެވެ.\nއުރީދޫ ކަލަރ ރަން އަދި ކުރިއަށް އޮތް ހަފްތާ ބަންދުގައި ބޭއްވިގެންދާ ފޯރިގަދަ ހަރަކާތްތަކާއިބެހޭ އިތުރު މައުލޫމާތު ހޯއްދެވުމަށް www.ooredoo.mv އަދި އުރީދޫ މޯލްޑިވްސް ގެ ސޯޝަލް މީޑިޔާ ޕޭޖްތަކަށް ޒިޔާރަތްކޮށްލައްވާށެވެ.\nއުރީދޫގެ ޑިރެކްޓަރުންގެ ބޯޑަށް ކުަރިމަތިލާން ހުޅުވާލައިފި\nއަހަރުގެ އެންމެ މޮޅު ކުންފުންޏަކަށް އުރީދޫ މޯލްޑިވްސް!\nއުރީދޫގެ ހިންގާ ގަވާއިދާއި އަސާސީ ގަވާއިދަށް އިސްލާހެއް


Furathama faharah Messi ah Copa America\nފުރަތަމަ ފަހަރަށް މެސީއަށް ކޮޕަ އެމެރިކާ\nފުރަތަމަ ފަހަރަށް ރޭ މެސީ ކޮޕާ އެމެރިކާ ކާމިޔާބު ކޮށްފައިވޭ\nކޮޕާ އެމެރިކާ 2021 ފައިނަލުގައި ބްރެޒިލް ބަލިކޮށް އާޖެންޓީނާއިން މެސީގެ ފުރަތަމަ ބޮޑު އިންޓަނޭޝަނަލް ޓްރޮފީ ހޯދުމުގެ ހުވަފެން ހަގީގަތަކަށް ހަދައިދީފި އެވެ.\nކޮޕާ އެމެރިކާގެ ފައިނަލުގައި ރޭ ފަތިހު ބްރެޒިލާ ބައްދަލު ކުރި މެޗު އާޖެންޓީނާއިން ކާމިޔާބު ކުރީ 1-0 އިންނެވެ.\nމެޗުގެ ފުރަތަމަ ކޮޅުގައި އާޖެންޓީނާ އަށް ލީޑު ނަގައި ދިނީ ޕީއެސްޖީގެ ތަރި އެންހެލް ޑިމާރިއާ އެވެ. މި ގޯލަކީ ޑިޕައުލް ދިން ތުރޫ ޕާހެއް ކީޕަރުގެ ބޯމަތިން ޗިޕް ކޮށްލައިގެން ޑިމާރިއާ ކާމިޔާބު ކުރި ގޯލެކެވެ. މެޗުގައި ޑިމާރިއާ ވަނީ ތަފާތު މޮޅު ކުޅުމެއް ދައްކާފަ އެވެ. ދެވަނަ ހާފުގެ 78 ވަނަ މިނެޓުގައި އޭނާ ވަނީ ބަދަލު ކޮށްފަ އެެވެ.\nބްރެޒިލްގެ މަރަކާނާ ސްޓޭޑިއަމްގައި ކުޅުނު މި ފައިނަލް ބަލަން ފީފާގެ ރައީސް ޖިއަނީ އިންފަންޓީނޯ ސްޓޭޑިއަމަށް ވަޑާއިގެންނެވި އެވެ.\nފުރަތަމަ ހާފުގައި މޮޅު ކުޅުމެއް ކުޅުނީ އާޖެންޓީނާ އިންނެވެ. އެގޮތުން އެމީހުން ވަނީ ބްރެޒިލްގެ ގޯލަށާއި ޑިފެންސް ލައިނަށް ބާރު ބޮޑުކޮށްފަ އެެވެ. މިއަހަރުގެ ކޮޕާ އެމެރިކާގައި ބްރެޒިލްގެ އާދައިގެ މަތިން އެމީހުންނަށް ފުރަތަަމަ ހާފުގައި ރަނގަޅު ކުޅުމެއް ނުދެއްކުނެވެ.\nއާޖެންޓީނާގެ ކުޅުންތެރިން އުފާ ފާޅު ކުރަނީ: ކޯޕާ އެމެރިލާ ލިބުނީ 28 އަހަރު ފަހުން\nނަމަވެސް ދެވަނަ ހާފުގައި ބްރެޒިލުން ވަނީ މޮޅު ކުޅުމެއް ދައްކައި އާޖެންޓިނާގެ ގޯލަށް ނުރައްކާ ކޮށްފަ އެވެ. އެގޮތުން ރިޗާލްސަން ޖެހި ގޯލު އޮފްސައިޑު ވީއިރު، ބްރެޒިލްއަށް ލިބުނު ގިނަ ފުރުސަތުތަކުގެ ބޭނުމެއް ނުފުނެވެ. އަދި ނޭމާ ވަނީ ރޭވެސް ތަފާތު މޮޅު ކުޅުމެއް ދައްކައި ގިނަ ފުރުސަތު ތަކެއް ތަނަވަސް ކޮށްދީފަ އެވެ. އާޖެންޓީނާއިން ކުޅުނީީ ވަރަށް ބޮޑަށް ފަހަތަށް ޖެހިގެން ގޯލެއް ވަނަ ނުދިނުމަށެވެ.\nއަނެއްކޮޅުން ލީޑު ފުޅާ ކުރަން މެސީއަށް ލިބުނު ފުރުސަތު އޭނާ ވަނީ ބޭކާރު ކޮށްލާފަ އެވެ. ރޭގެ ފައިނަލްގައި ވެސް ރަނގަޅު ކުޅުމެއް ކުޅުނު މެސީގެ ކުޅުން މި މުބާރާތުގެ އެހެން މެޗުތަކާއި އަޅާ ބަލާއިރު ރޭ ތަންކޮޅެއް ދަށެވެ.\nމިއާއެކު އާޖެންޓީނާއިން ވަނީ 28 އަހަރުގެ އިންތިޒާރަށް ނިމުން ގެނެސް ކޮޕަ އެމެރިކާ ކާމިޔާބު ކޮށްފަ އެވެ. މިއީ އާޖެންޓީނާ ކޮޕަ އެމެރިކާ ކާމިޔާބު ކުރި 15 ވަނަ ފަހަރެވެ. މިއާއި އެކު އެމީހުން ވަނީ އެންމެ ގިނައިން ކޮޕަ އެމެރިކާ ކާމިޔާޞު ކޮށްފައިވާ އުރުގުއޭ އާއި ހަމަކޮށްފަ އެވެ.


'Best Buy Dhauru Quiz' ge vana thakah hovunu meehunna inaamu havaalu koffi\n'ބެސްޓް ބައި ދައުރު ކުއިޒް'ގެ އެއް ވަނައަށް ހޮވުނު ފަރާތާ އިނާމު ހަވާލުކުރަނީ. (ދައުރު ފޮޓޯ/އަބްދުﷲ ޔަޝާއު)\n'ބެސްޓް ބައި ދައުރު ކުއިޒް'ގެ ވަނަތަކަށް ހޮވުނު މީހުންނާ އިނާމު ހަވާލުކޮށްފި\nމި ކުއިޒްގައި ވަނަ ހޮވާފައިވަނީ ސުވާލުތައް އެންމެ މަދު ފަހަރަކުން މަސައްކަތްކޮށް، އެންމެ އަވަސް ވަގުތެއްގައި، އެންމެ ގިނައިން ދިމާކޮށްގެން\nމި އަހަރުގެ ރޯދަ މަހާއި ކުޑަ އީދަށް ހާއްސަކޮށްގެން 'ދައުރު'ގެ ކިއުންތެރިންނަށް ކުރިއަށް ގެންދިިޔަ 'ބެސްޓް ބައި ދައުރު ކުއިޒް' މުބާރާތުން މޮޅުވި ފަރާތްތަކަށް މިއަދު އިނާމު ހަވާލުކޮށްފި އެވެ.\nވީ ކިހިނެއް؟ - 'ބެސްޓް ބައި ދައުރު ކުއިޒް' އަކީ މާލޭގައި މޮބައިލް ފޯނާއި އިލެކްޓްރޯނިކްސް އުފެއްދުންތައް އެންމެ ފުޅާ ދާއިރާއެއްގައި ވިއްކަމުން އަންނަ އެއް ކުންފުނި ކަމަށްވާ 'ބެސްޓް ބައި މޯބައިލް'އާ ގުޅިގެން ގެނެސްދިން ކުއިޒެކެވެ. ކުއިޒް ކުރިއަށްގެންދިޔައީ 12 އޭޕްރީލް އިން 8 މެއިގެ ނިޔަލަށެވެ.\nތަފްސީލު - އެ ކުއިޒްގައި މައިގަނޑު ގޮތެއްގައި ހިމަނާފައިވަނީ ރާއްޖޭގެ ތާރީހާއި މިހާރާ ގުޅޭ ސުވާލުތަކެވެ. އޭގެ ތެރޭގައި ތާރީހާ ބެހޭ ސުވާލު، ކުޅިވަރާ ބެހޭ ސުވާލު އަދި އާންމު މައުލޫމާތާ ގުޅޭ ސުވާލުތަކާއި ފޮޓޯތަކަށް ބަލައިގެން އެއީ ކޮން ތަނެއްތޯ ދިމާކުރުން ހިމެނެ އެވެ.\nތަފްސީލު - މި ކުއިޒްގެ އިނާމުތަކަކީ:\nއެއް ވަނައަށް: 10،000ރ.\nދެ ވަނައަށް: 'ބްރަދާ' ބްރޭންޑުގެ ފަހާފޮއްޓެއް\nތިން ވަނައަށް: ވެލިގާ ހާޑްވެއާ އިން ދޭ 3،000ރ.ގެ ގިފްޓް ވައުޗާއެއް\n'ބެސްޓް ބައި ދައުރު ކުއިޒް'ގެ ދެ ވަނައަށް ހޮވުނު ފަރާތާ އިނާމު ހަވާލުކުރަނީ. (ދައުރު ފޮޓޯ/އަބްދުﷲ ޔަޝާއު)\nކުއިޒްގައި ވަނަ ހޮވާފައިވަނީ ސުވާލުތައް އެންމެ މަދު ފަހަރަކުން މަސައްކަތްކޮށް، އެންމެ އަވަސް ވަގުތެއްގައި، އެންމެ ގިނައިން ޖަވާބު ދިމާކުރާ ފަރާތްތަކަށް އިނާމް ލިބޭ ގޮތަށެވެ. ކުއިޒްގެ ވަނަތަކަށް ހޮވުނު ފަރާތްތަކަކީ:\nއެއް ވަނަ - މުހައްމަދު ޝައިފް (ސްކޯ: 24؛ ވަގުތު: 1:20 މިނެޓު؛ އެޓެމްޓް: 112)\nދެ ވަނަ - މުހައްމަދު އާއިޝް (ސްކޯ: 24؛ ވަގުތު: 1:49 މިނެޓު؛ އެޓެމްޓް: 42)\nތިން ވަނަ - އަހްމަދު ނަޝީދު (ސްކޯ: 24؛ ވަގުތު: 3:04 މިނެޓު؛ އެޓެމްޓް: 16)\nމިއަދު 'ދައުރު' އޮފީހުގައި ބޭއްވި ހަފްލާއެއްގައި ވަނަތަކަށް ހޮވުނު ފަރާތްތަކަށް އިނާމު ހަވާލުކޮށްދެއްވީ:\nބެސްޓް ބައި މޯބައިލްގެ ސޭލްސް އެންޑް މާކެޓިން މެނޭޖަރު އާމިނަތު ނަވީލާ\nވެލިގާ ހާޑުވެއާގެ އެސިސްޓެންޓް ޖެނެރަލް މެނޭޖަރު މުހައްމަދު ރަމީޒް\n'ބެސްޓް ބައި ދައުރު ކުއިޒް'ގެ ތިން ވަނައަށް ހޮވުނު ފަރާތާ އިނާމު ހަވާލުކުރަނީ. (ދައުރު ފޮޓޯ/އަބްދުﷲ ޔަޝާއު)


SunOnline: SAG: TT anhen team in Bronze Medal hoadhaifi\nސައުތު އޭޝިއަން ގޭމްސް: ޓީޓީ އަންހެން ޓީމުން ބްރޯންޒް މެޑަލް ހޯދައިފި\nޢަބްދުﷲ އައިމަން 03 Dec 2019, 17:02\nއަންހެން ޓީޓީ ޓީމް އިވެންޓުގެ ސެމީ ފައިނަލުގައި މިއަދު ދީމާ ކުޅުނު މެޗުގެ ތެރެއިން --- ފޮޓޯ// އެމްއޯސީ\nނޭޕާލް، ކަތަމަންޑޫ: ނޭޕާލްގައި މިހާރު ކުރިއަށްދާ ސަރަހައްދީ އެންމެ ބޮޑު މުބާރާތް، ސައުތު އޭޝިއަން ގޭމްސްގެ އަންހެން ޓީޓީ ޓީމް އިވެންޓުން ރާއްޖެ ލޯ މެޑަލް ހޯދައިފި އެވެ.\nނޭޕާލްގެ ވެރިރަށް ކަތަމަންޑޫގައި މިއަދު ހެނދުނު ކުޅުނު މެޗުގައި ވަރުގަދަ ޕާކިސްތާން ބަލިކޮށް ރާއްޖޭގެ ޒުވާން އަންހެން ޓީމު ސެމީއަށް ދަތުރު ކުރުމުން ލޯ މެޑަލް ވަނީ ޔަގީންވެފަ އެވެ. އެހެން ނަމަވެސް ސެމީގައި މިއަދ ހަވީރު ކުޅުނު މެޗުން ވަނީ ސްރީ ލަންކާ އަތުން ބަލިވެފަ އެވެ. ރާއްޖޭގެ އަންހެން ޓީޓީ ޓީމަށް ލޯ މެޑަލް ލިބެނީ މުބާރާތުގެ ގަވާއިދުގައިވާ ގޮތުގެ މަތިން ތިންވަނަ ހޮވާ މެޗު ކުޅެން ނުޖެހުމުން ސެމީގައި ބަލިވާ ޓީމަށް އޮޓަމެޓިކް ކޮށް މެޑަލް ދޭން ނިންމާފައި އޮތުމުންނެވެ.\nއަންހެން ޓީޓީ ޓީމް އިވެންޓުގެ ސެމީ ފައިނަލުގައި މިއަދު ލައިޝާ ކުޅުނު މެޗުގެ ތެރެއިން --- ފޮޓޯ// އެމްއޯސީ\nނޭޕާލްގެ ލައިންޗޯރ ޓީޓީ ހޯލުގައި މިއަދު ރާއްޖޭގެ އަންހެން ޓީޓީ ޓީމު ކުޅުނު ފުރަތަމަ މެޗުގައި ޕާކިސްތާން އަތުން ކުރި ހޯދީ 1-3 ގޭމުން ކުރި ހޯދައިގެންނެވެ. ނަމަވެސް މިއަދު ކުޅުނު ސެމީގައި ލަންކާ އަތުން ބަލިވީ ކުޅުނު ތިން ގޭމުން ވެސް ބަލިވެގެންނެވެ.\nސެމީ ފައިނަލުގެ ފުރަތަމަ މެޗުގައި ވާދަކުރި ރާއްޖޭގެ ޒުވާން ޓީޓީ ކުޅުންތެރިޔާ ފާތިމަތު ދީމާ އަލީ ލަންކާގެ އެރާންދީ އަތުން ބަލިވީ 1-3 ސެޓުންނެވެ. އެ މެޗުގެ ފުރަތަމަ ސެޓު ލަންކާގެ ކުޅުންތެރިޔާ 4-11 އިން ކާމިޔާބު ކުރި އިރު ދެވަނަ ސެޓު ވާދަވެރި ކުޅުމަކަށް ފަހު އެ ކުޅުންތެރިޔާ ކާމިޔާބު ކުރީ 10-12 އިންނެނެވެ. އެކަމަކު ތިންވަނަ ސެޓުގައި މޮޅު ކުޅުމެއް ދައްކާ ދީމާ ވަނީ އެ ސެޓު 12-14 އިން ކާމިޔާބު ކޮށްފަ އެވެ. ނަމަވެސް ދެން އައި ސެޓު އަނެއްކާވެސް ލަންކާ ކުޅުންތެރިޔާ ކާމިޔާބު ކުރީ 11-13 އިންނެވެ.\nދެވަނަ ގޭމު ވެސް ރާއްޖޭގެ އައިޝަތު ރަފާ ނާޒިމްއާ ވާދަކޮށް ލަންކާ ކުޅުންތެރިޔާ ކާމިޔާބު ކުރީ 1-3 އިންނެވެ. ލަންކާގެ އިޝާރާ އެ މެޗުގެ ފުރަތަމަ ސެޓު 6-11 އިން ގެންދިޔައިރު ދެވަނަ ސެޓުން ރަފާ މޮޅުވީ 12-10 އިންނެވެ. ޖެހިގެން އައި ދެ ސެޓު ލަންކާ ކުޅުންތެރިޔާ ކާމިޔާބު ކުރީ 3-11 އަދި 6-11 އިންނެވެ. ރަފާ ވަނީ މިއަދު ހެނދުނު ޕާކިސްތާނާ ދެކޮޅަށް ކުޅުނު މެޗުގައި މޮޅު ކުޅުމެއް ދައްކާފަ އެވެ.\nއަންހެން ޓީޓީ ޓީމް އިވެންޓުގެ ސެމީ ފައިނަލުގައި މިއަދު ރަފާ ކުޅުނު މެޗުގެ ތެރެއިން --- ފޮޓޯ// އެމްއޯސީ\nތިން ވަނަ ގޭމުގައި ރާއްޖޭގެ ލައިސާ ފަތުހުﷲ ލަންކާ ކުޅުންތެރިޔާއާ ވާދަކޮށް ބަލިވީ 1-3 ސެޓުންނެވެ. އެ މެޗުގެ ފުރަތަމަ ސެޓުން ލައިސާ ވަނީ 12-10 އިން މޮޅުވެފަ އެވެ. ނަމަވެސް ދެން އައި ތިން ސެޓު ވެސް ލަންކާ ކުޅުންތެރިޔާ ވަނީ ކާމިޔާބު ކޮށްފަ އެވެ. އެ ކުޅުންތެރިޔާ އެ ތިން ސެޓު ކާމިޔާބު ކުރީ 6-10، 8-11 އަދި 4-11 އިންނެވެ.


India Meehun Maheh Nukaane Maskaanee China Meehun, Fathuruverin Gennanvee Ethanun: Jabir - Vaguthu\nއިންޑިއާ މީހުން މަހެއް ނުކާނެ، މަސް ކާނީ ޗައިނާ މީހުން، ފަތުރުވެރިން ގެންނަންވީ އެތަނުން: ޖާބިރު\n9 މަސް ކުރިން ( ޖޫން 22, 2020 )\nރާއްޖެއަށް ޗައިނާ ފަތުރުވެރިން އައުމުން އިންޑިއާގެ ފަތުރުވެރިން ރާއްޖެ އައުމަށް ވުރެ މާ ބޮޑަށްވެސް ފައިދާވާނެ ކަމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވެއްޖެއެވެ.\nރައްޔިތުންގެ މަޖިލީހުގައި ވާހަކަދައްވަމުން ޖާބިރު ވަނީ ކޮވިޑް-19 އާއި ގުޅިގެން ރާއްޖޭގެ ފަތުރުވެރިކަން މެދު ކަނޑާލުމަށް ފަހު އަލުން ހުޅުވާލާއިރު ރާއްޖެއަށް އެންމެ ރަނގަޅު ގޮތަކީ ކޮބައިކަން ބަލަން ޖެހޭ ކަމަށެވެ. އަދި ރާއްޖެ އާއި ޗައިނާ ދެމެދު ވެފައިވާ މިނިވަން ވިޔަފާރީގެ އެއްބަސްވުމަށް އަމަލުކުރަން ފަށަން ޖެހޭ ވަގުތަކީ ވެސް މިއީ ކަމަށް ޖާބިރު ވިދާޅުވިއެވެ.\nޖާބިރު ވިދާޅުވީ ޗައިނާ އަކީ ރާއްޖެއަށް ރަނގަޅު އިންވެސްޓްމެންޓްތައް ގެނެސް، ރާއްޖެ ހަމައަކަށް އެޅުވުމުގައި އިސް ދައުރެއް އަދާކުރާނެ ބައެއް ކަމަށެވެ. ޗައިނާއަށް އެ ފުރުސަތު ދޭން ޖެހޭ ކަމަށްވެސް އޭނާ ވިދާޅުވިއެވެ.\n"އިންޑިއާ މީހުން މަހެއް ނުކާނެ. ޗައިނާ މީހުން މަސްކާނީ. ފަތުރުވެރިންވެސް ގެންނަންވީ އެތަނުން. ދެން މިހާރު ޔޫރަޕުން ފަތުރުވެރިން އަންނާނެ ކަަމަށް ޖެހި ހިސާބުވެސް ގަބޫލެއް ނުކުރެވޭ. ޗައިނާ އާއި ރާއްޖެ އާއި އެކު ވެފައިވާ މިނިވަން ވިޔަފާރީގެ އެއްބަސްވުން ކުރިއަށް ގެންދަން ރައީސް އިށީންނަވަންވީ ވަގުތަކީ މިއީ. އިގްތިސޯދު ނަގާ ކޮޅަށް ޖަހަން އެބަޖެހޭ. އެކަން ކުރުން އަވަސް ކުރަންވެސް އެބަޖެހޭ." ޖާބިރު ވިދާޅުވިއެވެ.\nޖާބިރު ވަނީ ރާއްޖޭގެ އިގްތިސާދު ނާގާ ކޮޅަށް ޖަހަން އެންމެ އެކަށީގެންވާ ޕްލޭނެއް ނެތް ކަމަށް ފާހަގަކުރައްވާފައެވެ. އިގްތިސާދާއި ގުޅޭ ނިންމުންތައް ވަރަށް ވިސްނައިގެން ނުނަގައިފި ނަމަ، އެކަމުގެ ނޭދެވޭ އަސަރު ރާއްޖެއަށް ކުރާނެކަން އޭނާ ވަނީ ފާހަގަކުރައްވާފައެވެ.\nޖޫން 22, 2020 18:33\nހުރިހާ ވައްތަރެއްގެ މަހެއް ކާ ބައެއް ޗައިނާ މީހުންނަކީ.\nޖޫން 22, 2020 18:41\nޖާބިރު ބުނިކަމުގަވީނަމަވެސް އެއީ ސަތޭކައިގެ ވަަހަކައެއް ޤައުމަށް ފައިދާވާނީ ޗައިނާ މީހުންއައިސްގެން\nޖޫން 22, 2020 22:15\nއިންޑިއާމީހުންކާނީ ގެރިމަހާ މުސްލިމުންގެ މިނި މަސް.\nޖޫން 22, 2020 22:23\nޜާއްޖެއަށް ހުރިހާގޮތަކުންވެސް އެންމެ ރަނގަޅުވާނީ ޖާބިރު މަޖްލިސްއިން ނުކުތީމަ.\nޖޫން 22, 2020 22:32\nޗައިނާ ޔާ ނުލާ ދިވެހިރާއްޖެ ތަރައްގީނުވާނެ ޗައިނާ އެއީ ހެޔޮހިތަކާގެން ރާއްޖެ ޔަށް އެހީވާ ގައުމެއް އިންޑިޔާ އެއީ ބަހީލު ބައެއް މަކަރުވެރިކަން އިސްކޮށް ދިވެހިން އަޅުވެތި ކުރަން އުޅެނީ ލާދީނީ ނަސީދު ގެރިމޯދީޔާ ވެގެން ދިވެހިންގެ އަގީދާޔާ ކުޅެލަން އުޅެނީ...\nޖޫން 22, 2020 22:50\nޖާބިރު ކީކޭ ތިކިޔަނީ އިންޑިޔާމީހުން ކާނެ ދިވެހިންގެމަސް.\nޖޫން 22, 2020 22:51\nޖަބިރު މިހާރު އެދައްކަނީ ވިޔަފާރި ވެރިން ދައްކާކަހަލަ ވާހަކަ.ވިޔަފާރި ވެރިން ކުޅޭ ނީ ކުރިޔަށް އެކަމަކު ސިޔާސީ ވިސްނުމުގެ މިހުން އިސްކުރާނީ ބާރުވެރިކަން ހޯދޭނެ ގޮތަކަށް. ވީމާ ކުރިޔަށް ދިއުމަށް އިސްކަން ދޭން ވީ އިންޑިޔާއަށް ވުރެ ޗައިނާ. އެހެން ނޫނިއަހަރުމެ ގެ އުމުރުން ދުވަހެއް ދާނީ ހުސް ވަހަކ ދައްކާ.\nޖޫން 23, 2020 06:44\nޖާބިރު ތިހެންނުބުނޭ ނަސީދު ހިތްހުއްޓިދާނެ ނޫނީ ކަލެއައް ރުޅިގަޑެއްބާލާފާނެ ކިހާފޯރިއެއްލާފަ ބުނި އިންޑިއާއޮތީ ކޮވިޑުން ރާއްޖެ ސަލާމަތްކުރަން ތައްޔާރަށޭ ދެކުނުއޭސިއާއައް ފުލޯޓިން ހޮސްޕިޓަލްތައްފޮނުވަން ވެސް ތައްޔާރޭ ކިޢާ ފޯރިނަގަމުން މެލޭރިއާބޭސްތަކެއްފޮނުވީމަ ފޯރިލާފަ އެކެއް އަނެކަކު މިކަން އިސްތިހާރުކުރި ދެން މޮޑީ ބުނި މި ސީރިއސް ބައްޔެއްނޫނޭ އާހިރުގަ މިއަދު އިންޑިއާގެ ހާލަތައް ހިތާމަކުރަން މިބައިމީހުންވެސް އިސްލާމްދީނައް އިސްލާމުންނައް އަނިޔާފަށެއްކުރި ބައެއްމީ ދިވެހިންގެ ތެރޭފަސާދަ އުފައްދާ ހަދަނީ އިންޑިއާ އެމްބަސީ އާ މިތާގެ ލާދީނީ ގުރުޕުން..\nޖޫން 23, 2020 07:47\nތާރީޚް އަށް ބެލި ކަމުގައި ވިއަސް އިންޑިއާއި އެކު ވެވުނު އެއްވެސް އެއްބަސްވުމެއްވެސް އަދި ޕރޮޖެކްޓްއެއްވެސް ކާމިޔާބު ކުރެވިފައެއް ނެތް. ނިމުމަކަށް އައި ކަމެއް ވެއްޖެއްޔާ ނިމުނީ 20 ނުވަތަ 25 އަހަރު ތެރޭގައި. މިސާލަކަށް ބަލާނަމަ އައިޖީއެމެއެޗް، ހޮޓެލް ސްކޫލް އިމާރާތް، ޕޮލިޓެކްނިކް އިމާރާތް. މިޕްރޮޖެކްޓް ތަކުގެ ނުނިމޭ ބައިތައް އަދިވެސް އެބަހުރި. އެއީ ކޮން ކަންކަމެއްކަން އިންޑިއާ މިހާރު ހަންދާނެއްވެސް ނުހުންނާނެ. ދެން އިންޑިއާ މީހުން ބައިވެރިވީ ކޮންމެ ޕްރޮޖެކްޓެއްގައިވެސް ކަމެއްގައިވެސް ބަލަނީ ދިވެހިންގެ މައްޗަށް އަތްގަދަކޮށް އަޅުވެތިކުރަން. އައިޖީއެމްއެޗް ނިއްމުމަށްފަހު އުޅުނީ އިންޑިއާގެ މިލިޓަރީ އިން ހިންގާ ހޮސްޕިޓަލަކަށް ހަދައިގެން ރިޓާޔާރޑް ޖެނެރަލުންނާއި ޖާސޫސުން ލައިގެން އެތަންހިންގަން. ހަމައެގޮތަށް ނިކަން ބަލާ އައްޑުއަތޮޅު ހިތަދޫގައި އޮތް އިގްތިސޯދީ ގޮތުން އެނެމެ ބޮޑު ފައިދާ ނެގެން އޮތް ބިން ދިވެހިން ގެ ލޮލޮގައި ޕޮލިސް ޓްރެއިނިންގް މަރުކަޒެއްގެ އަނދުން އަޅުވާފައި އެއޮތީ ނަގާފައި. ބިނާކުރަމުން އެދަނީ އެމީހުންގެ މިލިޓަރީ ތަނެއް. ދެން ހިލައާއި ހިލަވެލި، ފިޔާބިސް ޚާއްސަ ކޮންސެޝަނެއް ދޭން ބުނެފަ އިންޑިއާ ނުރުހޭ ކަމެއް ވާއިރަށް މޫސުން ނޫނީ ޤުދުރަތީ ކޮންމެވެސް ކަމެއްގެ މަތިއަޅުވާފައި އެތަކެތި ތާށިކޮށްލާ. އިންޑިއާ ފުރަތަމަ ސިޔާސަތުގެ ދަށުން ޔާމީން އިންޑިއާ އަށް ކުރި ފުރަމާނަ ދަތުރުގައި ހެޔޮ އަގުގައި ތެޔޮދޭންވެސް އެއްބަސްވެ ސޮއި ކުރި. އަދިވެސް ތެޔޮ އިންޑިއާ މީހުން އަދިވެސް ހާނާ ނުނިމޭ! ދެން އަނެއްކާ އިންޑިއާ މީހުންނަށް، ބޮލީވޫޑަށް ރާއްޖޭގެ ޓުއަރިޒަމް ސެކްޓާ ބަރޯސާ ވާންވީ؟ ބޭސްކުރަން ދާ ދިވެހިންނަށް ވީސާ ދޫކުރުމަކީވެސް ހަމަ އެހެން ކުރާކަމެއް. އިންޑިއާ ނުރުހޭ އިރަށް އިންޑިއާ އެމްބަސީ ކައިރީގައި ދިވެހިން ކިއުޖައްސާފަ ބައިތިއްބައިފައި ދިވެހިންނަށް ދިވެހިންގެ ފެންވަރު ދައްކާލަން ރެޑްމޭން ޖޫސް ޖަގެއް ނެރެފައި ކިއުގެ ކުރީގައި ތިބި ހައެއްކަ މީހުންނަށް ދީފައި ދެން އަވީގައި ގިނައިރު ތިބި މީހުން ކައިރީގައި ބުނާނެ ޖޫސް ދެން ހުސްވީއޭ. މިހެން ކަންކޮށް ދިވެހިންގެ ފެންވަރު ދިވެހިންނަށް ނިކަން ރީއްޗަށް ދައްކާލާ. ނުސީދާކޮށް ދިވެހިންގެ ނިކަމެތިކަން ދިވެހިންނަށް ދައްކާލާ އަޅުވެތިކޮށްލާ. ވީމާ އަދިވެސް އިންޑިއާ ފުރަތަމަ ސިޔާސަތެއް އޮވެގެން މިނޫން ގޮތެއް ދުވަހަކުވެސް ނުވާނެ. ދިވެހި ސަރުކާރުން ގެންގުޅެންވީ ދިވެހިންނާއި ދިވެހިރާއްޖެ ފުރަތަމަ ސިޔާސަތު. ދިވެހިންނަކަށް އިންޑިއާގެ ފިނިހަކަ ދުވެލީގައި ކަންކަން ނިއްމަން އިންޑިއާގެ އަޅުވެތި ކަމުގެ ތެރޭގައި ތާއަބަދަކަށް ތިބެވޭކަށް ނެތް. ދިވެހި ސަރުކާރުން އިތުރު ގޮތްތަށް ހޯދަން ޖެހޭ. އެއީ ޗައިނާ ކަމުގައި ވިއަސް، ކޮރެއާ ކަމުގައި ވިއަސް ރަޝިއާ ކަމުގައި ވިއަސް ވަރިހަމަ. ސަރުކާރުން އަވަސް ފިޔަވަޅެއް މިކަމުގައި އަޅައި ދިވެހިންނަށް ހެޔޮވަރު ގޮތްތަކެއް ނުހޯދައިފިއްޔާ ރާއްޖޭގެ އިގްތިސޯދު ނަގާ ކޮޅަށްނުޖެހޭ ފަދަ ފުންވަޅުގަނޑަކަށް ވެއްޓި ދިވެހިންގެ ހާލަތު އިތުރަށް ގޯސް ވާނެ. ވީމާ އިތުރު ގޮތްތަށް އަވަހަށް ހޯދުމަށް ސަރުކާރަށް އިލްތިމާސްކުރަން.


Corruption ge adhabu bodu koh Ganoonul ugoobaath islaah kuranee\nކޮރަޕްޝަންގެ އަދަބު ބޮޑުކޮށް ގާނޫނުލް އުގޫބާތު އިސްލާހު ކުރަނީ\nބަންޑާރަ ނައިބު އަނިލް. -- އަވަސް ފޮޓޯ\nމިހާރު އަމަލު ކުރަމުން އަންނަ އާ ގާނޫނުލް އުގޫބާތަށް އިސްލާހުތަކެއް ހުށަހަޅަން ސަރުކާރުން ނިންމައިފި އެވެ. އެ ގާނޫނަށް އަމަލުކުރަން ފަށާފައިވަނީ 2015 ވަނަ އަހަރުގެ ޖުލައި މަހުގެ 16 ވަނަ ދުވަހު އެވެ.\nރޭ ޕީއެސްއެމްގެ "ރާއްޖެ މިއަދު" ޕްރޮގްރާމްގައި ވާހަކަފުޅު ދައްކަވަމުން ބަންޑާރަ ނައިބު މުހައްމަދު އަނިލް ވިދާޅުވީ ގާނޫނުލް އުގޫބާތަށް މި އަހަރު އިސްލާހު ގެނައުމަށް ދެ ބިލެއް ރައްޔިތުންގެ މަޖިލީހަށް ހުށަހަޅާނެ ކަމަށެވެ. އިސްލާހު ގެންނަން ނިންމާފައިވާ ފުރަތަމަ ޗެޕްޓާއަކީ ދައުލަތަށް ހިޔާނާތްތެރިވުމުގެ ކުށުގެ ޗެޕްޓަރެވެ. އެ ޗެޕްޓަރުގައި ހިޔާނާތްތެރިވުމާއި ބަޣާވާތް ކުރުމުގެ ކުށް ހިމަނަން ނިންމާފައިވާ ކަމަށް އަނިލް ވިދާޅުވި އެވެ.\nއޭގެ އިތުރުން ވެސް ކޮރަޕްޝަނާ ގުޅޭ ބޮޑު ބައެއް ގާނޫނުލްއުގޫބާތުގައި ހިމަނަން ނިންމާފައިވާ ކަމަށް އަނިލް ވިދާޅުވި އެވެ. އަނިލް ވިދާޅުވި ގޮތުގައި އިސްލާހު ގެންނަން ނިންމާފައިވަނީ އެންޓި ކޮރަޕްޝަން ކޮމިޝަނުން ގެންނަން ބޭނުންވާ ބައެއް ބަދަލުތައް ހިމަނައިގެންނެވެ. އެ ބަދަލުތަކަކީ ކޮރަޕްޝަން ނައްތާލުމާ ބެހޭ މުއާހަދާގައި ހިމެނޭ ކުށްތައް ހިމެނޭ ގޮތަށް އެކަންކަން ކުށްވެރިކޮށްފައި ގެންނަ ބަދަލުތަކެކެވެ. އެ އިސްލާހުގައި އިސްކަން ދީފައިވާނީ ކޮރަޕްޝަނާއި ހިޔާނާތްތެރިވުމާއި ރިޝްވަތުގެ ކުށަށެވެ.\n"ދައުލަތުގެ އިސް މަގާމުތަކުގައި ތިއްބަވާ ބޭފުޅުން ރިޝްވަތު ހިފައި ރިޝްވަތުދޭ ކަމަށް ވަންޏާ އެ މީހުންނަށް އަދަބު ބޮޑުވާނެ ގޮތަކަށް އަޅުގަނޑުމެން މި ބިލްގައި ކަނޑައަޅާފައި އޮންނާނެ،" ބަންޑާރަ ނައިބު ވިދާޅުވި އެވެ.\nގާނޫނުލް އުގޫބާތު މިހާރު ވެސް ހިޔާނާތާއި ރިޝްވަތުގެ ކުށް އޮވެ އެވެ. ނަމަވެސް އެ ކުށް ކުރާ ގޮތާއި ޒާތަށް ބަލައި ކުށް ބޮޑުވާ ނުވަތަ ތަފާތުވާ ގޮތެއް ނޯވެ އެވެ. މިހާރު އަމަލު ކުރަމުންދާ ގާނޫނުލް އުގޫބާތުގައި ކޮރަޕްޝަންގެ ގިނަ ކުށްތަކެއް ހިމަނާފައިވީ ނަމަވެސް "ކޮރަޕްޝަން" ސީދާ އެ ކުށެއް ނެތެވެ. ކޮރަޕްޝަންގެ އަމަލުތަކުގެ ތެރޭގައި ހިމަނާފައިވާ ކުށްތަކުގެ ތެރޭގައި، ރަސްމީ ހައިސިއްޔަތު ނަހަމަ ގޮތުގައި ބޭނުން ކުރުމާއި ހިޔާނާތްވުމާއި ރިޝްވަތުގެ ކުށް ހިމެނެ އެވެ.\nކޮރަޕްޝަންގެ ކުށުގައި މިހާރު ވެސް ދައުވާކުރަނީ 2000 ވަނަ އަހަރު އަމަލު ކުރަން ފެށި، ކޮރަޕްޝަން ހުއްޓުވުމާއި މަނާ ކުރުމުގެ ގާނޫނުގެ ދަށުންނެވެ. އެ ގާނޫނަކީ މި ޒަމާނަށް ފެތޭ ގާނޫނެއް ނޫން ކަމަށް ގާނޫނީ ބޭފުޅުން ވިދާޅުވެ އެވެ. އެ ގާނޫނަށް އިސްލާހު ބޭނުންވެފައިވާތާ ވަނީ ދުވަސްތަކެއްވެފަ އެވެ. އޭސީސީއިން ވެސް އެކަން ފާހަގަ ކޮށްފައިވެ އެވެ. އަދި، ކޮރަޕްޝަންގެ ތަފާތު ކުށްތައް ހިމެނޭ ގާނޫނެއްގެ މުހިންމުކަން ފާހަގަ ކޮށްފައިވެ އެވެ.\nމުހައްމަދު އަނިލް އެޓާނީ ޖެނެރަލް ރައްޔިތުންގެ މަޖިލިސް + އޭސީސީ


ހެލްތް މިނިސްޓަރުކަން ކުރައްވާފައިވާ ޢިއްޒަތްތެރިންގެ ސަމިޓް އިފްތިތާޙް ކުރެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n18 އޭޕްރިލް 2019، ރިފަރެންސް: SA/RIMS/2019/32\nاللهُ سُبْحَانَهُ وَتَعَالَى އަށް ޙަމްދުކުރަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލްކުރަން.\nމިނިސްޓަރ އޮފް ހެލްތު ޢަބްދުﷲ އަމީން، ކުރީގެ ހެލްތް މިނިސްޓަރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމި ޙަފްލާގައި އެއްޗެއް ދެންނެވުމުގެ ކުރިން، މި މުހިންމު މަހާސިންތާގައި، ތިޔަ ޢިއްޒަތްތެރި ވަޒީރުން ބައިވެރިވެވަޑައިގެންދެއްވީތީ، ތިޔަ ހުރިހާ ބޭފުޅުންނަށް މަރުޙަބާ އާއި ތަހުނިޔާ ދަންނަވަން. ތިޔަބޭފުޅުންނަކީ ރާއްޖޭގެ ޞިއްޙީ ދާއިރާގެ ތަރައްޤީއަށްޓަކައި، ވަރަށް މުހިންމު ޚިދުމަތްތަކެއް ކުރެއްވި ބޭފުޅުންކޮޅެއް. އެހެންކަމުން، އެކަމުގެ އަގުވަޒަންކޮށް، ވަރަށް ޚާއްޞަ ޝުކުރެއްވެސް ތިޔަބޭފުޅުންނަށް އަޅުގަނޑު ދަންނަވަން.\nމިތަނުން ފެންނަން މި ތިއްބެވި ކުރީގެ ހެލްތު މިނިސްޓަރުންނަކީ، މިހާރާ އަޅައިބަލާއިރު، ވަރަށް ތަފާތު ޒަމާންތަކެއްގައި ޚިދުމަތް ކުރެއްވި ބޭފުޅުން. އޭރު ރާއްޖެ އޮތް ގޮތްވެސް ވަރަށް ތަފާތު. ދިވެހީންގެ ދުޅަހެޔޮކަމުގެ ޙާލަތާއި، ޞިއްޙީ ހޭލުންތެރިކަންވެސް ވަރަށް ތަފާތު. އަދި ރާއްޖޭގެ ޞިއްޙީ ޚިދުމަތުގެ ނިޒާމުވެސް، މިހާރާ އަޅައިބަލާއިރު ވަރަށް ތަފާތު.\nއެހެން ނަމަވެސް، އެ ދުވަސްވަރެއްގައި ރާއްޖޭގެ ފޯރުންތެރިކަން ހުރި މިންވަރަކުން، ފެންވަރު ރަނގަޅު ޞިއްޙީ ޚިދުމަތްތައް، ރައްޔިތުންނަށް ފޯރުކޮށްދެއްވުމުގައި، ތިޔަބޭފުޅުން ވަނީ ވަރަށް ބުރަ މަސައްކަތްތަކެއް ކުރައްވާފައި. މި ރާއްޖެ ދުށް ބޮޑެތި ރޯގާތަކާއި ބަލިމަޑުކަން ކުރިމަތިވެފައިވަނީވެސް، ރާއްޖޭގެ ޞިއްޙީ ނިޒާމު ފިރުކެމުން އައި ދުވަސްވަރެއްގައި.\nއެހެން ނަމަވެސް، އޭރު ލިބެންހުރި މަދު ވަސީލަތްތަކާއި، މަދު ޞިއްޙީ ޚިދުމަތްތެރީންނާއެކު، ތިޔަބޭފުޅުން މި ޤައުމަށް ކޮށްދެއްވެވީ، އަގު ނުކުރެވޭހާ މުހިންމު ޚިދުމަތްތަކެއް. މި ސަރަޙައްދުގެ ޤައުމުތަކާ އަޅައިބަލާއިރު، ޢާންމު ޞިއްޙީ ޚިދުމަތްތަކުގައި ރާއްޖެ ކުރިއަރައި ދިޔައީ، ވިސްނުންތެރިކަމާއި ޙިކްމަތްތެރިކަމާއެކު، ތިޔަބޭފުޅުން އެޅުއްވި ހަރުދަނާ ފިޔަވަޅުތަކުގެ ސަބަބުން.\nވަކި ނިޒާމެއްގެ ދަށުން، ޞިއްޙީ ޚިދުމަތް ފޯރުކޮށްދިނުމަށް، 1932 ވަނަ އަހަރު ވުޒާރަތުއް ޞިއްޙާ އުފެދިގެން އައިސް، ދެވަނަ ޖުމްހޫރިއްޔާއާ ބައްދަލުކުރިއިރުވެސް، ދިވެހީން ފަރިތަވެފައި ތިބީ، ޙަކީމީ ބޭސްވެރިކަމާއި، ދިވެހި ބޭސްވެރިކަމާއި، ފަންޑިތަވެރިކަމަށް. އެހެންކަމުން، ވިލާތުގެ ޑަކްޓަރީ ބޭސްވެރިކަން، ދިވެހީންގެ ތެރެއަށް ތަޢާރުފުކުރުން ވެގެން ދިޔައީ، ވަރަށް ބޮޑު ގޮންޖެހުމަކަށް.\nއަޅުގަނޑު ހިތުން، މިތާ މި އިންނެވި ރާއްޖޭގެ ފުރަތަމަ އަންހެން ވަޒީރު މުއުމިނާ ޙަލީމް އަދި މުޙައްމަދު މުޞްޠަފާ ޙުސައިން ފަދަ ބޭފުޅުންގެ ހިތްޕުޅުން، އަދިވެސް އެ ހަނދާންތައް ފިލައިގެނެއް ނުދާނެ. އެ ޒަމާނާއި އެ ޙާލަތުގައި، އެ ބޭފުޅުން ކުރިމަތިލައްވަން ޖެހިވަޑައިގެންނެވި ކަންތަކާއި، އެކަންތައް ޙައްލުކުރެއްވި ގޮތަކީ، މިއަދު އަޅުގަނޑުމެންނަށް މުހިންމު ތަޖުރިބާއަކަށްވާނެ.\nރާއްޖޭގެ ޞިއްޙީ ނިޒާމު ހަރުދަނާކޮށް ތަރައްޤީ ކުރުމަށް، ސަރުކާރާއި އަމިއްލަ ފަރާތްތަކުން ކުރައްވަމުން ގެންދަވާ މަސައްކަތްތަކަށް، ތިޔަބޭފުޅުންގެ ތަޖުރިބާގެ އަލީގައި ލަފަޔާއި އިރުޝާދު ދެއްވާނެ ކަމަށް އަޅުގަނޑު އުންމީދު ކުރަން. ތިޔަބޭފުޅުންގެ ޚިދުމަތުގެ ދުވަސްވަރު، ރައްޔިތުންގެ ޢާންމު ޞިއްޙަތާއި ދުޅަހެޔޮކަމުގައި، ރާއްޖެ ވަނީ ކުރިއެރުންތަކެއް ޙާޞިލުކޮށްފައި.\nދެކުނު އޭޝިޔާ ސަރަޙައްދުގެ ޤައުމުތަކުގެ ތެރެއިން، އެންމެ ފުރަތަމަ މެލޭރިޔާ އާއި ފައިލޭރިޔާ ނައްތައިލެވުނު ޤައުމަކީވެސް ދިވެހިރާއްޖެ. ޕޯލިއޯ އާއި މީސަލްސްވެސް ވަނީ މި ރާއްޖެއިން ނައްތައިލެވިފައި. މި ދެންނެވި ނުރައްކާތެރި ބަލިތައް، މި ރާއްޖެއިން ނައްތައިލުމުގައި ތިޔަ ވަޒީރުންގެ ޙިއްޞާ ވަރަށް ބޮޑު.\nރާއްޖެއަށް ކުރިމަތިވި ކޮލެރާގެ ވަބާ ފެތުރިގެން ދިޔައީވެސް، އެކަށީގެންވާވަރާ ގާތަށްވެސް، އަޅުގަނޑުމެންގެ ތެރޭގައި، ވަސީލަތްތަކާއި، ބޭހާއި ޑޮކްޓަރުން ނެތް ދުވަސްވަރެއްގައި. އޭރު މި ރާއްޖޭގެ މުޅި ޞިއްޙީ ނިޒާމު ބަރޯސާވެފައި އޮތީ، ކޮމިޔުނިޓީ ހެލްތު ވަރކަރުންނާއި، ފޫޅުމައިންނާއި، މަދު ޢަދަދެއްގެ ޑޮކްޓަރުންނާއި ނަރުހުންގެ މައްޗަށް.\nއެއީވެސް ރާއްޖޭގެ ޞިއްޙީ ޚިދުމަތުގެ ނިޒާމަށް ކުރިމަތިވި ބަނަ ދުވަސްތަކެއް. އެ ނުރައްކާތެރި ވަބާގައިވެސް، މާގިނަ ބައެއްގެ ފުރާނަ ގެއްލިގެން ނުދަނީސް، އޭރު ލިބެން ހުރި ވަސީލަތްތަކުގެ އެހީގައި، ތިޔަބޭފުޅުން ވަނީ، މި ރާއްޖޭގެ ރައްޔިތުން ސަލާމަތް ކޮށްދެއްވާފައި.\nއެ ދުވަސްވަރު މި ރާއްޖޭގެ ދަތުރުފަތުރުގެ އިންތިޒާމުތަކާއި، މުވާޞަލާތީ ޚިދުމަތްތައް ހުރި ފެންވަރަށް ބަލާއިރު، ނުރައްކާތެރި ބަލިތަކާއި ރޯގާތައް ކޮންޓްރޯލް ކުރުމުގައި، ތިޔަބޭފުޅުން ކުރިމަތިލައްވަން ޖެހިވަޑައިގެންނެވި ގޮންޖެހުންތައް، މި ޒަމާނުގެ މީހުންނަށް ތަޞައްވަރުވެސް ނުކުރެވޭނެ.\nތިޔަބޭފުޅުން އެ ދުވަހު ކުރެއްވި ތަޖުރިބާތަކާއި، މި ޒަމާނުގެ ޞިއްޙީ ޚިދުމަތުގެ ލުއިފަސޭހަތަކުގެ ވާހަކަތައް، އެއް މޭޒުދޮށުގައި ޙިއްޞާކޮށްލެވޭކަމީ، ވަރަށް ހެޔޮ ފާލެއް ކަމުގައި އަޅުގަނޑު ދެކެން. އެ ދުވަސްވަރާ އަޅައިބަލާއިރު، ރާއްޖޭގެ ޞިއްޙީ ޚިދުމަތްތަކަށް ކުރިއެރުންތަކެއް ލިބިއްޖެ. ނަމަވެސް ރައްޔިތުން ކުރާ ޝަކުވާތައް އަދިވެސް މަދެއްނޫން. ކުރިމަތިވަމުން އަންނަ ގޮންޖެހުންތައްވެސް މަދެއްނޫން.\nމިއަދުވެސް ރައްޔިތުން ކުރާ އެންމެ ބޮޑު ޝަކުވާއަކީ، އެކަށީގެންވާ ޞިއްޙީ ޚިދުމަތްތައް ރަށްރަށުން ލިބެން ނެތުން. ޚާއްޞަ ޑޮކްޓަރުންނަށް ދެއްކޭނެ ދުވަހެއްގެ އިންތިޒާރުގައި އެތައް ދުވަހަކު ތިބެންޖެހުން. ތަމްރީނާއި ތަޖުރިބާ ހުރި މީހުން، ޞިއްޙީ އެއްވެސް ދާއިރާއެއްގައި އެކަށީގެންވާ މިންވަރަށް ނެތުން. އެތެރެކުރެވޭ ބޭހުގެ ކޮލިޓީ ރަނގަޅަށް ނުބެލި، ފެންވަރު ދަށް ބޭސް އެތެރެކުރެވުން.\nމިއިން ކޮންމެ ޝަކުވާއަކާ ގުޅިފައިވާ އެތައް ބައިވަރު ގޮންޖެހުންތަކެއް އެބަހުރި. އެ ހުރިހާ ގޮންޖެހުންތަކެއްގެ އަޞްލަކީ މަރުކަޒީ ގޮތެއްގައި ރާއްޖެ ތަރައްޤީ ކުރަން އުޅުން. ރަށްރަށުގެ ހޮސްޕިޓަލްތަކާއި ޞިއްޙީ މަރުކަޒުތައް ތަރައްޤީ ކުރުމުގެ ބަދަލުގައި، މާލޭގައި ހުރި ހޮސްޕިޓަލް ތަރައްޤީ ކުރުން.\nއޭގެ ނަތީޖާއަކަށް މިވަނީ، ޑޮކްޓަރަށް ދައްކަންވިޔަސް، ޓެސްޓެއް ހަދަން ޖެހުނަސް، މާލެ އަންނަން މަޖުބޫރުވުން. ދެން ދިމާވަނީ އަދި މާ ގޯސް މައްސަލައެއް. އެއީ އައި.ޖީ.އެމް.އެޗުން ލިބެންހުރި ޚިދުމަތްތައް، އެކަށީގެންވާ ވަރަށްވުރެ ގިނަ އަދަދެއްގެ ބަޔަކަށް ފޯރުކޮށްދޭން ޖެހުމުން ދިމާވާ މައްސަލަތައް.\nއެކަމަކު، ޒަމާނުއްސުރެ ކަންތައް ރޭވިފައި މިއޮތީ، ރައްޔިތުން އެ ބުރަ އުފުލަންޖެހޭގޮތަށް. ޖީބަށް ނުތަކާވަރުގެ ޚަރަދުތައް ޚަރަދުތައް އުފުލަންޖެހޭގޮތަށް. މިއީ، އަޅުގަނޑުމެން މަޝްވަރާކޮށް ޙައްލު ހޯދަންޖެހޭ އެއް މައްސަލަ. ތިޔަބޭފުޅުންގެ ތަޖުރިބާގެ އަލީގައި މިކަންކަމަށްވެސް ޙައްލުތަކެއް ހޯދިދާނެ ކަމަށް އަޅުގަނޑު ދެކެން.\nއަނެއްކަމަކީ، ރަށްރަށުގެ ޞިއްޙީ މަރުކަޒުތަކަށް ބޭނުންވާ، އަސާސީ ވަސީލަތްތައް ލިބުމުގައި ހުރި ދަތިތައް. ޞިއްޙީ މަރުކަޒަކަށް ބޭނުންވާ ޕެނެޑޯލް ގުޅައެއް، ނޫނީ އައި.ވީ ފުޅިއެއްވެސް މި ލިބެނީ، އެތައް ތަނަކަށް ލިޔެގެން، އެތައް މަރުޙަލާއެއް ހުރަސްކޮށްގެން. އަދި އެވެސް އެތައް ދުވަހެއް ފަހުން. މިއިން ކޮންމެ މަރުޙަލާއެއްގެ ތެރޭގައި ކޮރަޕްޝަން އުޅޭ ކަމުގެ ހެކިތައް ފެންނަން އެބަހުރި.\nދައުލަތުން ރައްޔިތުންނަށް ހިލޭ ބޭސްފަރުވާގެ ޚިދުމަތް ދޭއިރު، އާސަންދައިގެ ތެރެއަށްވެސް ކޮރަޕްޝަން ވަދެފައި އޮތީ އިންތިހާއަށް. އެކަމުގެ ސަބަބުން ދައުލަތުގެ ބަޖެޓުން، ވަރަށްގިނަ ފައިސާތަކެއް އިސްރާފުވެގެން އެބަދޭ. މިއީވެސް ޞިއްޙީ ޚިދުމަތުގެ ނިޒާމު ތަރައްޤީ ކުރުމަށް މަޝްވަރާ ކުރައްވާއިރު، ޙައްލު ހޯދަންޖެހޭ ކަންތައްތައް.\nމިކަންކަން ހުއްޓުވުމުގައި ޢާންމު ރައްޔިތުންގެ ވަރަށްބޮޑު އެހީތެރިކަމެއްވެސް އަޅުގަނޑުމެން ބޭނުންވޭ. ލަންކާ، އިންޑިޔާ އަދި މެލޭޝިޔާގައި ދިރިއުޅޭ ދިވެހިން، ހިލޭ ބޭސްފަރުވާ ކުރުމަށްޓަކައި "މެރަނާ"ގެ ނަމުގައި، މި މަހުގެ ތެރޭގައި ސަރުކާރުން ވަނީ، އާސަންދަ ސްކީމެއް ތަޢާރުފުކޮށްފައި. މިފަދަ ސްކީމްތަކުގެ ބޭނުންހިފުމުގައިވެސް ޒިންމާދާރުވުމަކީ ވަރަށް މުހިންމު ކަމެއް.\nއަޅުގަނޑުމެން ރައްޔިތުންނަށް ޚިދުމަތް ކުރުމަށް ނުކުމެ މިތިބީ، ރައްޔިތުންގެ ކަންބޮޑުވުންތައް ފިލުވައިދީ، ފަހި ދިރިއުޅުމެއް ހޯދައިދޭން. މާތްﷲގެ ވާގިފުޅާއެކު، ރައްޔިތުންގެ ކަންބޮޑުވުންތަކަށް، މި ސަރުކާރުން ޙައްލު ހޯދައިދޭނެ.\nއަޅުގަނޑުގެ ދުޢާއަކީ، ހަށިހެޔޮ ދުޅަހެޔޮ ރައްޔިތެއް ދިރިއުޅޭ ޤައުމަކަށް ރާއްޖެ ހެދުމަށް، އަޅުގަނޑުމެން މި ކުރާ މަސައްކަތުގައި، މާތް ﷲ ބަރަކާތް ލެއްވުން. ރައްޔިތުންނަށް ފަސޭހައިން ވާޞިލުވެވޭ، އަދި ފެންވަރު ރަނގަޅު ފުރިހަމަ ޞިއްޙީ ޚިދުމަތުގެ ނިޒާމެއް ތަރައްޤީ ކުރުމުގެ ހެޔޮ ތައުފީޤު ދެއްވައި، ބާއްޖަވެރި ދުވަސްތަކެއް، މާތް ﷲ އަޅުގަނޑުމެންނަށް މިންވަރު ކުރައްވާށި! އާމީން.


vnews - Loafan vumakun nukureveyne kameh nei'kan dhahkuvaidheefi\nލޯފަންވުމަކުން ނުކުރެވޭނެ ކަމެއް ނެތްކަން ދައްކުވައިދީފި\nއުމުރުން 21 އަހަރުގެ ކާމަން ލޯޕޭޒް:\nލޯފަންވުމަކީ ވަރަށް ގިނަ ކަންކަމަށް އެޅޭ ހުރަހެއްގެ ގޮތުގައި ގިނަ މީހުން ދެކެއެވެ. ނަމަވެސް ސްޕެއިންއަށް ނިސްބަތްވާ 21 އަހަރުގެ ކާމަން ލޯޕޭޒް ލޯފަންވުމަކުން ނުކުރެވޭނެ އެއްވެސް ކަމެއް އޮންނާނެކަމަކަށް ގަބޫލެއް ނުކުރެއެވެ. މޫދު އޮންނާނީ ކިހިނެއްކަމާއި އޭގެ ކުލަތަކާއި ރާޅުތަކުގެ ވަރުގަދަކަން ނުފެނުނު ކަމުގައިވިޔަސް، މިއަދު ލޯޕޭޒަކީ ސްޕެއިންގެ އެންމެ ފުރަތަމަ ލޯފަން ރާޅާއަޅާ އަންހެން ކުއްޖާއެވެ.\nކޮންޖެނިޓަލް ގްލަކޯމާ ކިޔާ ބައްޔެއްގެ ސަބަބުން ފެނުމުން މަހްރޫމްވެފައިވާ ލޯޕޭޒް ބުނީ އޭނާއާއި އެހެން ރާޅާއަޅާ މީހުންނާއި އެއްވެސް ތަފާތެއް ނެތްކަމަށެވެ. "އަހަރެން އެންމެ ހިތްހަމަޖެހެނީ މޫދުގައި އުޅޭ ވަގުތު. އަދި އަބަދުވެސް ހިތަށް އަރަނީ މީއޭ އަހަރެން ކުރަން އެންމެ ބޭނުންވާކަމަކީ،" ލޯޕޭޒް ބުންޏެވެ.\nއެމެރިކާގެ ކެލިފޯނިޔާގެ ރަށެއްކަަމަށްވާ ލަހޯޔާގައި ބާއްވާ 'ވަރލްޑް އެޑަޕްޓިވް ސަރފިންގް ޗެމްޕިއަންޝިޕް' ގައި ވާދަކުރަން ތައްޔާރުވުމުގެ ގޮތުން ލޯޕޭޒް މިހާރު ގެންދަނީ ވަރަށް ބުރަކޮށް މަސައްކަތް ކުރަމުންނެވެ. އައިޓޮރ ފްރަންސެސްނާ އަދި ބްރެޒިލްގެ ޑެރެކް ރަބެލޯއަކީ މިފަދަ މުބާރާތްތަކުން ވިދާލި ތަރީންތަކެވެ. ރާޅާއަޅާތާ ކިތަންމެ ކުޑަދުވަސްކޮޅެއް ވެފައިވީ ނަމަވެސް ލޯޕޭޒް ބޭނުންވަނީ މިފަދަ ތަރިންފަދައިން ވިދާލާށެވެ.\nއިންޓަރނޭޝަނަލް ސަރފިންގް އެސޯސިއޭޝަންއިން ބާއްވާ މުބާރާތް ނިމުމަށްފަހު ލޯޕޭޒްގެ އަމާޒުހުރީ 2024 ވަނަ އަހަރު ޕެރިސްގައި ބާއްވާ ޕެރަލިމްޕިކްސް (ޙާއްސަ އެހީއަށް ބޭނުންވާ މީހުންގެ) ގޭމްސްގައި ބައިވެރިވުމަށެވެ. ރާޅާއެޅުމުގެ އިތުރުން ލޯޕެޒަކީ ފިގަރސްކޭޓް ކުރާ ކުއްޖެކެވެ. އަދި އޭނާވަނީ އަސް ދުއްވަންވެސް ދަސްކޮށްފައެވެ. އޭނާގެ ކޯޗް ލޫކަސް ގާސިއާ ބުނާގޮތުގައި ލޯޕޭޒަކީ ވަރަށް މޮޅަށް މިހުރިހާކަމެއް ކުރާކުއްޖެކެވެ. ރާޅާއަޅާއިރު ލޯޕޭޒް ރާޅާއަޅަނީ ގާސިއާގެ އެހީތެރިކަމާއެކުއެވެ.\n"ރާޅެއް އަންނަކަން ލޯޕޭޒްއަށް އަންގަން އަހަރެން ބޭނުންކުރަނީ ކަށިގަނޑެއް. އެއް ފަހަރު ފުމެލައިފިނަމަ އޭގެ މާނައަކީ ރާޅު އަންނަނީ އޭނާގެ ކަނާތް ފަރާތުންނޭ. އަދި، އަހަރެން ދެފަހަރު ކަށިގަނޑު ފުމެލަނީ އޭނާގެ ވާތް ފަރާތުން ރާޅު އަންނަކަން އޭނާއަށް އަންގަން،" ގާސިއާ ބުންޏެވެ.\nލޯޕޭޒްގެ ވަރަށް ޚާޢްސަ ހުވަފެނެއް އޮވެއެވެ. އޭނާ ބޭނުންވަނީ، ޚާއްސަ އެހީއަށް ބޭނުންވާ ކޮންމެ މީހަކީވެސް، ކުޅިވަރުފަދަ ހަރަކާތްތަކުގައި ބައިވެރިވާ މީހުންނަށް ހެދުމެވެ. އަދި، އެފަދަ މީހުންނަށް މިސާލަކަށް ވުމެވެ.


ބަޖެޓުން ފައިސާ ލިބޭ މިންވަރަށް މެންބަރުންގެ އަދަދު ހަމަވަނީ ތިން ސިޔާސީ ޕާޓީ – Dhen.mv\nބަޖެޓުން ފައިސާ ލިބޭ މިންވަރަށް މެންބަރުންގެ އަދަދު ހަމަވަނީ ތިން ސިޔާސީ ޕާޓީ\nJanuary 5, 2020 - 11:35 pm\nދެހާސް ނަވާރަވަނަ އަހަރު ނިމުނުއިރު ދައުލަތުގެ ބަޖެޓުން ފައިސާ ލިބޭ މިންވަރަށް މެންބަރުންގެ އަދަދު ހަމަވަނީ ތިން ސިޔާސީ ޕާޓީގައި ކަމަށް އިލެކްޝަންސް ކޮމިޝަނުން ބުނެފި އެވެ.\nއެ ކޮމިޝަނުން ވަނީ މިދިޔަ މަހުގެ 31ގެ ނިޔަލަށް ސިޔާސީ ޕާޓީތަކުގެ ދަފުތަރުގައި މެންބަރުން ތިބި އަދަދުތައް ހާމަކޮށްފައެވެ.\nއެ ހިސާބުތައް ދައްކާގޮތުން ދައުލަތުގެ ބަޖެޓުން ފައިސާ ލިބޭ މިންވަރަށް މެންބަރުންގެ އަދަދު ހަމަވާ ތިން ސިޔާސީ ޕާޓީއަކީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ)، ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އަދި ޖުމްހޫރީ ޕާޓީ (ޖޭޕީ) ގައެވެ. ދައުލަތުގެ ބަޖެޓުން ފައިސާ ލިބޭނީ 10،000 މެންބަރުން ހަމަވާ ސިޔާސީ ޕާޓީތަކަށް އެކަނި ކަމަށް ޕާޓީތަކާ ބެހޭ ގަވާއިދުގައި ވަނީ ބުނެފައެވެ.\nއެންމެ ފަހުން ރަޖިސްޓްރީކޮށްދިން ރައީސް މައުމޫންގެ އެމްއާރްއެމްގައި މިހާރު ތިންހާސް މެންބަރުން ހަމަނުވެއެވެ. އެޕާޓީގައި މިވަގުތު ތިބި ކަމަށް އިލެކްޝަންސް ކޮމިޝަންގެ ދަފްތަރުން ފެންނަނީ 2851 މެންބަރުންނެވެ.


Dho?! Chef Fathyn mi kiyaidheny "Perfect" Nachos Hadhaane goiy!\nޝެފް ފަތީން މި ކިޔައިދެނީ "ޕާފެކްޓް" ނާޗޯސް ހަދާނެ ގޮތް!\nBy: Aminath Ibrahim\nމި ކިޔާ "ޕާފެކްޓް ނާޗޯސް" އެއްގެ ރަހަގަނޑު ހެޔޮވަރުވެގެން އަންނާނީ އޭގައި ހުންނަ މުރަނަ ޗިޕްސްއާ އެކު މައްޗަށް އަޅާ ޓޮޕިން އާއި ހިތް ފުރެންދެން އަޅާ ޗީޒްގެ މީރު ރަހަގަނޑު، ޖައްސައިގެން ކާ "ޑިޕް" އާ ވެސް އެކުވެގެންނެވެ.\nފަސޭހަ ގޮތަކަށް މިކަން ނިންމާލެވިދާނޭ ހީވިޔަސް، ގަރުނެއް ކުރިން މެކްސިކޯ އިން އުފަންވި މި ކާނާގެ އަސްލަށް ކުޑައިމީސް ކަމެއް ނުގެނެސް "މީރު" ނާޗޯސް ގަނޑެއް އަހަރެމެން ކަހަލަ ބީރައްޓެހި ގައުމެއްގެ ބަޔަކު ހަދާއިރު ސިކުނޑި ސުމަކަށް ހިނގައިދާނެ އެވެ.\nއެތައް އެވޯޑެއް ހޯދާފައިވާ މަޝްހޫރު ޝެފް، އަހުމަދު ފަތީންގެ މި ރެސިޕީން މި ކިޔައިދެނީ އެގޮތެވެ. ފަސޭހައިން މީރުކޮށް، ފުރިހަމައަށް ނާޗޯސް ތައްޔާރުކުރާނެ ގޮތެވެ.\nމިއީ ދިވެހިންނަށް ކަމުދާ ގޮތަށް ފަތީން ތައްޔާރުކުރި އޭނާގެ އޮރިޖިނަލް ރެސިޕީ އެކެވެ.\nނާޗޯސް ހަދާނެ ގޮތް\n1 މޭޒުމަތީ ސަމުސާ އޮލިވް އޮއިލް\n1 ފިޔާ (ބޮޑު) ކުދި ގޮޅިއަށް ކޮށާފައި\n500 ގްރާމް ކުކުޅު (ކުދިކޮށް/ހިމުންކޮށް ކޮށާފައި)\n2 ލޮނުމެދު (ހިމުން ކޮށްފައި)\n1 މޭޒުމަތީ ސަމްސާ ޓެކޯ ސީޒަނިން\n1/4 ޖޯޑު ފެން (އަޅަން ބޭނުން ނަމަ)\n1 ބޮޑު ޕެކެޓް ޓޯޓިލާ ޗިޕްސް\n2 ޖޯޑު ގާނާފައި ހުރި ޗެޑާ ޗީޒް\n2 ޖޯޑު ގާނާފައި ހުރި މޮންޓެރީ ޖެކް ޗީޒް\n1 (15-oz) ދަޅު ބްލެކް ބީންސް (ފެނުން ނަގާފައި)\n1،1/2 ތާޒާ ހަލަޕީނޯ މިރުސް\n2 ޓޮމާޓޯ (ގޮޅިއަށް ކޮށާފައި)\nގިތެޔޮ މިރުސް (ބޭނުން ނަމަ)\n1. އަވަނުގެ ބޭކިން ޝީޓް މަތީގައި ފޮއިލް އަޅާލުމަށްފަހު 425 ޑިގްރީއަށް ހޫނުކުރަން ޖައްސާށެވެ. އެއަށްފަހު ބޮޑު ތަވަައެއްގައި، މެދު ގިނީގައި ތެޔޮފޮދެއް ހޫނުކޮށް، ކޮށާފައި ހުރި ފިޔާ އަޅާފައި ފަސް ވަރަކަށް މިނެޓް ވަންދެން ހަނާކުރާށެވެ. ދެން ކުކުޅު ކޮޅު އަޅާލުމަށްފަހު މަޑު ބްރައުން ކުލަ އަރަންދެން (ހަ ވަރަކަށް މިނެޓް) ހަނާކުރާށެވެ. އެއަށްފަހު ތަވާގައި ފެން ހެދިފައި ހުރި ނަމަ ސަމްސަލަކުން ފެންތައް ނަގާށެވެ.\n2. ދެން ހިމުން ކޮށްފައި ހުރި ލޮނުމެދުކޮޅު އެއްކޮށްލުމަށް ފަހު ކުކުޅުކޮޅު ކުޑަކޮށް މުރަނަވާ ވަރަށް ހަނާކުރާށެވެ. ފަސް ވަރަކަށް މިނެޓްކޮށްފައި ބީންސް އަޅާށެވެ. އަދި ބޭނުން ނަމަ، ފެން ފޮދެއް އަޅާފައި ރަނގަޅަށް އެއްކޮށްލާށެވެ. އޭރުން ޗިކަން-ބީން ޕޭސްޓް ތައްޔާރުކޮށްލެވުނީ އެވެ.\n3. ވަކި ޓްރޭއަކަށް ޓޯޓިލާ ޗިޕްސް ޕެކެޓްގެ އެއްބައި އަޅާލާށެވެ. އަދި ޗިޕްސްތަކުގެ މައްޗަށް، ތައްޔާރުކުރި ޗިކަން-ބީން މިކްސްގެ އެއްބަޔާއި ދެ ވައްތަރު ޗީޒްގެ އެއްބަޔާއި ހަލަޕީނޯގެ އެއްބައި ވެސް އަޅާށެވެ. މީގެ މައްޗަށް އިތުރު ލޭޔަރެއް އަޅަން، އަނެއްކާވެސް ޗިޕްސް އަޅާލުމަށްފަހު ދެންމެ މި ބުނި ގޮތަށް ޓޮޕިން ރިޕީޓް ކުރާނީ އެވެ.\nއެއަށް ފަހު އަވަނަށް ލާފައި ޗީޒް ރަނގަޅަށް މެލްޓް ވުމުން ނަގާށެވެ. ދެން އެވޮކާޑޯ އެއް ކުދި ގޮޅިއަށް ކޮށާފައި، އެއާއި، ކޮށާފައި ހުރި ޓޮމާޓޯ އެއް ކޮށާފައި އެއާއި ޖޯޑެއްގެ ސިލާންޓްރޯ (އޮޕްޝަނަލް) އާއި ގްރީން އޮނިއަން ކޮށާފައި މައްޗަށް އަޅާލާށެވެ. އޭރުން ޓޮޕިން ނިމުނީ އެވެ. ނާޗޯސް ތައްޔާރުކޮށްލެވުނީ އެވެ.\nނާޗޯސް އެންމެ މީރު ވާނީ ހޫނުކޮށް، ތާޒާކޮށެވެ.\nނާޗޯސް އެންމެ މީރުކޮށް ކާން ބޭނުންވާ ނަމަ މިއާ އެކު ޖައްސައިގެން ކާން ދެ ވައްތަރެއްގެ ޑިޕް އެއް ތައްޔާރުކޮށްލެވިދާނެ އެވެ.\nފްރުޓް ސަލްސާ އާއި އެވޮކާޑޯ ގުއަކަމޯލް ޑިޕް އާއި އެކު ނާޗޯސްގެ ރަހަގަނޑަށް ޓުވިސްޓެއް ގެނެސްދޭނެ އެވެ.\nމި ދެ ޑިޕްގެ ރެސިޕީ "ދޯ" ގެ އެހެން އާޓިކަލްއެއްގައި ގެނެސްދޭނަމެވެ.\nސޯޝަލްމީޑިއާ އިންފްލުއެންސާއަކަށްވާން ކައިޒީންގެ ޓިޕްސް\nސަސްޕެންސްނުލައި މޫސާ ވަސީމް ކުރިކަމަކީ ވެކްސިން ޖެހުން\nމި އަހަރަށް، ފުއްޕި އަތުކުރި، ފައިކުރި ފުޅާ ފަޓުލޫނު\nސްކްރަންޗީޒް ހޯދަނީތަ؟ އަނެއްކާ 90ގެ ޓްރެންޑެއް


Fuvahmulakai Addu City Aai Dhemedhah YELLOW Alert Nerefi\nފުވައްމުލަކުން ފެށިގެން އައްޑޫ ސިޓީއާ ހަމައަށް މޫސުމާބެހޭ އިދާރާއިން ޔެލޯ އެލާޓް ނެރެފި އެވެ.\nމޯލްޑިވްސް ނެޝަނަލް މީޓިއޮރޮލޮޖިކަލް ސެންޓަރުން، މޫސުން ލަފާކުރާ ގޮތުގައި، މިރޭ 21:00 ން 24:00 އަށް އެންމެ ދެކުނުގެ އަތޮޅުތަކަށް ވިއްސާރަކުރާނެ އެވެ. އަދި ގުގުރުމާއިއެކު ބޯކޮށް ވާރޭ ވެހުން އެކަށީގެންވާކަމަށްވެސް މީޓިއޮރޮލޮޖީންވަނީ ހާމަކޮށްފައެވެ.\nމީގެ އިތުރުން، ބޯކޮށް ވާރޭ ވެހޭނެ ކަމަށް ލަފާކުރެވޭތީ މެޓް އޮފީހުން ވަނީ ގއ. އަތޮޅަށް ވައިޓް އެލާޓް ނެރެފައެވެ. ގއ. އަތޮޅަށް ވައިޓްއެލާޓް ނެރެފައި ވަނީ މިއަދު އިރުއޮއްސި 6:45 އިން މިރޭ 11:45 އަށެވެ.\nކުރިއަތް 24 ގަނޑިއަށް މޫސުން ކުރިއަށް ލަފާ ކުރާ ގޮތަށް ބަލާ އިރު، ދެކުނުގެ އަތޮޅުތަކަށް ވިއްސާރަކުރާނެ، މީގެ ތެރެއިން އަދި ބައެއް ރަށް ތަކަށްް ގުގުރުމާއިއެކު ބޯކޮށް ވާރޭވެހުން އެކަށީގެން ވެއެވެ. އެހެންހިސާބުތަކަށް މޫސުން އާންމު ގޮތެއްގައި ރަނގަޅުވާނެ އެވެ.\nވައި ޖެހޭނީ، ދެކުނުގެ އަތޮޅުތަކަށް ހުޅަނގު އުތުރާއި އުތުރުން5މޭލާއި 15 މޭލާ ދެމެދުގެ ބާރު މިނުގައި އެވެ. އެހެން ހިސާބުތަކަށް އުތުރާއި އިރު އުތުރުން، އުތުރުގެ އަތޮޅުތަކަށް ގަޑިއަކު 03 މޭލާއި 10 މޭލާ ދެމެދުގެ ބާރު މިނުގައި ވައި ޖެހޭނެ އެވެ.\nމެދެތެރޭގެ ގަޑިއަކު 13 މޭލާއި 20 މޭލާ ދެމެދުގެ ބާރުމިނުގައި އަދި ކެރިގަނޑުގައި ގަޑިއަކު ގާތްގަނޑަކަަށް 35 މޭލަަށް ވައި ގަދަވުން އެކަށީގެން ވެއެވެ.\nމެދުތެރޭ އަތޮޅު ތަކުގެ ކަނޑުތައް އާދައިގެ ވަރަކަށް ގަދަ ވާނެ އަދި އެހެން ހިސާބުތަކުގެ ކަނޑުތައް އާދައިގެ ވަރަކަށް މަޑު ވެފައި ކެރި ގަނޑުގައި އާދައިގެވަރަކަށް ގަދަ ވާނެ އެވެ.


India ge credit line ge dhashun7mashrooehh fashanee | Mihaaru\nއިންޑިއާގެ ޕްރައިމް މިނިސްޓަރު ނަރެންދްރަ މޮދީ (ކ) ރާއްޖެއަށް ކުރެއްވި ދަތުރުފުޅުގައި ފޮރިން މިނިސްޓަރު އަބްދުﷲ ޝާހިދު ބައްދަލު ކުރައްވަނީ-- ފޮޓޯ: ފޮރިން މިނިސްޓްރީ\n13 އޯގަސްޓް 2020 - 15:00\nމި ބައްދަލު ކުރެއްވުމުގައި ސަރުކާރުގެ ވައުދުތަކާ ގުޅުން ހުރި މި މަޝްރޫއުތައް ވީހާ ވެސް އަވަހަށް ފެށުން މުހިންމު ކަން ދެ ގައުމުގެ މިނިސްޓަރުން ވެސް ވަނީ ފާހަގަ ކުރައްވައިފަ އެވެ.\nކްރެޑިޓް ލައިނުގެ އެހީގައި ހިންގާ މަޝްރޫއުތައް\n- 34 ރަށެއްގެ ފެނާ ނަރުދަމާގެ ނިޒާމް ގާއިމްކުރުން.\n- އައްޑޫ ސިޓީ ތަރައްގީ ކުރުން (މީގެ ތެރޭގައި މަގު ހެދުމާއި އައްޑޫގެ މަގުތަކުގައި ފެންބޮޑުވާ މައްސަލަ ހައްލުކުރުމާއި ބިން ހިއްކުން ހިމެނޭ)\n- ހުޅުމާލޭގައި ކްރިކެޓް ސްޓޭޑިއަމެއް ގާއިމްކުރުން.\n- އިންޓަނޭޝަނަލް ޕޯޓް ޑިވެލޮޕްމަންޓް ޕްރޮޖެކްޓް.\n- ހުޅުމާލޭގައި 100 އެނދުގެ ކެންސަރަށް ހާއްސަ ހޮސްޕިޓަލެއް ގާއިމްކުރުން.\n- ގއ. ގެމަނަފުށި އަދި ފެލިވަރު މިފްކޯ ފެސިލިޓީ ތަރައްގީކުރުން.\n- ހަނިމާދޫ އެއާޕޯޓު ތަރައްގީކުރުން.\nއިންޑިއާއިން ރާއްޖެއަށް ކްރެޑިޓް ލައިނުގެ ގޮތުގައި 800 މިލިއަން ޑޮލަރު ދޭން އިއުލާން ކޮށްފައިވަނީ 2018 ވަނަ އަހަރު ރައީސް އިބްރާހިމް މުހައްމަދު ސޯލިހު އެ ގައުމަށް ކުރެއްވި ދަތުރުފުޅުގަ އެވެ. މި އެއްބަސްވުމުގައި ފިނޭންސް މިނިސްޓްރީ އާއި އިންޑިއާގެ މެގްޒިމް ބޭންކާ ދެމެދު ސޮއި ކުރެވުނީ މިދިޔަ އަހަރުގެ މާޗު މަހު އެވެ.\nމިއަދުގެ ބައްދަލުވުމުގައި އިންޑިއާ ސަރުކާރުގެ ހިލޭ އެހީގެ ދަށުން ކުރިއަށްގެންދާ ހައި އިމްޕެކްޓް ޑިވެލޮޕްމަންޓް ޕްރޮޖެކްޓްތަކުގެ ދެވަނަ ބުރަކަށް ހިލޭ އެހީ ދިނުމާ ގުޅޭ ގޮތުން ވެސް ވަނީ މަޝްވަރާ ކުރައްވައިފަ އެވެ. މި ޕްރޮޖެކްޓްގެ ފުރަތަމަ ބުރުގައި އިންޑިއާއިން ދިން 106 މިލިއަން ރުފިޔާއިން، 19 ޕްރޮޖެކްޓަކަށް އެހީތެރިކަން ފޯރުކޮށްދީފައިވާއިރު މި ޕްރޮޖެކްޓްތައް ހިންގަނީ 18 އަތޮޅެއްގެ 74 ރަށެއްގަ އެވެ.\nއިންޑިއާ އިން ރާއްޖެ އަށް 800 މިލިއަން ޑޮލަރު ދޭން ނިންމާފައިވަނީ ފަސް އަހަރުގެ މޮރިޓޯރިއަމް މުއްދަތަކާއެކު 20 އަހަރު ދުވަހުގެ ތެރޭގައި އަނބުރާ ދައްކާ ގޮތަށެވެ. މި އެހީގެ ދަށުން ރާއްޖޭގައި ހިންގާ ޕްރޮޖެކްޓުތަކަކީ ދިވެހި ސަރުކާރުން ކަނޑައަޅައި އިންޑިއާ ސަރުކާރުން އެޕްރޫވް ކުރާ ޕްރޮޖެކްޓުތަކެވެ. ހުރިހާ ޕްރޮޖެކްޓަކަށް ވެސް ކޮންސަލްޓެންޓުންނާއި ކޮންޓްރެކްޓަރުން ހޮވާނީ ދެފުށް ފެންނަހެން، ދެ ގައުމުގެ އެއްބާރުލުމާއެކު ކަމަށް ވެސް އިންޑިއާ ހައި ކޮމިޝަނުުން ބުންޏެވެ.\nއަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ އިންޑިއާ ދިވެހި ސަރުކާރު ކްރެޑިޓް ފެސިލިޓީ ފޮރިން މިނިސްޓަރު ޑިޕްލޮމެޓިކް ގުޅުން ޑިޕްލޮމެސީ ތަރައްގީގެ މަޝްރޫއުތައް\nޗައިނާއިން ލޯނު ނަގައިގެން ޑެޓް ޓްރެޕްގަޔޯ ޖެހެނީ. އިންޑިއާއިން ކްރެޑިޓް ލައިން ކިޔާ އެއްޗެއް ނަގައިގެން ޖެހި ތާށިވާ އެއްޗެއް ނުފެންނާނެ އެއްބަޔަކަށް.\nއައްޑުއަށް އާމްދަނީ ލިބޭނެ އެންމެ ކަމެއް ނުހިމެނެއޭ.\nކީއްކުރަން ކޮށްދޭކަމެއް؟ ކަމެއްކޮށްނުދިނަސް ދެގޮތެއްނުވެ ވޯޓުދޭނެ ވިއްޔާ! ނުރޯ ދަރިއަކަށް ކިރެއް ނުލިބޭނެ.\nޤައުމު ފުނޑާލަނީ އައްވަކަސް އަދިރިޔަކަސް މި މީހުންނަ ވަރިހަމަ.\nއަޑި ނުބައި ރޭވުމެއްގެ ދަޝޫން މިދުވަސްވަރު ބަލާފަ ރާއްޖެ އަދަވަޅަކައް ވައްޓާލަން އިންޑިޔާގެ މަގްސަދު ފުރިހަމަ ކުރަނީ. ދެރަ\nބަދަލުގަ އިންޑިއާގެ ކިތައް ހެލިކޮޕްޓަރާއި ކިތައް އިންޑިއާ ސިފައިން ރާއްޖެ އަންނާނެތަ؟\nއިންޑިޔާ، އެމެރިކާ، ޖަޕާނެއް ކިޔާނެކަމެއްނެތް މިޤައުގައި ﷲގެ އިރާދަފުޅުން މިވަެުގެ ދަރިދެއްކޭހާ ވަރު އެބަހުރި ބޭނުންވަނީ އަވަސް ތަރައްޤީ ދިވެހިރާއްޖެއައް ފޫޅުކެޑި ކޮންމެ މީހަކީ ޕޮރެފެސަރެއް، ސައިންސިސްޓެއް އަދި އިކޮނޮމިސްޓެއް ...\nއިންޑިއާގެ ކްރެޑިޓްލައިނުގެ ދަށުން7މަޝްރޫއެއް ފަށާއިރު ގެމަނަފުށި އަދި ފެލިވަރުގައި މަސްފެކްޓަރީސް ތައް ބިނާ ކުރުން އެއީ ފައިސާ ގެ ގޮތުން އެލޯން ނުދެއްކޭނެ ކަމެކޭ ސަބަބަކީ އެ ދެރަށުގައި އެ ހަދާއިރު ވެސް އީއައިއާރުއާރު އާއި އެފްއައިއާރުއާރު އުޅޭނީ %3 އަށް ވުރެން ދަށުގައޭ ބަދަލުގައި ސަރުކާރުގެ ބަޖެޓުން ފައިސާ ކޮޅެއް ލައިގެން ނަަމަވެސް މާލެ ސަރަހައްދު ފޭދޫ ފިނޮޅު ދެކުނުން އޮތް ފަޅު ހިއްކާލާ އެތަނުގައި ތިޔާ ފެކްޓަރީސް ތައް އަޅާ ބިންތައް ދޫކުރަންވީ\nމ ސަރުކާރު ނުނަގާނެ ލޯނެއް. އެމީހުން ނަގާނީ ކްރެޑިޓާ ކަރަންސީ ސޮވޮޕާ މިކަހަލަ އެއްޗެހި. ލަދެއް ހަޔާތެއް ނެތި މި އެމްޑީޕީ ބައިގަނޑު އެހެންމީހުންނާ ދިމާލަށް އަނގަ ފުޅާކުރެއޭ އަދި.\nބައިގަޑޭ ތިކިޔަނީ ކަލޭ ކަހަލަ ހަމަ ދިވެހިންނަށް.\nރީތި ނަންނަން ކިޔައިގެން ރައްޔިތުންނަށް އޮޅުވާލެވުނީމަ ނިމުނީ. ޔާމީނު ނަގާ ލޯނުން ގައުމު ދަރާފަ މިމީހުން ނަގާ ލޯނުން ގައުމު ނުދަރާނެތީ އެއީ މުޅި ދުނިޔެ ދަސްކުރަންޖެހޭ އުކުޅެއް.\n700 މިލިއަން ކުރެޑިޓް ލައިން 500 މިލިއަން ބުރިޖް 250 މިލިއަން ކޮވިތް ކަރަންސީ އެކްސްޗޭންޖް ..އިވާ އަށް ދަންނަވަން މީކުރު މުއްދަތެއްގައި ދަރަނީގެ ރެކޯޑް މިންވަރެއް...އަދި އިންޑިއާގެ އަކީ ވަރަށް ހަސީލަތް ނުބައި ބައެއްކަން ހަދާން ނައްތާނުލާތި.\nކްރެޑިޓް ލައިން- މާނައަކީ ލޯނު.\nރައްޔިތުން ޕެނިކްވެދާނެތީ ލޯނޭ ނުކިޔާނެ. ލޯނަކީ ހަމައެކަނި ޔާމީނު ނަގައިގެން އުޅުނު އެއްޗެއް.


India in MNDF ah vehicle thakeh hadhiyaakohfi\nއިންޑިއާއިން އެމްއެންޑީއެފަށް ވެހިކަލްތަކެއް ހަދިޔާކޮށްފި\nއިންޑިއާގެ އަސްކަރިއްޔާގެ އިސް ބޭފުޅުންނާއި އެމްއެންޑީއެފްގެ އިސް ބޭފުޅުން، އިންޑިއާއިން ހަދިޔާކުރި ވެހިކަލްތަކާއެކު -- ފޮޓޯ: އެމްއެންޑީއެފް\nއިންޑިއާ އަސްކަރިއްޔާގެ ފަރާތުން ރާއްޖޭގެ އަސްކަރިއްޔާއަށް ވެހިކަލްތަކެއް މިއަދު ހަދިޔާކޮށްފި އެވެ.\nއިންޑިއާގެ ޗީފް އާމީ ސްޓާފް ބިޕިން ރާވަތު ރާއްޖެއަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން މި ވެހިކަލްތައް އެމްއެންޑީއެފަށް ހަދިޔާ ކުރެއްވީ މިއަދު ހެނދުނު ބަންޑާރަކޮށީގައި ބޭއްވި ރަސްމިއްޔާތެއްގަ އެވެ. އެ ގޮތުން ހަދިޔާ ކުރީ ތިން ކާރާއި އެއް ޕިކަޕު އަދި ސްޕެއާތަކެވެ. އެ ތަކެއްޗާ ހަވާލުވެވަޑައިގަތީ ރާއްޖޭގެ ޗީފް ޑިފެންސް ފޯސް، މޭޖާ ޖެނެރަލް އަބްދުﷲ ޝަމާލެވެ.\nއެ ރަސްމިއްޔާތުގައި ވާހަކަ ދައްކަވަމުން އިންޑިއާގެ ޗީފް އޮފް އާމީ ސްޓާފް ބިޕިން ރާވަތް ވިދާޅުވީ އެމްއެންޑީއެފްގެ ގާބިލު ކަން އިތުރު ކުރުމަށް އިންޑިއާގެ އަސްކަރިއްޔާގެ ފަރާތުން އަބަދުވެސް އެހީތެރިކަން ދެއްވަމުން ގެންދަވާނެ ކަމަށެވެ.\nއިންޑިއާގެ އަސްކަރިއްޔާއިން އެމްއެންޑީއެފަށް ހަދިޔާ ކުރި ވެހިކަލްތައް -- ފޮޓޯ: އެމްއެންޑީއެފް\nއިންޑިއާގެ އަސްކަރިއްޔާގެ ފަރާތުން އެމްއެންޑީއެފަށް ހަދިޔާކޮށްފައިވާ ދެ ހެލިކޮޕްޓަރު ވެސް ރާއްޖޭގައި އޮޕަރޭޓް ކުރެ އެވެ. އިންޑިއާގެ ސިފައިން ދުއްވާ ގޮތަށް އޮޕަރޭޓް ކުރާ ދެ ހެލިކޮޕްޓަރުގެ ތެރެއިން އެއް ހެލިކޮޕްޓަރު އޮންނަނީ ސ. ގަން އެއާޕޯޓްގައި ބާއްވާފަ އެވެ. އަނެއް ހެލިކޮޕްޓަރު ބާއްވާފައި ވަނީ ލ. ކައްދޫ އެއާޕޯޓްގަ އެވެ.\nއެ ހެލިކޮޕްޓަރުތައް އާންމު ގޮތެއްގައި ބޭނުން ކުރަނީ ބަލި މީހުން އުފުލުމަށާއި ކަނޑު މަތީގެ ހާދިސާތަކުގައި ގެއްލޭ މީހުން ހޯދުމަށެވެ.\nއިންޑިއާ އެމްއެންޑީއެފް މިނިސްޓްރީ އޮފް ޑިފެންސް\nއަައްޑޫގައި ހަދަނީ އިންޑިއާގެ މިލިޓަރީ ބޭސްއެއްތޯ އިމްރާނާ ސުވާލު ކުރަނީ


Rangalhu ageedhaa'eh ge matheega dhemithibumah masaikaiy kuran...\nރާއްޖެ އިސްލާވި ދުވަސް\nރަނގަޅު އަގީދާއެއްގެ މަތީގައި ދެމިތިބުމަށް މަސައްކަތް ކުރަންޖެހޭ:ޑރ.ޖަމީލް\nއެންމެ މާތް ނިއުމަތަކީ އީމާންކަން\nނަރަކައިގެ ތުންފަތްމަތިން ސަލާމަތްވަނީ އިމާންކަމުގެ ސަބަބުން\nއިސްލާމްދީން އައިގޮތާ މެދު ތަފާތު ގޮތްގޮތަށް ވާހަކަތައް ދެކެވޭ\nކ. މާލެ | 1 ޑިސެންބަރ 2019 | އާދީއްތަ 02:50 | 2,368\nގައުމީ ޔުނިވާސިޓީގެ ސީނިއަރ ލެކްޗަރާ ޑރ.އަބްދުﷲ ޖަމީލް - ރާއްޖެއެމްވީ\nއިންސާނާއަށް ދެއްވާފައިވާ އެންމެ މާތް ނިއުމަތަކީ އީމާންކަން ކަމަށާއި، އިމާންކަން ވަރުގަދަކޮށް ރަނގަޅު އަގީދާއެއްގެ މަތީގައި ދެމިތިބުމަށް މަސައްކަތް ކުރަން ޖެހޭ ކަމަށް ދިވެހިރާއްޖޭގެ ގައުމީ ޔުނިވާސިޓީގެ ސީނިއަރ ލެކްޗަރާ ޑރ.އަބްދުﷲ ޖަމީލް ވިދާޅުވެއްޖެއެވެ.\nރާއްޖެ އިސްލާމްވި ދުވަހުގެ ޕެނަލް ޑިސްކަޝަންގައި ޑރ. ޖަމީލު ވިދާޅުވީ އިންސާނުންނަށް މާތްﷲ ވަރަށް ގިނަ ނިއުމަތްތައް ދެއްވާފައިވާ ކަމަށާއި، އެންމެ މުހިންމު, އެންމެ މާތް ނިއުމަތަކީ އިމާންކަން ކަމަށެވެ.\nއެއީ ނަރަކައިގެ ވަޅުގަނޑުގެ ތުންފަތްމަތިން އިންސާނާ ސަލާމަތްވަނީ އިމާންކަމުގެ ސަބަބުން ކަމަށް ޑރ. ޖަމީލް ވިދާޅުވިއެވެ. އަދި ވިދާޅުވީ އެނިއުމަތަށް ޝުކުރުވެރިވެ، ރަނގަޅު އަގީދާއެއްގެ މަތީގައި ދެމިތިބުމަށް އެންމެން މަސައްކަތް ކުރަންޖެހޭ ކަމަށެވެ.\nއަޅުގަނޑުމެންނަށް ކީރިތި ޤުރުއާންގައި ބަޔާންކޮށްދެއްވާފައިވާ ގޮތުން ޖާހިލީ ޒަމާނުގައި އަރަބިންގެ ހާލަތު އޮތްގޮތް ވަރަށް ރަނގަޅަށް ބަޔާންކޮށްދެއްވާފައިވޭ. އަދި އެމީހުންގެ ތެރޭގައި މިވާ ހުރިހާ ގޯސްކަމަކުން އެމީހުން ސަލާމަތް ކޮށްދިން ހަމައެކަނި ގޮތަކީ އެމީހުންގެ އީމާންކަން. ނަރަކައިގެ ވަޅުގަނޑުގެ ތުންފަތްމަތީގަ އިއްބާ ސަލާމަތް ކޮށްދިން ކަމަކީ އީމާންކަން. އެހެންވީމަ ރާއްޖޭގައި އަރަބިން ތެރޭގައި އޮތް ބުދަ އަޅުކަން ކުރުމާ އަމިއްލަ އަތުން ހަދާ އެއްޗިއްސައް އަޅުކަން ކުރުން ކަންތައްތަކެއް އޮތް. މިކަންތައްތަކުން ނުބައި ފަރާތްތަކުން ސަލާމަތްކޮށްދިނީ އީމާންކަން.\n~ ޑރ.ޖަމީލް- ސީނިއަރ ލެކްޗަރާ\nރާއްޖެއަށް އިސްލާމްދީން އައިގޮތަށް އަލިއަޅުއްވާލައްވާ ޑރ. ޖަމީލް ވިދާޅުވީ އިސްލާމްދީން އައި ގޮތާމެދު ތަފާތު ގޮތްގޮތަށް ވާހަކަދައްކާ ކަމަށެވެ.\nޑރ.ޖަމީލް ވިދާޅުވީ ރަސްމީކޮށް ރާއްޖެއަށް އިސްލާމްދީން އައީ ހިޖުރައިން 548 ވަނަ އަހަރު ކަމަށް ކަނޑައަޅާފައި އޮތް ނަމަވެސް އެއަށްވުރެ އަވަހަށް ރާއްޖެއަށް އިސްލާމްދީން އައިސްފައިވާ ކަމަށެވެ. އެއީ އައްޑޫ އަތޮޅު ސ. މީދޫއަށް ކަމަށާއި، މީދޫއަށް ހިޖުރައިން 519 ވަނަ އަހަރު އިސްލާމްދީނުގެ ނޫރު ފާޅުވެފައިވާ ކަމަށް ޑރ. ޖަމީލް ވިދާޅުވިއެވެ. އަދި މިވާހަކަ ''ޝިހާބުއްދީން'' ކިޔާ ފޮތެއް މިހާދިސާ ވަރަށް ތަފްސީލްކޮށް ލިޔެފައިވާ ކަމަށެވެ.\nމީގެ އިތުރުން ޑރ. ޖަމީލް ވިދާޅުވީ ރާއްޖޭގެ އެންމެ ދެކުނު ދެ އަތޮޅަކީ ރާއްޖޭގެ ހުރިހާ ރަށްތަކާ ހިލާފަށް އިލްމީ ބޭފުޅުން ގިނަ ދެއަތޮޅަށް ވާނެ ކަމަށެވެ. އަދި ވިދާޅުވީ އިލްމަށް އުނގެނުމާއި އިލްމަށް ލޯބިކުރާ ރައްޔިތުންތަކެއް ދިރިއުޅޭނެ ކަމަށެވެ.\nއެގޮތުން ޚާއްސަ ގޮތެއްގައި ފުވައްމުލަކު ސިޓީގައި ޤުރުއާން ކިޔަވަން މޮޅު އަދި އެފޮތް ހިތުދަސް މީހުން ގިނަވާނެ ކަމަށެވެ. އަދި މިހާރު ދިރާސާކޮށް ބެލި ނަމަވެސް މިކަން ސާބިތުވެގެންދާނެ ކަމަށް ޑރ. ޖަމީލް ވިދާޅުވިއެވެ.


SunOnline: Imaaraiy kurun fiyavaa ehen hurihaa sinaa'athakah kuri erun\nއިމާރާތްކުރުން ފިޔަވާ އެހެން ހުރިހާ ސިނާއަތަކަށް ކުރިއެރުން\nމުހައްމަދު ޔަމީން 29 Jan 2022, 12:16\nމިދިޔަ އަހަރުގެ ފަހު ކުއާޓާގައި އިމާރާތްކުރުން ފިޔަވާ އެހެން ހުރިހާ ސިނާއަތްތައް ކުރިއަރާފައިވާކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ)އިން ބުނެފިއެވެ.\nއެ އޮތޯރިޓީން ނެރުނު ކުއާޓާލީ ބިޒްނަސް ސާވޭގައި ވާގޮތުން، ފަތުރުވެރިކަމާއި، ދަތުރުފަތުރާއި، ހޯލްސޭލް އަދި ރީޓެއިލް ވިޔަފާރީގައި ހަރަކާތްތެރިވާ ވިޔަފާރިތަކުގެ މާލީ ހާލަތު މިދިޔަ ކުއާޓާގައި ރަނގަޅުވިކަމަށް ވަނީ ރިޕޯޓުކޮށްފައެވެ.\nއިމާރާތް ކުރުމުގެ ދާއިރާގައި މަސައްކަތް ކުރާ މުވައްޒަފުންގެ އަދަދު ދަށްވެފައިވާ އިރު، ވިޔަފާރިތަކުގެ މާލީ ހާލަތު ވެސް ޖުމްލަ ގޮތެއްގައި ވަނީ ގޯސްވެފައެވެ.\nއެ ދާއިރާގައި މަސައްކަތް ކުރާ ވިޔަފާރިތައް ކުރިއެރުމަށް ހުރި ހުރަސްތަކުގެ ގޮތުގައި މި ރިޕޯޓުގައި ފާހަގަކޮށްފައިވާ ކަންކަމުގެ ތެރޭގައި ކުރާ މަސައްކަތުގެ އަގު ލިބުން ލަސްވުން ހިމެނެއެވެ. އަދި، ބޭރު ފައިސާ ލިބުން ދަތިވުމާއި، ރޯ މެޓީރިއަލްގެ އަގު ބޮޑުވުން ވެސް ބޮޑެތި މައްސަލަތަކުގެ ގޮތުގައި ވަނީ ފާހަގަކޮށްފައެވެ.\nމީގެ އިތުރުން މިދިޔަ ކުއާޓާއާ އަޅާބަލާއިރު، ދިވެހި މަސައްކަތްތެރިން ނުލިބޭ މައްސަލަ ވެސް ރިޕޯޓުކޮށްފައިވާ މިންވަރުވަނީ އިތުރުވެފައެވެ.\nފަތުރުވެރިކަމުގެ ދާއިރާގެ ޖުމްލަ އާމްދަނީއާއި، ބުކިންސް މިދިޔަ ކުއާޓާގައި އިތުރުވެފައިވާ އިރު، އެ ސިނާއަތުގައި މަސައްކަތް ކުރާ މުވައްޒަފުންގެ އަދަދުވެސް ވަނީ އިތުރުވެފައެވެ. މިދިޔަ އަހަރު ރާއްޖެއަށް ވަނީ 1.3 މިލިއަނަށް ވުރެ ގިނަ ފަތުރުވެރިން ޒިޔާރަތްކޮށްފައެވެ.\nދަތުރުފަތުރާއި މުއާސަލާތުގެ ދާއިރާ ވެސް މިދިޔަ ކުއާޓަރުގައި ހޯދީ ކުރިއެރުމެވެ. މި ސިނާއަތުގައި މަސައްކަތް ކުރާ 66 އިންސައްތަ ކުންފުނިން ވަނީ މުވައްޒަފުން އިތުރުވި ކަމަށް ރިޕޯޓު ކޮށްފައެވެ. އަދި ޖުމްލަ އާމްދަނީއާއި ވިޔަފާރިއަށް އޮންނަ ޑިމާންޑު ވެސް ވަނީ އިތުރުވެފައެވެ.\nދަތުރުފަތުރުގެ ސިނާއަތުން ވެސް ބޭރު ފައިސާގެ ދަތިކަން ވަނީ ފާހަގަކުރެވިފައެވެ.\nހޯލްސޭލް އަދި ރީޓެއިލް ވިޔަފާރިތަކުގެ އާމްދަނީ އިތުރުވިޔަސް އެ ދާއިރާގައި މަސައްކަތް ކުރާ މުވައްޒަފުންގެ އަދަދު ވަނީ މަދުވެފައެވެ. މިދިޔަ އަހަރުގެ ތެރޭ މުދަލުގެ އަގު ޖުމްލަކޮށް މަތި ނަމަވެސް ސޭލްސް އިތުރުވުމުގެ ސަބަބުން މި ދާއިރާގެ ވިޔަފާރިތަކުގެ މާލީ ހާލަތު ވަނީ ރަނގަޅުވެފައެވެ.\nއާންމު ވިޔަފާރީގައި ވެސް އެންމެ ބޮޑު ދައްޗަކަށް ރިޕޯޓުކޮށްފައިވަނީ ބޭރު ފައިސާ ނުލިބުމެވެ. މީގެ އިތުރުން ވަޒީފާތަކަށް ދިވެހިން ނުލިބުމާއި، ސަރުކާރުގެ ރެގިއުލޭޝަން ތަކުން ދަތިވާ ކަމަށް ރިޕޯޓުކުރާ މިންވަރު ވަނީ އިތުރުވެފައެވެ.\nކޮވިޑުގެ ހާލަތާ ގުޅިގެން ރާއްޖޭގެ ގިނަ ވިޔަފާރިތަކަކަށް ބޮޑެތި ގެއްލުންތަކެއް ވީ ނަމަވެސް، ލޮކްޑައުން އުވާލާ، އާންމު ހާލަތަކަށް ރުޖޫއަ ވުމާއެކު އެ ވިޔަފާރިތައް މަޑުމަޑުން ރަނގަޅުވަމުން އަންނަކަން ފާހަގަ ކުރެވެއެވެ.


ކެންޓީނުން މުވައްޒަފުންނަށާއި، ދަރިވަރުންނަށް ޚިދުމަތްދޭނެ ފަރާތެއް ހޯދަން\nމިމަދަރުސާގެ ކެންޓީނުން މުވައްޒަފުންނަށާއި ދަރިވަރުންނަށް ޚިދުމަތްދޭނެ ފަރާތެއް ހޯދަން ބޭނުންވެއްޖެއެވެ. ވީމާ، މިކަމަށް ޝައުޤުވެރިވާ ފަރާތްތަކުން 07 ސެޕްޓެންބަރު 2014 ވާ އާދީއްތަ ދުވަހުގެ 10:00 އަށް މިމަދަރުސާއަށް ވަޑައިގެން މަޢުލޫމާތު ސާފުކުރެއްވުމަށްފަހު 11 ސެޕްޓެންބަރު 2014 ވާ ބުރާސްފަތި ދުވަހުގެ 10:00 އަށް އަންދާސީހިސާބު ހުށަހެޅުއްވުން އެދެމެވެ. އަދި މަޢުލޫމާތު ސާފުކުރުމަށް ވަޑައިނުގަންނަވާ ފަރާތްތަކުން އަންދާސީހިސާބު ހުށަހެޅުއްވުމުގައި ބައިވެރި ނުވެވޭނެވާހަކަ ދަންނަވަމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރެއްވުމަށް ގުޅުއްވާނީ ރަސްމީ ބަންދު ނޫން ދުވަސްދުވަހުގެ ހެނދުނު 8:00 ން މެންދުރުފަހުގެ 15:00 އަށް 3320761/ 3328072 ނަންބަރު ފޯނާއެވެ. (ޢަރަބިއްޔާ ސުކޫލުގެ އާއިމާރާތް (އަމީނިއްޔާގެ ކުރިމަތި)6ވަނަ ފަންގިފިލާގައި)\nސުންގަޑި: 07 ސެޕްޓެންބަރު 2014 1000


Atmosphere ge fas vana resort hulhuvaifi\nއެޓްމޮސްފިއާ އިން ރާއްޖޭގައި ފަސްވަނަ ރިސޯޓު ހުޅުވައިފި\nރިސޯޓް، ވަރުބައި އެޓްމޮސްފިއާ\nއެޓްމޮސްފިއާ ހޮޓެލްސް އެންޑް ރިސޯޓްސް ކުންފުނީގެ ފަސްވަނަ ރިސޯޓް "ވަރުބައި އެޓްމޮސްފިއާ" ހުޅުވައިފި އެވެ.\nމަޝްހޫރު ހޮޓެލް ޗެއިން، އެޓްމޮސްފިއާ ގްރޫޕުން މާލެ އަތޮޅުގައި ހުޅުވި ވަރުބައި އެޓްމޮސް ފިއާ ރިސޯޓަކީ ފަސް ތަރީގެ ރިސޯޓެވެ. މާލެ އިން ފުރައިގެން ސްޕީޑް ލޯންޗެއްގައި 40 މިނިޓުން ދެވޭ ރާސްތާގައި އޮންނަ މި ރިސޯޓުގައި 39 ބީޗު ކޮޓަރި އާއި 69 މޫދު ކޮޓަރި ހިމެނޭ ގޮތަށް ޖުމުލަ 108 ކޮޓަރި ހުރެ އެވެ.\nރާއްޖޭގެ މާހައުލުން ފެންނަ ކުލަތައް އަސްލަކަށް ބަލައިގެން ތަރައްގީ ކޮށްފައިވާ މި ރިސޯޓުގައި ސްޕާ އަކާއި ކިޑްސް ކްލަބެއްގެ އިތުން މޫދު ކުޅިވަރުތަކާއި ޑައިވިންއަށް ހާއްސަ ސެންޓެއް ވެސް ހުރެ އެވެ.\nމި ރިސޯޓުގެ ހާއްސަ ކަމަކީ މެހުމާނުންނަށް ހާއްސަކޮށް ތައްޔާރު ކޮށްފައިވާ އޯލް އިންކްލޫސިވް ޕްލޭން އެވެ. މި ރިސޯޓުން ފަރުމާ ކޮށް ފައިވާ "ވަރު ޕްލޭން" ގެ ނަން ދީފައިވާ މި ޕްލޭންގައި ކެއިންބުއިމާއި މޫދު ކުޅިވަރު އަދި އެހެނިހެން ހަރަކާތްތައް ހިމެނެ އެވެ.\nއެޓްމޮސް ފިއާ ގްރޫޕުން މި ފަހަރު ހުޅުވި ވަރު ބައި އެޓްމޮސް ފިޔާ ރިސޯޓުގެ އިތުރުން ރާއްޖޭގައި ހިންގަނީ އޮޒެން ބައި އެޓްމޮސްފިއާ އެޓް މާދޫ އާއި އޯ ބްލޫ ބައި އެޓްމޮސްފިއާ އެޓް ހެލެނގެލި ރިސޯޓް އަދި އޯބްލޫ ސިލެކްޓް އެޓް ސަންގެލީ ރިސޯޓެވެ. މީގެ އިތުރުން މި ކުންފުނީގެ ފުރަތަމަ ރިސޯޓް ކަމަށްވާ ޅ. އަތޮޅުގައި ހުޅުވި އެޓްމޮސްފިއާ ކަނިފުށި މޯލްޑިވްސް އެވެ.\nރިސޯޓު އޮކިއުޕެންސީ 80 ޕަސެންޓަށްވުރެ މަތިވެއްޖެ\nޖޭ ޑަބްލިއު މެރިއޮޓްގެ "ވަގަރު" ހުޅުވައިފި


މަކަރާއި ހީލަތުގެ މައްސަލަތަކުން ސަލާމަތްވުމަށް ހޭލުންތެރިވާންޖެހޭ\nއަންގާރަ ،2 ފެބުރުއަރީ 2021 / 15:29\nމާލޭގައި ދިރިއުޅެމުން އަންނަ ރަޝީދު (އަސްލު ނަމެއް ނޫން) ކިޔާ މީހަކަށް ރިސޯޓެއްގައި މަސައްކަތްކުރަމުންދާ އޭނާގެ އެކުވެރިޔެއްގެ ފޯނުކޯލެއް ލިބުނެވެ. އެކުވެރިޔާ ދެއްކީ މާލޭގައި ހުރި އޭނާއާ އާއިލީ ގޮތުން ގުޅުން އޮތް މީހަކު އަތްމަތި ވަރަށް ދަތިވެގެން އުޅޭ ވާހަކައެވެ. އަދި އޭނާއަށް ކުރިމަތިވެފައިވާ ދަތި ހާލަތުގެ ސަބަބުން އޭނާގެ އެ އެކުވެރިޔާއަށް އެހީތެރިވެވޭނެ ގޮތެއް ނެތްކަމަށާއި އެކަމުގައި ރަޝީދުގެ އެހީތެރިކަމެއް ބޭނުންވާކަމަށް ބުންޏެވެ. ރަޝީދު އެކުވެރިޔާ އެދުނުފަދައިން އެހީވާން ނިންމިއެވެ. އަދި އެކުވެރިޔާ ބުނި ބުނުމަށް އިތުބާރުކޮށް ރަޝީދުގެ އެހެން އެކުވެރިއެއްގެ އަތުން، ފަހުން ދޭގޮތަށް ފައިސާ ނަގައި ރިސޯޓުގައި މަސައްކަތްކުރާ ރަޝީދުގެ އެ އެކުވެރިޔާ ބުނި އަދަދަށް އެކުވެރިޔާ ބުނި މީހާއާ ފައިސާ ހަވާލުކުރިއެވެ.\nއެކުވެރިޔަކަށް އެހީތެރިވުމުގެ ގޮތުން ރަޝީދު ހަވާލުކުރި ފައިސާ ވަރަށް އަވަހަށް އަނބުރާ ހަވާލުކުރާނެކަމުގެ ޔަގީންކަން ރިސޯޓުގައި މަސައްކަތްކުރާ އެ އެކުވެރިޔާ ރަޝީދަށް ދިނެވެ. ނަމަވެސް ހަމަސް ވެގެން ދިޔައިރުވެސް އެފައިސާ ރަޝީދަށް ލިބޭގޮތެއް ނުވިއެވެ. ރިސޯޓުގައި މަސައްކަތްކުރާ އެ އެކުވެރިޔާގެ އެއްވެސް ހަބަރެއް ފަހުން ނުވިއެވެ. ފޯނަކަށް ނުގުޅެއެވެ.\nއެންމެ ފަހުން ރަޝީދު ފައިސާ ނެގި މީހާ ރަޝީދުގެ ކައިރިން އޭނާ އަތުން ނެގި ފައިސާ އަނބުރާ ދިނުމަށް އެދެން ފެށުމުން ރަޝީދު ގޮތްހުސްވިއެވެ. ހުދު ރަޝީދަކީވެސް އަނބިމީހާއާއި ދަރިން ގޮވައިގެން މާލޭގައި ބޮޑު އަގުގައި ކުއްޔަށް ތަނެއް ހިފައިގެން އުޅެމުންދާ މީހަކަށްވުމުން އެފައިސާ ދެވޭނެ އިތުރު ގޮތެއް ނެތުމުންނެވެ. ލިބޭ އާމްދަނީން އުޅޭތަނުގެ ކުއްޔާއި ދިރިއުޅުމުގެ އެހެނިހެން ހަރަަދުތައް ހަމަޖެއްސުމަށްފަހު އިތުރުކަމެއް ކުރާނެ ފައިސާ އަތުގައި ނުހުންނާތީއެވެ. މިކަމާ ގުޅިގެން ފުލުހުންނަށް މައްސަލަ ހުށަހެޅެންވެސް ނެތުމުންނެވެ. ސަބަބަކީ ފުލުހުންނަށް މައްސަލަ ހުށަހެޅި ނަމަވެސް އެއްވެސް ލިޔެކިއުމެއް ނެތި އަނގަބަހުން ކުރި މުއާމަލާތަކަށްވުމުން ފުލުހުންގެ ތަހުގީގުގެ ތެރެއިން އެކަންކަން ސާބިތު ކުރަން ދެއްކޭނެ އިތުރު އެއްވެސް ވާހަކައެއް ނެތުމުންނެވެ.\nމި ހިއްސާކޮށްލީ މީގެ އަހަރެއްހާ ދުވަސް ކުރިން ހިނގާދިޔަ ހަގީގީ ހާދިސާއެކެވެ. މިފަދަ އެތައް މައްސަލައެއް އަޅުގަނޑުމެންގެ ތެރެއިން އެތައް ބަޔަކަށް ދިމާވެފައި އެބަހުއްޓެވެ. އަދި އެކަމުގެ ގެއްލުމުން އަރައި ނުގަނެވިގެން އުޅޭ ފަރާތްތައްވެސް އެބައުޅެއެވެ. އަޅުގަނޑު ހިއްސާކޮށްލި މިހާދިސާ ނޫނަސް ތަފާތު އެކި ގޮތްގޮތުން އެކި ނަންނަމުގައި އޮޅުވާލައިގެން މަކަރާއި ހީލަތުން ފައިސާއާއި މުދާ ހޯދާ މައްސަލަތައް މި މުޖުތަމައުގައި އަންނަނީ ހިނގަމުންނެވެ.\nއެގޮތުން ތަންތަން ކުއްޔަށް ދޭނެކަމަށްބުނެ އެޑްވާންސްގެ ގޮތުގައި މީހުންގެ އަތުން ބޮޑެތި އަދަދުތަކުން ފައިސާ ނެގުމާއި ޑެލިވަރީ ކޮށްދޭނެކަމަށް ބުނެ ފައިސާ ނެގުމަށްފަހު ތަކެތި ޑެލިވަރީ ކޮށްނުދިނުމާއި ރާސްޓަސް އަދި ރީލޯޑް ކުރުމާއި އޮންލައިންކޮށް ވިޔަފާރިކުރުމަށްފަހު ސައްހަނޫން ޓްރާންސްފަރ ސްލިޕް ފޮނުވުމާއި ރާއްޖެއިން ބޭރުން މުދާ އެތެރެކޮށްދޭނެކަމަށްބުނެ ފައިސާ ހޯދައި މުދާ އެތެރެކޮށް ނުދޭ މައްސަލަތަކުގެ އިތުރުން އެކި ޕްރޮމޯޝަންތަކުގެ ނަމުގައި ފައިސާ ހޯދުމުގެ މައްސަލަތައް ހިމެނެއެވެ. މީގެއިތުރުން ނުދަންނަ ނަންބަރުތަކުން ގުޅައި އެއީ އާއިލާ މީހެއް ކަމަށް ބުނެ ރަހުމަތްތެރި ރާގަކަށް ވާހަކަދައްކައި ފައިސާއަށް ޑިމާންޑުކުރާ މައްސަލަތައްވެސް ފަހަކަށް އައިސް ހިނގާފައި އެބަހުއްޓެވެ.\nފުލުހުންނަށް ހުށަހެޅިފައިވާ މައްސަލަތަކުގެ ތަފާސް ހިސާބުތަކަށް ބަލާއިރު، މާލެއާއި އަތޮޅުތަކުގައިވެސް މަކަރާއި ހީލަތުގެ މައްސަލަތައް ހުށަހެޅިފައިވާ މިންވަރު ވަނީ އިތުރުވެފައެވެ. އެގޮތުން އަތޮޅުތެރެއިން މަކަރާ ހީލަތުގެ 127 މައްސަލައެއް މިދިޔަ އަހަރު ފުލުހުންނަށް ހުށަހެފައިވާއިރު 2019 ވަނަ އަހަރު ހުށަހެޅިފައިވަނީ 101 މައްސަލައެވެ. މާލެ ސަރަހައްދަށް ބަލާއިރު މިބާވަތުގެ 482 މައްސަލައެއް މިދިޔަ އަހަރު ހުށަހެޅިފައިވާއިރު 2019 ވަނަ އަހަރު ހުށަހެޅިފައިވަނީ 397 މައްސަލައެވެ.\nމިއަހަރުގެ މިހާތަނަށް މަކަރާއި ހީލަތުގެ 18 މައްސަލައެއް ފުލުހުންނަށް ހުށަހެޅިފައިވާއިރު، މި މައްސަލަތަކުގެ ތެރޭގައި ގިނައީ އޮޅުވާލައިގެން މަކަރާއި ހީލަތުން ތަކެތި ސަޕްލައިކޮށްފައިވާ މައްސަލަތައްކަމަށް ޖެނެރަލް އިންވެސްޓިގޭޝަން ޑިޕާޓްމަންޓުން މައުލޫމާތު ދެއެވެ. މަކަރާއި ހީލަތުގެ މިފަދަ މައްސަލަތަކަކީ އަޅުގަނޑުމެން އެކަންކަމުން ސަލާމަތްވެ ރައްކާތެރިވުމަށް މިހާރަށްވުރެ ބޮޑަށް ސަމާލުކަން ދީ ހޭލުންތެރިވެ މަސައްކަތްކޮށްފިނަމަ ހުއްޓުވިދާނެ ފަދަ މައްސަލަތަކެކެވެ.\nމިގޮތުން އެއްވެސް ކުންފުންޏެއްގެ ނަމުގައި ޕްރޮމޯޝަނެއް ހިންގާކަމަށް ބުނެ ފޯނުކޯލެއް އަތުވެއްޖެނަމަ އެންމެ ކުޑަމިނުން އެ ފޯންކޯލު އައި ނަންބަރުގެ ސައްހަކަން ދެނެގަތުމަކީވެސް ކުރެވިދާނެ ކަމެކެވެ. އަދި ޝައްކުވާފަދަ އެއްވެސް ކޯލެއް އަތުވެއްޖެނަމަ އެކަން ކަމާބެހޭ ފަރާތްތަކުގެ ސަމާލުކަމަށް ގެނައުމަކީވެސް މުހިންމުކަމެކެވެ. ހަމައެހެންމެ ހިންގާ އެއްވެސް ޕްރޮމޯޝަނެއްގައި ނުވަތަ ލަކީ ޑްރޯއެއްގައި ފޯނުން ގުޅައި ވަކި ޢަދަދަކުން ރީލޯޑްކޮށް ނުވަތަ ރާސްޓަސް ކޮށްދިނުމަށް ނުވަތަ އެކައުންޓަކަށް ފައިސާ ޖަމާކޮށްދިނުމަކަށް ނުވަތަ ކޭޝް ކާޑުުގެ މުހިންމު މަޢުލޫމާތުތައް ހިއްސާކޮށްދިނުމަށް އެއްވެސް ކުންފުންޏަކުން ނޭދޭނެކަން ހަނދާނުގައި ބެހެއްޓުމަކީ މިފަދަ މައްސަލަތައް މަދުކުރުމަށްޓަކައި އެޅިދާނެ މުހިންމު ފިޔަވަޅެކެވެ.\nވަކިން ހާއްސަކޮށް ފައިސާގެ މުއާމަލާތެއް ކުރާނަމަ މުއާމަލާތުކުރާ ފަރާތުގެ ސައްހަ މައުލޫމާތު ހޯދައި ޔަގީން ކުރުމަށްފަހު ނޫނީ ފައިސާގެ މުއާމަލާތް ނުކުރުމަކީ ރައްކާތެރިކަމުގެ ގޮތުން އެޅިދާނެ ފިޔަވަޅެކެވެ. އަދި މިފަދަ ފަރާތްތަކާ ފޯނުން މުއާމަލާތުކުރުމުގެ ބަދަލުގައި އެމީހަކާ ބައްދަލުކޮށް، ކާކުކަން ރަނގަޅަށް ބެލުމާއި ފައިސާ ޖަމާކުރަން ފޮނުވާ އެކައުންޓަކީ ރަނގަޅު އެކައުންޓު ނަންބަރުތޯ ޔަގީންކުރުމަކީވެސް މިފަދަ މައްސަލަތަކުން ރައްކާތެރިވުމަށް އެޅިދާނެ ފިޔަވަޅެކެވެ.\nހަމައެއާއެކު ވިޔަފާރިތަކުންވެސް ކަސްޓަމަރުންނަށް މުދާ ވިއްކުމަށްފަހު ފައިސާ ޓްރާންސްފަރ ކުރުމަށް ބުނެފައިވާ އެކައުންޓަށް ޖަމާކޮށް ސްލިޕް ފޮނުވިނަމަވެސް އެކައުންޓަށް ފައިސާ ޖަމާވިތޯ ޔަގީންކުރުމަށް ހާއްސަ ސަމާލުކަމެއް ދޭން އެބަޖެހެއެވެ. އަދި ފައިސާ ޖަމާވިކަން ޔަގީންކުރުމަަށްފަހު ނޫނީ މުދާ ޑެލިވަރީ ނުކުރުމަކީވެސް ރައްކާތެރިކަމުގެ ގޮތުން އެޅިދާނެ ފިޔަވަޅެކެވެ.


ދިވެހިންގެ ބޮޑު އެހީ، ފަލަސްތީނުގެ އެންމެ ބޮޑު ހޮސްޕިޓަލަށް ކަރަންޓް ދިވެހިންގެ ބޮޑު އެހީ، ފަލަސްތީނުގެ އެންމެ ބޮޑު ހޮސްޕިޓަލަށް ކަރަންޓް\nއިސްރާއީލުގެ އިސްތިޢުމާރީ ފައުޖުތަކުން ފަލަސްތީނު ރައްޔިތަކު ހައްޔަރުކޮށްގެން ގެންދަނީ\nދިވެހިންގެ ފަރާތުން ފޮނުވި ބޮޑު އެހީއާއި އެކު ފަލަސްތީނުގައި ހުންނަ އެންމެ ބޮޑު ހޮސްޕިޓާ " އަލް ޝިފާ " ހޮސްޕިޓަލަށް ކަރަންޓް ދީފިއެވެ.\nފަލަސްތީނުގެ " އަލް ޝިފާ " ހޮސްޕިޓަލަކީ އެކި އެކި ހާދިސާތަކުގައި އެންމެ ބޮޑަށް ޒަހަމްވާ މީހުންނަށް ފަރުވާދެމުން އަންނަ ހޮސްޕިޓަލެވެ. އެހެންނަމަވެސް އިސްރާއީލުގެ އިސްތިޢުމާރީ ފައުޖުތަކުން ހުޅަނގު އައްސޭރިއާއި ޣައްޒާގައި ހިންގަމުންދާ ޖަރީމާތަކުގައި މި ހޮސްޕިޓަލަށް ކަރަންޓް ލިބުމުގައިވަނީ ދަތިތަކެއް ކުރިމަތިވެފައެވެ. މިގޮތުން ހޮސްޕިޓަލަށް ބޭނުންވާ ތެޔޮ ހޯދުމުގައިވެސް ގިނަ ދަތިތަކެއް އިސްރާއިލްގެ ޔާހޫސީ ސިފައިން އަންނަނީ ކުރިމަތިކުރުވަމުންނެވެ.\nއިންޓަރނޭޝަލް އެއިޑް ކެމްޕެއިން މެދުވެރިކޮށް ދިވެހިން މިވަނީ ޝިފާ ހޮސްޕިޓަލަށް ބޮޑު އެހީއެއް ފޯރުކޮށްދީފައެވެ. މި ގޮތުން އެ ހޮސްޕިޓަލަށް ދިވެހިންގެ ފަރާތުން މިވަނީ 2547 ލީޓަރުގެ ތެޔޮ ހަދިޔާކޮށްފައެވެ. މި އެހީއާއި އެކު ޕަލަސްތީނުގެ ރައްޔިތުން މިވަނީ ދިވެހިންނަށް ހާއްސަ ޝުކުރެއް އަދާކޮށްފައެވެ. އަދި އެޤައުމުގެ ރައްޔިތުންނަށް ދިވެހި ދޭ ލޯތްބާއި އަޅާލުން އުފަލާއި އެކު ބަލައިގެންފައެވެ.\nދިވެހީންގެ އެހީގައި އަލްޝިފާ ހޮސްޕިޓަލަށް ކަރަންޓު!! الحمد لله 🇵🇸❤🇲🇻\nހަމަލާތަކުގެ ސަބަބުން ކަރަންޓުގެ ދަތިކަން ކުރިމަތިވަމުން ދާތީ އައިއޭސީގެ ފަރާތުން މިވަނީ ދިވެހީންގެ އެހީގެ ގޮތުގައި 2547 ލީޓަރުގެ ތެޔޮ އަލްޝިފާ ހޮސްޕިޓަލަށް ހަދިޔާ ކޮށްފި. pic.twitter.com/aJykXVJUta\n— International Aid Campaign (@IACMaldives) May 18, 2021\nދިވެހިން ހިތުގައި ފަލަސްތީނު ރައްޔިތުންނަށް އޮތް ލޯބާއި އިހްތިރާމް މިއަދި މިވަނީ މުޅި ދުނިޔެއަށް ދައްކާލާފައެވެ. ޕަލަސްތީނުގެ ދިދަ ތަކާއި އެކު މިއަދު މަގުތަކަށް ނުކުތީ ހަމައެކަނި ކުޑަކުދިންނެއް ނޫނެނެވެ. ދުވަސްވީ މީހުންނާއި ޒުވާނުންގެ ހިތުގައިވެސް ފަލަސްތީނު ރައްޔިތުންނަށް އޮތީ ނުހަނު ލޯތްބާއި ގަދަރެވެ.\nއިސްރާއީލުން ދެމުންދާ ޙަމަލާތަކުގެ ސަބަބުން ޣައްޒާއަށް ކަރަންޓު ވިއުގައަށްވަނީ ބޮޑެތި ގެއްލުންތަކެއް ލިބިފައެވެ. އަދި ކަރަންޓު ދިނުމަށް ބޭނުންވާ ތެޔޮވަނީ ހުސްވާން ކައިރިވެފައެވެ. ކުޑަ ދުވަސްކޮޅެއްގެ ތެރޭގައި ޞިއްޙީ މަރުކަޒުތަކާއި އެހެނިހެން މަދަނީ އިމާރާތްތަކުން ކަރަންޓު ކެނޑި ރައްޔިތުންނަށް ކޮންމެހެން ފޯރުކޮށްދޭންޖެހޭ ޚިދުމަތްތައް ފޯރުކޮށްނުދެވިދާނެކަމުގެ ބިރުވަނީ ހީވެފައެވެ.\nއިސްރާއީލުން މެދުކެނޑުމެއްނެތި ފަލަސްޠީނުގެ އެކި ސަރަޙައްދުތަކަށް ދެމުންދާ ޙަމަލާތަކުގެ ސަބަބުން ކޮންމެހެން ބޭނުންވާ އެހީތެރިކަން ފޯރުކޮށްދިނުމަށް ހުރަސް އެޅިފައިވާކަމަށް އިންޓަނޭޝަނަލް ކޮމިޓީ އޮފް ދަ ރެޑު ކުރެސެންޓު، އައިސީއާރުސީންވަނީ ބުނެފައެވެ.\nމިދިޔަ ރަމަޟާންމަހުގެ ފަހު ދިހަޔަކުން ފެށިގެން އަންނަނީ އިސްރާއީލުގެ އިސްތިޢުމާރީ ފައުޖުތަކުން ހުޅަނގު އައްސޭރިއާއި ޣައްޒާ ވަދަގެނެ އަންނަނީ ލާއިންސާނީ އެތައް އަމަލުތަކެއް ހިންގަމުންނެވެ. މި ޖަރީމާތަކުގައި\n200އަށްވުރެ ގިނަ މީހުންވަނީ ޝަހީދުކޮށްލާފައެވެ. އޭގެ ތެރޭގައި 50އަށްވުރެ ގިނަ ކުޑަކުދިންނާއި 30އަށްވުރެ ގިނަ އަންހެނުން ހިމެނެއެވެ.


Muslimun vanun manaa kurun America ge Supreme Court in dhamahahtaifi\nމުސްލިމުން ވަނުން މަނާ ކުރަން ނިންމުމާއި ގުޅިގެން ވައިޓް ހައުސް ކުރިމަތީގައި ބަޔަކު މުޒާހަރާ ކުރަނީ. -- ފޮޓޯ: ރޮއިޓާސް\nވޮޝިންގްޓަން (ޖޫން 26) - މުސްލިމް ފަސް ގައުމަކުން އެމެރިކާއަށް މީހުން އެތެރެވުން މަނާކުރަން ރައީސް ޑޮނަލްޑް ޓްރަމްޕް ނެރުއްވި އަމުރަށް އެ ގައުމުގެ ސުޕްރީމް ކޯޓުން ތާއީދުކޮށްފި އެވެ.\nއެމެރިކާގެ ދަށު ކޯޓުތަކުން އެ ނިންމުމަކީ ގާނޫނު އަސާސީ އާ ހިލާފު ނިންމުމެއް ކަމަށް ކަނޑައަޅާފައި ވަނިކޮށް، އެންމެ މަތީ ކޯޓުން ވަނީ 4-5 އިން ބަދަލުކޮށް އެކަމަށް ތާއީދުކޮށްފަ އެވެ.\nސުޕްރީމް ކޯޓުގެ އެ ނިންމުމަކީ ބޮޑު ކާމިޔާބީއެއްގެ ގޮތުގައި ރައީސް ޓްރަމްޕް ވަނީ ސިފަކުރައްވާފަ އެވެ. މި ހުކުމާއެކު މުސްލިމުންގެ އާބާދީ ބޮޑު ލީބިޔާ، އިރާނު، ސޯމާލިއާ، ސީރިއާ އަދި ޔަމަނުގެ ގިނަ ރައްޔިތުންނަށް އެމެރިކާއަށް އެތެރެވުން މަނާ ވާނެ އެވެ.\nޓްރަމްޕްގެ އެ ނިންމެވުމަކީ ސީދާ މުސްލިމުންނަށް އަމާޒުކޮށް، ތަފާތު ކުރުމަށް އެޅުއްވި ފިޔަވަޅެއްގެ ގޮތުގައި ފާޅުކޮށްފައިވާ ކަންބޮޑުވުންތައް، އެމެރިކާގެ އުއްތަމަ ފަނޑިޔާރު ވަނީ އެނާގެ ރައުޔުގައި ބަލައި ނުގަންނަ ކަމަށް ނިންމަވާފަ އެވެ. އަދި އެފަދަ ނިންމުމަކީ ރައީސަކަށް ލިބިގެންވާ ބާރުތަކުގެ ތެރޭގައި ހިމެނޭ ކަމެއް ކަމުގައި ވެސް އެ ރައުޔުގައިވެ އެވެ.\nމިދިޔަ ޑިސެމްބަރު މަހުން ފެށިގެން ޓްރަމްޕުގެ އަމުރަށް އަމަލު ކުރަން ފެށުމަށް ސުޕްރީމް ކޯޓުން ވަނީ ޝަރުތަކަކާއެކު އެ ނިންމުމުގެ ބައެއް ބައިތައް ކުރިއަށް ގެންދެވޭނެ ކަމަށް ވަގުތީ އަމުރެއް ނެރެދީފަ އެވެ.\nމި ފަސް މުސްލިމު ގައުމުގެ އިތުރުން، ޓްރަމްޕްގެ އެ ނިންމެވުމުގައި ވެނަޒުއޭލާ އަދި އުތުރު ކޮރެއާ ވެސް ހިމެނެ އެވެ. ނަމަވެސް، އެ ދެ ގައުމުގެ ވާހަކަ ކޯޓަށް ހުށަހެޅި މައްސަލާގައި ހިމަނާފައެއްނުވެ އެވެ.\nސުޕްރީމް ކޯޓުގެ ހުކުމާއެކު، އެ ފަސް ގައުމުގެ ރައްޔިތުންނަށް އެމެރިކާއަށް އެތެރެވެވޭނީ ހާއްސަ ހުއްދައެއްގެ ދަށުންނެވެ. ނަމަވެސް، ދާހިލީ ހަނގުރާމައިގެ ސަބަބުން، އަމިއްލަ ގައުމު ދޫކޮށް އެމެރިކާއަށް އެތެރެވާ ފަގީރު މީހުންނަށް އެފަދަ ހުއްދައެއް ހޯދުމުގައި ބޮޑެތި ގޮންޖެހުންތައް ހުރިކަމުގައި ރެފިއުޖީންގެ ހައްގުތަކަށް މަސައްކަތް ކުރާ ޖަމިއްޔާތަކުން ދަނީ ބުނަމުންނެވެ.\nޓްރަމްޕްގެ އެ ނިންމެވުމަށް އަމަލު ކުރަން ފެށުނުތާ އެއް މަސް ތެރޭގައި ހާއްސަ ހުއްދަ އެދި 6،000 އަށް ވުރެ ގިނަ މީހުން ހުށަހެޅި ނަމަވެސް، އެ ހުއްދަ ލިބިފައިވަނީ އެންމެ ދެ މީހުންނަށް ކަމަށް ވެސް ބުނެފައިވެ އެވެ.


Rasfannugai flat alhaathee gym ehen thanakah badhalu kuranee | Mihaaru\nރަސްފަންނުގައި ފްލެޓް އަޅާ ސަރަހައްދުގައި ހުރި އައުޓްޑޯ ޖިމް ބަންދުކޮށްފައި. އެތަން މިހާރު ބަދަލުރަން ނިންމާފައި ރަސްފަންނުގެ އުތުރަށް. ފޮޓޯ: ހުސެއިން ވަހީދު /މިހާރު\nރަސްފަންނުގައި ފްލެޓް އަޅާތީ ޖިމް އެހެން ތަނަކަށް ބަދަލުކުރަނީ\n22 މާޗް 2018 - 13:21 27 comments\nކޮރަލް ބްލެވާޑްގެ ނަމުގައި ސިންގަޕޫރުގެ ޗަންހުއާ އިން ހަދާ މަތީ ފެންވަރުގެ ފްލެޓް އިމާރާތްތަކުގައި އެޕާޓްމަންޓް، ހޮޓާ އަދި ޝޮޕިން މޯލެއް ވެސް ހިމެނެ އެވެ. އެ ތަން ހެދުމަށް ޓަކައި ރަސްފަންނު ސަރަހައްދުގައި ހުރި ތަންތަން މިހާރު ވަނީ ހުސްކުރަން ފަށައިފަ އެވެ. އޭގެ ތެރޭގައި، އެތަނުގެ ފުޓްސަލް ދަނޑު ވެސް ހިމެނެ އެވެ.\nކޮރަލް ބްލެވާޑް އެޕާޓްމަންޓް ބިލްޑިންތައް އަޅަން، ޖިމް ނެގުމަށްފަހު ބަދަލުކުރަން ނިންމާފައި ވަނީ ރަސްފަންނުގެ އުތުރަށް ކަމަށް ހައުސިން މިނިސްޓްރީން ހިއްޕާފައިވާ ނޯޓިސްއެއްގައި ބުނެފައިވެ އެވެ. އެހެން ނަމަވެސް އެއީ ކިހާ ހިސާބެއް ކަމެއް އަދި ނޭނގެ އެވެ. ވަގުތީ ގޮތުން ބަންދުކުރި ޖިމް އަލުން ހުޅުވާނެ ދުވަހެއް ވެސް އެ މިނިސްޓްރީން ނުބުނެ އެވެ.\nރަސްފަންނުގައި ފްލެޓް އަޅާ ސަރަހައްދުގައި ހުރި އައުޓްޑޯ ޖިމްގައި ހުރި ސަމާނުތައް ނަގައި، ހުސްކޮށްފައި: އެތަން މިހާރު ބަދަލުރަން ނިންމާފައި ރަސްފަންނުގެ އުތުރަށް. ފޮޓޯ: ހުސެއިން ވަހީދު /މިހާރު\nރަސްފަންނު ސަރަހައްދުގައި މަތީ ފެންވަރުގެ 350 ފްލެޓް ހިމެނޭ 25 ބުރީގެ ހަތަރު ޓަވަރު އަޅަން ޗަންހުއާ އާ ހަވާލުކުރީ މިދިޔަ އަހަރުގެ ޖުލައި މަހު އެވެ. ޗަންހުއާ އަކީ އައިޖީއެމްއެޗްގެ 25 ބުރީގެ އިމާރާތް އަޅަމުން އަންނަ ކުންފުންޏެވެ.\nހައުސިން މިނިސްޓްރީން ކުރިން ބުނެފައި ވަނީ ފްލެޓް އަޅަން ނިންމާފައި ވަނީ ރަސްފަންނުގެ ހުޅަނގު ކަންމަތީގައި ހަދާފައިވާ ބީޖީ ދަނޑުން ފެށިގެން ސޯޝަލް ސެންޓަރުގެ ނެޓްބޯޅަ ދަނޑާ ދެމެދުގައި އޮންނަ ސަރަހައްދުގައި ކަމަށެވެ.\n"ކޮރަލް ބްލެވާޑް"ގެ ނަމުގައި ހަދާ 25 ބުރީގެ ހަތަރު ޓަވަރު އަޅާ ނިންމަން ޖެހެނީ 2020ގެ ނިޔަލަށް ކަމަށެވެ. އަދި އެ ތަނުގައި ހަދާ ހަތަރު ޓަވަރުން 120 ފްލެޓް ސަރުކާރަށް ދޭނެ ކަމަށް ވެސް ހައުސިން މިނިސްޓްރީން ކުރިން ބުނެފައިވެ އެވެ.\nއިތުރު ލިޔުންތައް ބޯހިޔާވަހިކަން ހައުސިން މިނިސްޓްރީ ރަސްފަންނު ބީޗް


އަތޮޅު ފިހާރަތައް ކޮބައިތޯއެވެ؟ | Sandhaanu\nއަތޮޅު ފިހާރަތައް ކޮބައިތޯއެވެ؟\nސުމުއްވުލް އަމީރު އަލްމަރުޙޫމް އިބްރާހީމް ނާސިރު ވެރިކަން ދޫކުރައްވައިވަޑައި ގަތުމުގެ ކުރިން ރާއްޖޭގެ ކޮންމެ އަތޮޅަކަށް ގުރާބު ތުނޑިޔާ ދިމާއިން އެއްގަން ފަޅިން ފިހާރައެއް ދެއްވާފައި ވެއެވެ. މިއިން ކޮންމެ ފިހާރައެއްވެސް ހުންނަނީ ހަވީރީ ހިނގުމާ ބޮޑުތަކުރުފާނު މަގާ ދެމެދުގައެއެވެ. އެއިން ކޮންމެ ބިމަކީ އެކަށީގެންވާ މިނެއްގެ ބޮޑު ބިމެކެވެ. މިއީ އަތޮޅުތަކުގެ ކުރިއެރުމާ ތަރައްގީއަށްޓަކާ ސަރުކާރުން ކޮންމެ އަތޮޅެއްގެ ކުދިބޮޑު އެންމެހައި ރައްޔިތުންގެ ހިއްސާ އޮންނަގޮތަށް ދެއްވާފައިވާ އަތޮޅު ފިހާރައެކެވެ. ކުރިން ކޮންމެ އަތޮޅެއްގެ ނަން ކުރިއަށް ލައިގެން މިސާލަކަށް ސ. އަތޮޅު ފިހާރަ ރ. އަތޮޅު ފިހާރަ، މިގޮތަށް ނަންކިޔަމުން އައި ތަންތަނެވެ. އެހެނަސް މި ފަހަކަށް އައިސް މިދެންނެވި ނަންތަކުން މުޚާޠަބު ކުރެވި، މިދެންނެވި އަތޮޅުފިހާރަތަކުގެ ނަންކިޔާއަޑެއް ނުއިވެއެވެ.\nމިހާރުގެ އުތުރު ބަނދަރު ސަރަހައްދާއި އެމްޕީއެލް ސަރަހައްދުގެ އެއްގަންފަޅީގައި އެފިހާރަތައް މިހާރުވެސް އެބަހުއްޓެވެ.\nއޭރު އަތޮޅުތަކުން ބާނާމަސް ކިރުވަނީ މިދެންނެވި އަތޮޅު ފިހާރަތަކަށެވެ. މިއިން ކޮންމެ ފިހާރައެއްވެސް ފަނަރަ ނުވަތަ، ސޯޅަ ބުރިއަށް އިމާރާތް ކުރެވިދާނެއެވެ. ގެސްޓް ހައުސް ނުވަތަ އޮފީސް ޢިމާރާތްތައްހަދައި ކުއްޔަށް ދޫކޮށްގެން އެކަށޭނެ ރަނގަޅު އާމްދަނީ އެއް އަތޮޅުތަކުގެ އެކައުންޓްތަކަށް ލިބިލިބި ހުންނާނެއެވެ. މިދެންނެވި އަތޮޅުފިހާރަތައް ސަރުކާރުގެ ބައެއް އޮފީސް ކަށާއި، ވިޔާފާރި ކުރާފަރާތް ތަކަށް ކުއްޔަށް ދޫކުރަމުން ދެއެވެ. އެހެނަސް އެތަން ތަނުން ލިބެންޖެހޭ ރަނގަޅު އާމްދަނީ ލިބޭނީ އެތަންތަން ޒަމާނީ ފެންވަރަށް ތަރައްގީ ކުރެވިގެންތާއެވެ!\nކޮންމެއަތޮޅަކަށް ދައުލަތުން ދެއްވާފައިވާ މިދެންނެވި ބިންތަކުގައި ހަދާ އިމާރާތް ހަދަން ވާނީ އަތޮޅުގެ ނަން ޝާމިލު ވާގޮތަށެވެ. މިސާލަކަށް ހއ.އަތޮޅު ބިލްޑިންގް މިހެން ކިޔާގޮތަށެވެ. މިފަހަކަށް އައިސް އަތޮޅު ފިހާރަތަކަށް ވެގެން އުޅޭގޮތެއް ރައްޔިތުންނަކަށް ރޭކާ ވެސް ނުލައެވެ. ރައްޔިތުންގެ ހައްގުތަކަށް ވާނުވާ، ވަރަށްސާފުކޮށް ދެފުށް ފެންނަހެން ރައްޔިތުންނަށް އެގެންވާނެއެވެ.\nއަތޮޅުފިހާތަކުން އަތޮޅުތަކަށް ވަރަށްބޮޑު އާމްދަނީ އެއް ހޯދޭނެއެވެ. ރައްޔިތުން ޙާލުގައި ޖެހިފައިވާ މި ދަތި ހައިހޫނުކަން ބޮޑު ދުވަސްވަރު ރައްޔިތުންގެ ހައްގުތަށް ހަނިވެ ރައްޔިތުންނަށް ހައްގުވާ މިންވަރު ނޭނގޭނަމަ މިކަންކަމާ ހާވާލުވެގެން އުޅުއްވާފަރާތްތަކުގެ މައްޗަށް ތުހަމަތުގެ އިނލި ދިއްކުރެވިގެން ދާނެ އެވެ.\nއަތޮޅުފިހާރަތަކަކީ އަތޮޅުތަކަށް ގެންދާ މުދަލާއި ހުރިހާ ބާވަތެއްގެ ތަކެތި ލިބެން ހުންނަ އަތޮޅު ކުންފުނީގެ ގޮތުހައި ވެސް ތަރައްގީކުރެވިދާނެ ތަންތަނެވެ. އަދި މީގެ އިތުރުން ބޭރުގެ އިންވެސްޓްމެންޓް ތަކަށްވެސް މިދެންނެވި ބިންތައް ދޫކޮށްގެން އަތޮޅުގެ ރައްޔިތުންނަށް ރަނގަޅު އާމަދަނީ އެއް ނެރެވިދާނެއެވެ.\nއަތޮޅުތަކުގެ ރައްޔިތުންނަށް މާލެއިން މިދެންނެވި ފަދަބޮޑެތި ބިން ތައް ލިބި އެބިންތަކުން އެކަށޭނެ ރަނގަޅު ފައިދާ ނުލިބުމަކީ ގަބޫލުކުރަން ދަތި ސަބަބަކަށް ވާނެއެވެ. މިދެންނެވި ބިންތައް ބޭނުން ކުރަނީ ކޮންބަޔަކު ކޮންކަމެއް ކުރަންތޯ އާއި މިބިންތަކުން ކިހާވަރެއްގެ މަންފާއެއް ރައްޔަތުންނަށް ލިބޭތޯ އެނގެން ޖެހޭނެއެވެ. އެއީ އަތޮޅުތަކުގެ ރައްޔިތުންގެ މިލްކިއްޔާތުގައި ހިމެނޭ މިފަދަ ބޮޑެތި މާލީ ފައިދާ ލިބޭ ތަންތަނުގެ ސާފު މަޢުލޫމާތު ރައްޔިތުންނަށް މަހުން މަހަށް އަންގައި ދިނުމަށެވެ.


EU ge naibu Raeesaa maadhan Rajje vadaigannavanee\nއީޔޫ ގެ ނައިބު ރައީސާ ފްރެޑްރިކާ މުގުރީނީ--\n7 އޯގަސްޓު 20190ކޮމެންޓް\nއީޔޫގެ ނައިބު ރައީސާ ފްރެޑްރިކާ މުގުރީނީ މާދަން ރާއްޖެ ވަޑައިގަންނަވަނީ\nޔޫރަޕިއަން ޔުނިއަން (އީޔޫ) ގެ ނައިބު ރައީސާ އަދި ހައި ރެޕްރެސެންޓެޓިވް އޮފް ދަ ޔޫނިއަން ފޯ ފޮރިން އެފެޔާޒް އެންޑް ސެކިއުރިޓީ ޕޮލިސީ، ފްރެޑްރިކާ މުގުރީނީ މާދަމާ ރާއްޖެ ވަޑައިގަންނަވާނެއެވެ.\nމުގުރީނީ ރާއްޖެއަށް ކުރައްވާ ފުރަތަމަ ދަތުރުފުޅުގައި ރައީސް އިބްރާހީމް މުހައްމަދު ސޯލިހްގެ އިތުރުން ހާރިޖީ ވަޒީރު އަބްދުﷲ ޝާހިދު އަދި ޑިފެންސް މިނިސްޓަރު މާރިޔާ ދީދީ އާ ބައްދަލުކުރައްވާނެއެވެ. ހާރިޖީ ވަޒީރު ޝާހިދު ބްރަސެލްސް އަށް ކުރެއްވި ދަތުރުފުޅުގައި މިދިޔަ ޖޫން މަހުގެ 28 ވަނަ ދުވަހު ވަނީ މުގުރީނީ އާ ބައްދަލުކުރައްވައިފައެވެ.\nޝާހިދް އާއި މުގުރީނީ ބާއްވާ ނޫސްވެރިންގެ ބައްދަލުވުމެއް މާދަމާ އޮންނާނެއެވެ. އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ދައުވަތަކަށް މުގުރީނީ މަޖިލީހުގައި ތަގުރީރު ވެސް ކުރައްވާނެއެވެ.\nއީޔޫ އިން ވަނީ 2018 ވަނަ އަހަރުގެ ޖުލައި މަހު ރާއްޖެއާ މެދު ދަތުކުރުމުގެ ފިޔަވަޅުތަކެއް އަޅައިފައެވެ. ނަމަވެސް ރާއްޖޭގެ ސިޔާސީ މަސްރަހަށް އާ ބަދަލުތަކާއެކު ދަތިކުރުމުގެ ފިޔަވަޅުތައް އުވާލާ ގުޅުން ބަދަހި ކުރުމަށް އީޔޫ އިން އަންނަނީ މަސައްކަތް ކުރަމުންނެވެ.\nމުގުރީނީގެ މި ދަތުރުފުޅަކީވެސް މިކަމުގެ ސަބަބުން ކުރައްވާ ދަތުރުފުޅެކެވެ.\nއީޔޫގެ ނައިބު ރައީސާ މުގުރީނީ ވަނީ މީގެ ކުރިން އީޔޫ ކައުންސިލްގައި މަސައްކަތް ކުރައްވައިފަ އެވެ. މުގުރީނީ ވަނީ 2008 ވަނަ އަހަރުން 2014 ވަނަ އަހަރުގެ ނިޔަލަށް އިޓަލީގެ ގާނޫނު ހަދާ މަޖިލީހުގެ މެމްބަރުކަން ކޮށްފަ އެވެ.\nއަދި 2014 ވަނަ އަހަރުގެ ފެބްރުއަރީ އިން އޮކްޓޫބަރު މަހުގެ ނިޔަލަށް އިޓަލީ ގެ ހާރިޖީ ވަޒީރުކަންވެސް މުގުރީނީ ވަނީ ކުރައްވައިފަ އެވެ. ހާރިޖީ ވަޒީރު ކަމުގެ އިތުރުން ހާރިޖީ ވުޒާރާގެ އެތައް މަގާމެއްވެސް މުގުރީނީ ވަނީ ފުރައްވައިފަ އެވެ.\nމުގުރީނީ އަކީ މިހާރުވެސް އީޔޫގެ ހާރިޖީ ގުޅުންތަކާއި ސަލާމަތީ ކަންކަން ބަލަހައްޓަވާ އެންމެ އިސް ބޭކަނބަލެވެ.\nމަޖިލިސް އީޔޫ ރައީސް އޮފީސް ފޮރިން މިނިސްޓްރީ


Bulhaluge haqqu aharemenge ahqahvure bodeeheyye? | ungoofaaru.com\nބަނޑޭރިގަނޑު/ޚަބަރު/ހައްޤުތަކާއި ޒިންމާގެ ބާބު އަލުން ލިޔަންޖެހިފައި! ބުޅަލުގެ ހައްޤު އަހަރެމެންގެ ހައްޤައްވުރެ ބޮޑީހެއްޔެވެ؟\n1 452 1 މިނެޓުން ކިޔާލެވޭ\nމީސްމީޑިއާގައި ދައުރުވަމުންދާ ފޮޓޯއެއް\nދިވެހިރާއްޖެއަށް އައިސްފައިވާ ދިމިޤްރާތީ ނިޒާމާއެކު އައިސްފައިވާ ބައެއް ޚިޔާލާތު ތަކާއި މެދު އަދުވިސްނާން ނުވޭހެއްޔެވެ. ޝަރީޢަތުގެ ތަރާދުން އެއްކިބާވެފައިވާ ހައްޤުތަކާއި ޒިންމާގެވާހަކައިން ރާއްޖޭގެ މުޅިޖައްވު ކިލަނބުވެ ހައްޤުތަކާއި ޒިންމާގެ ބާބު އަލުން ލިޔަންޖެހިފައިވެއެވެ. އިންސާނާއަކީ މުޅިން ފުރިހަމަ މީހެއް ހެއްޔެވެ؟ އިންސާނާގެ ބުއްދިއަކީ މުޅިންފުރިހަމަ އެއްޗެއް ހެއްޔެވެ؟ އެހެންކަމަށް ނުވާނަމަ މުޅިން އިންސާނާގެ ބުއްދިއަށް ބަރޯސާވެފައިވާ ކޮންމެ ނިޒާމެއްގައިވާ ހައްޤުތަކާއި ޒިންމާގެ ބާބުގައި ދެކޮޅުނުޖެހޭ ކޮރު އަދި ކޮސް ކަންތައްތައް ހުއްނާނެކަމީ ޝައްކެއްނެތި ޔަޤީންވާ ކަމެކެވެ.\nކުޅަދުންވަންތަ އިލާހުގެ ނަބިއްޔުންނާއި ރަސޫލުންގެ ރިސާލަތާއި ނުލައި އިންސާނީ ދަރިފަސްކޮޅުގެ ބައިކުޅަނދުކަމަށް ފުރިހަމަކަން ނުގެނެވޭނެކަން ދެނެވޮޑިގެން އެކަލާންގެ ނަބިއްޔުންނައި ރަސޫލުން ފޮނުއްވައި އިސްލާމް ދީނުގެ ރިސާލަތު އަދުވަނީ ފުރިހަމަކޮށްފައެވެ. އިސްލާމީ ރިސާލަތުގެ ޢަދުލުވެރި ނިޒާމުން އިންސާނުންނާއި ހައިވާނުންނަށް ދީފައިވާ ހަމައެޅޭ ހައްޤުތަކައި ޒިންމާތަކަށް ރުޖޫޢަވާން ހިނގާށެވެ. މިކާއިނާތުގައި ހުރިހާ މަޚުލޫޤުންވެސް އެކަލާންގެ ލައްވާފައިވަނީ ވަކި މިންވަރަކަށް އެކަތީގެ ދިރިއުޅުމާއި އަނެކައްޗެއް ގުޅި ލާމެހިގެންދާ ބީދައިންނެވެ. ތިމާގެ ވެށީގައިވާ އެއްވެސް މަޚުލޫގެއް އާދަޔާ ޚިލާފަށް ގިނަވުން ނުވަތަ މަދުވުމަކީވެސް މަޚުލޫގުތަކުންގެ އެމުނިއެކުލެވިފައިވާ ދިރިއުޅުމުގެ ބުރަށް ލޮޅުން ގެނުވާނެކަމެކެވެ.\nމާތްﷲ ހުރިހާ މަޚްލޫޤުތަކުގެ މައްޗަށް އިންސާނާ މާތްކުރައްވާ މަތިވެރިކުރެއްވިކަން ހަމައެކަނި އިންސާނީ ބުއްދީގެ ފަލްސަފާގެ މައްޗަށް ބަރޯސާވެފައިވާ މާއްދިއްޔަތުގެ އަހުލުވެރިންނަށް ނޭންގެނީ ބާއެވެ. ނުވަތަ އެނގުނަސް ޤަބޫލުކުރަން ބޭނުންނުވަނީ ބާއެވެ. ދުނިޔޭގެ އެތައް މިތަނުގައި އިންސާނުންގެ ހަށިތަށް ކޮށާކުދިކުރާއިރު ތިބާގެ ތިޔަ އޯގާތެރި ހިތް ކޮބާހެއްޔެވެ؟ އިސްލާމުން އުޅޭ ކިތައް ޤައުމުގައި ކިތައް ހަމަލާ އެބަދޭ ހެއްޔެވެ؟ ދިމިޤްރާތީ ނިޒާމުގެ ބައްޕަކަމަށް ދަޢުވާކުރާ ޤައުމުން އިސްރާއީލުއެވެ ކިޔާ ނަހަލާލުޤައުމަށް ހަތިޔާރުދީ ފަލަސްޠީނުގެ ކިތައްމީހުން ކޮންމެ ދުވަހަކު އަނިޔާވެރި ރަހުމެއްނެތް ޢަމަލުތަކުން މިދުނިޔެއާއި އަލްވަދާޢުކިޔާ ހެއްޔެވެ. ތިބާތިޔަ ދަޢުވާކުރާ އޯގާވެރިކަމުން ފަލަސްޠީނު މީހުންގެ ހައްޤުގައި 24 ގަޑިއިރު ހަޅުތާލުކޮށް ސޯޝަލްމީޑިޔާއާއި މަގުތަކާއި ގައުމުތަކުގައި ނިކަން ތިޔައޯގާތެރިކަމުގެ އަޑުގުގުމާލަބަލާށެވެ.\nއިންސާނުންނަށް އުނދަގޫވާވަރަށް ބުޅާގިނަވެ އާންމުދިރިއުޅުމަށް އުނދަގޫވުމުން ބުޅާމަދުކުރަން ޖެހޭނެއެވެ. އެގޮތަކީ އިންސާނުންގެ ހައްޤަށްވުރެ ބުޅަލުގެ ހައްޤު ބޮޑުވެގެން ނުވާތީއެވެ. މިބިންމަތީގެ ޚަލީފާވެރިއަކީ އިންސާނުންކަމަށް ވީމައެވެ. އިންސާނުންގެ މަސްލަހަތާއި ފުށުއަރާނަމަ އެހެނިހެން މަޚުލޫޤުތަކުގެ ހައްޤަށް އުނިކަން ލިބުނު ނަމަވެސް ހަމައެޅޭ އޯގާވެރި ނިޒާމަކުން އެތަކެތި މަދުކޮށް އިންސާނުންނަށް ދިރިއުޅުނަދޭންޖެހޭތީއެވެ. މިހާލަތުގައި ވަކި ހުދޫދެއްގެ ތެރެއިން ބުޅަލުގެ ހައްޤު ހިފަހައްޓައި އޮބަހައްޓަން ކަމުވޮށިގެންވާ އެންމެހާ ފަރާތަކަށް ލާޒިމުވަނީ އެބައިމީހުންނާއި މަތިކޮށްފައިވާ ޒިންމާގެ ދަށުންނެވެ. މިއީ އިންސާނީ ނަސްލަށް އޮތް އެންމެ ތާހިރު އަދި ދުޅަހެޔޮގޮތަށްވާނެވެ. އިންސާނާގެ އަސާސީ ދިރިއުޅުމަށް ބޭނުންވާ ފެންފޮދު ސާފުތާހިރުގޮތުގައި ނަގައި ރައްކާކުރެވެން ނެތްގޮތަކަށް ބުޅަލުގެ ހައްޤުހިމާޔަތްކުރާނަމަ ތިބާގެ ވިސްނުން އިސްލާހުކުރަންޖެހެއެވެ.\nޖަނަވާރުންގެ ހައްޤާއި މިނޫންވެސް ހައްޤުތަކަށް ވަކާލާތުކުރާ މީހުނެވެ. އިންސާނީ ދަރިފަސްކޮޅުގެ ލާބައަށްޓަކައި މަރަންޖެހިއްޖެ ޖަނަވާރެއް މެރުން އިސްލާމްދީނުގައި ކުށަކަށްނުވާނެކަން ޔަޤީނެވެ. އެހެނަސް އެއީ އެޖަނަވާރަކަށް އަނިޔާކުޑަ އެއްފަހަރުންޖަހާ މަރާލެވޭނެގޮތެކެވެ. ބުޅަލުގެ ދަރިފަސްކޮޅު ނެތި ނުދާނެ ހަމައެޅޭ ހުދޫދެއްގެ ތެރެއިންނެވެ.\nނަމަވެސް ރާއްޖޭގައި ޖަނަވާރުގެ ހައްޤުގައި ވަކާލާތުކުރާ އަދި ބުޅާގެންގުޅޭ ހިތްވާ އެތައްހާސް މީހުން އުޅޭކަން އިއްޔެ އިވިގެންދިޔަ ޚަބަރުތަކުން އެނގެއެވެ. ސޯޝަލްމީޑިޔާގެ ލިޔުންތަކުން ފެނުނެވެ. ވީމާ، އުނގޫފާރު ކައުންސިލުން ބުޅާ ގިނަވެގެން ބުޅާމަދުކުރަން ބޭނުންނަމަ އަޅުގަނޑު އެދެނީ އުނގޫފާރުގެ މާހައުލުގައި އުޅޭ ދިރޭތަކެތީގެ ގުޅިލާމެހިފައިވާ ނިޒާމު (އިކޯސިސްޓަމް) އަށް ބުރު ނާރާނެ ފަދައަކުން ގިނަވެގެންއުޅޭ ބުޅާތައް ބުޅާދެކެލޯބިވާ ކުދިންނަށް ހަދިޔާކުރުމެވެ. އެއްގޮތަކަށްވެސް ބުޅާނުމެރުމެވެ.\nއިސްލާމްދީނާއި ދިމިޤްރާތީ ހަމަތަކާއި ފުށުނާރާނެ ފަދައަކުން ބުޅާތަކާއިމެދުވެސް އަދުލުވެރިވުމެވެ. ޖަނަވާރުންގެ ހައްޤާއި އިންސާނުންގެ ހައްޤު ހިމާޔަތްވެ އުނގޫފާރު ރައްޔިތުމީހާގެ ވާރޭ ފެންފޮދުވެސް ހިމާޔަތްވުމެވެ. ޖަނަވާރުތަކުގެ ހައްޤުތަކުގެ އަހުލުވެރިންނެވެ. ވީއެންމެ އަވަހަކަށް ބުޅާތައް ބަލައި އަންނާށެވެ. ހިނގާދިޔަ ބަހުސްތަކާމެދު ކުރުކޮށް ފޮނިކޮށް އެއްޗެއް ބުނާނެނަމަ އަދިވެސް އަޅުގަނޑު ބުނާނީ ހައްޤުތަކާއި ޒިންމާގެ ބާބު އަލުން ލިޔަންޖެހިފައިވެއެވެ.\n" ޖަޒީރާ ފުޓްބޯޅަ ޗެމްޕިއަންޝިޕް 2020 " ބައިވެރި ވުމުގެ ފުރުސަތު ހުޅުވާލައިފި\nDhogeh vaa nun… Anehkaa ebuny bulhaa sarahahdhen thahyyaru kurany ey… Miulheny rashuga dhiriulhey ge alhan beynun vaameehaaa ah ge ahaane tha kolheh nudhevigen… Ekam bulhaathakah ge alhaane than ebaoih….


"ލައިގަ'" ގައި އިންޑިއަން އައިޑޮލް ތަރި ޝަންމުކާ ޕްރިޔާގެ ލަވައެއް "ލައިގަ'" ގައި އިންޑިއަން އައިޑޮލް ތަރި ޝަންމުކާ ޕްރިޔާގެ ލަވައެއް\n"ލައިގަ'" ގައި އިންޑިއަން އައިޑޮލް ތަރި ޝަންމުކާ ޕްރިޔާގެ ލަވައެއް\nދެކުނު ސިނަމާގެ ތަރި ވިޖޭ ދެވަރަކޮންޑާގެ ފިލްމު "ލައިގަ" އިޢުލާނުކުރީއްސުރެ މި ފިލްމުގެ ވާހަކަތައް ދަނީ ދެކެވެމުންނެވެ.\nއަނެއްކާވެސް މި ވަނީ މި ފިލްމާއި ގުޅޭ އައު ވާހަކަތަކެއް އިވިފައެވެ. އިންޑިއަން އައިޑިލްގެ ސީޒަން 12 ގެ ތަރި ޝަންމުކާ ޕްރިޔާގެ ލަވައެއް މި ފިލްމުގައި ހިމަނަން ނިންމި ވާހަކައެވެ. ފިލްމުގައި ޝަންމުކާ ލަވައެއް ހިމަނަން ނިންމާ އެނާ ފިލްމަށް ކިޔާނީ ކޮން ލަވައެއްތޯ ކަނޑައެޅުމުގެ މަސައްކަތް މިހާރު ދަނީ ޕްރޮޑަކްޝަން ޓީމުން ދަނީ ކުރަމުންނެވެ.\nއިންޑިއަން އައިޑޮލްގެ ފައިނަލްގަި ވާދަކުރި ހަ ބައިވެރިންގެ ތެެރޭގައި ހިމެނުނު ޝަންމުކާގެ ލަވަކިޔުން އެހެން ބައިވެރިންނަށް ވުރެ ތަފާތެވެ.\nރޮމޭންޓިކް ސްޕޯރޓްސް އެކްޝަން މި ފިލްމުގެ ލީޑް ރޯލުން ފެނިގެންދާނީ 2011 ވަނަ އަހަރު ފިލްމީ ކެރިއަރ ފެށި ތެލުގޫ އެކްޓަރ ވިޖޭ ދެވަރަކޮންޑާއާއި ފިލްމު "ސްޓޫޑަންޓް އޮފް ދަ ޔިއަރ 2" ގެ ތަރި އަނަންޔާ ޕާންޑޭއެވެ. މި ފިލްމުގައި ވިޖޭ ފެނިގެންދަނީ ބޮކްސިން ކުޅުންތެރިއެއްގެ ރޯލުންނެވެ.\nވިޖޭ އަކީ މިހާރު ތެލެގޫ އެކްޓަރުންގެ ތެރެއިން އެންމެ މަޝްހޫރު އެކެކެވެ. އޭނާގެ ބޮޑަށް މަޝްހޫރުވެގެން ދިޔައީ 2017 ގެ ނެރުނު ތެލުގޫ ފިލްމު "އަރުޖުން ރެޑީ" އިންނެވެ. އޭގެ ހިންދީ ރިމޭކް 2019 ގައި ޝާހިދު ކަޕޫރާ އެކު ގެނެސްދިނީ "ކަބީރް ސިންގް" ގެ ނަމުގައެވެ.\nކޯވިޑްގެ ބަލިމަޑުކަމުގެ ސަބަބުން ފިލްމުގެ ޓީޒަރ ރިލީޒްކުރުންވަނީ ފަސްކޮށްފައެވެ. ހިންދީ، ތަމަޅަ، މަލަޔާލަމް، ކަނަޑާ އަދި ތެލުގޫ ބަހުންވެސް ރިލިޒްކުރަން ހަމަޖެހިފައިވާ މި ފިލްމު ޕްރޮޑިއުސްކޮށްފައިވަނީ ކަރަން ޖޯހަރް އަދި ޗަރަމް ކޯރްއެވެ.


Raudha Ge Karugai Huri Nishaanthakuge Photo Thah Aanmukoh Aathif Ge Faadukiyun Commission Ah - Vaguthu\n1 އަހަރު ކުރިން ( ޑިސެމްބަރު 8, 2019 )\nބަންގްލަދޭޝްގައި ކިޔަވަން ހުއްޓާ މަރުވި ރައުދާ އާތިފްގެ މަރާއި މެދު އޭނާގެ ބައްޕަ ޑރ.މުހައްމަދު އާތިފް ދައްކަމުން ގެންދާ ވާހަކަތައް އަނެއްކާވެސް ތަކުރާރުކޮށް، ރިޔާސީ ކޮމިޝަނަށް ވަރަށް ބޮޑަށް ފާޑުކިޔައިފިއެވެ.\nއާތިފް ފޭސްބުކްގައި ކުރި ޕޯސްޓެއްގައި ވަނީ ރައުދާ މަރުވެފައި އޮއްވާ ކަރުން ނަގާފައިވާ ފޮޓޯތަކެއް ވެސް އާއްމު ކޮށްފައެވެ. އެ ފޮޓޯތަކުގައި ރައުދާގެ ކަރުގައި ހުރި ނިޝާންތައް ވެސް ފެންނަން ހުއްޓެވެ.\nއާތިފް ފޭސްބުކްގައި ކުރި ޕޯސްޓްގައި ބުނެފައި ވަނީ ރައުދާ ދަންޖެހިފައި ހުއްޓާ ފެނުނު މީހަކު އަދި ޕޮޓޯއެއްވެސް ނުދެއްކުނު ކަމަށެވެ.\n"އަހަރެންގެ މާމައަށްވެސް އެނގޭނެ ރޯނު ޖޯއްޔެއްގައި ގިނައިރު އޮތުމުން ބުރަކައްޓަށް އަރާނީ ރޯނުގެ ގެތުންކަން. ނަމަވެސް މަރު ކަމިޝަނުގައި ތިބި މީހުނަށް ނޭންގެނީތޯ ރައުދާގެ ކަރުގަހުރީ ސްކާފެއްގެ ނީޝާން ނޫންކަމެއް." އާތިފް ލިޔެފައި ވެއެވެ.\nއާތިފް ބުނީ ރައުދާގެ ކަރުގައި ހިފާ މަރާލުމުން ކަރުގައި ހިފި މީހާގެ ތިން އިނގިއްޔާ ބޮޑުވާއިނގިލީގެ ނިޝަން ހުރިކަމަށް ރާޖްޝާހީ ޕޮލިސް އިންކުއެސްޓް ރިޕޯޓްގަވާކަމަށެވެ. "ރައުދާގެ މޫނުގައި އަނިޔާގެ ނިޝާން ވޭ. ޕޯސްޓް މޯޓަމް އޮޓޮޕްސީ ޕޮޓޯތަކުންވެސް މިކަން ޕްރޫވް ކޮށްދޭ. ރައުދާއަށް ޕޮނުވިކަމަށް ސީއައީޑީ ފުލުހުންބުނި ޓްވީޓާ މެސެޖު އައި އެކައުންޓް ހޯދުނުކަމަށް ހުސްނު ސޫދު ބުނޭ." އާތިފް އިތުރަށް ލިޔެފައި ވެއެވެ.\nމިހުރިހާހެކި ހުރި އިރުވެސް މަރު ކޮމިޝަނުން ބުހުތާން ދޮގުހަދާ ރައުދާގެ މަރުގެ ހަގީގަތް އޮޅުވާލާ އާއިލާއަށް އިތުރު ހިތްދަތިކަމެއްދީ ރައްޔިތުންނަށް އޮޅުވާލާފައިވާ ކަމަށް އާތިފް ބުންޏެވެ.\nރައުދާ ދަންޖެހިފަ ހުއްޓަ ފެނުނުމީހަކު އަދި ޕޮޓޮއެއްވެސް ނުދެއްކުނު.އަހަރެންގެ މާމައަށްވެސް އެނގޭނެ ރޯނު ޖޯއްޔެއްގަ...\nPosted by Mohamed Athif on Saturday, December 7, 2019\nރައުދާގެ މަރާއި ގުޅޭ ރިޕޯޓް ރިޔާސީ ކޮމިޝަނުން ވެސް އަދި އެހެން އިދާރާއަކުން ވެސް މިހާތަނަށް އާއްމެއް ނުކުރެއެވެ. ނަމަވެސް ދައުރުވަމުންދާ މައުލޫމާތުތަކުން އެނގޭ ގޮތުގައި ބަންގްލަދޭޝްގެ ފުލުހުން ހޯދި އަދި ތަޙްޤީޤުގައި ނިންމި ނިންމުންތަކަށް ބަދަލެއް އަންނަ ވަރުގެ ހޯދުމެއް ރިޔާސީ ކޮމިޝަނަށް ލިބިފައެއް ނެތެވެ.\nރައުދާގެ މަރާއި ގުޅިގެން ބަންގްލަދޭޝް ފުލުހުން ކުރި ތަޙްޤީޤާއި މެދު ވެސް އާތިފް އަންނަނީ ސުވާލު އުފައްދަމުންނެވެ. އާތިފް ރައުދާގެ މަރާއި މެދު ސުވާލު އުފައްދާތީ ރައުދާގެ ގަބުރު ނަގައިގެން ވެސް އޮޓޮޕްސީއެއް ހެދިއެވެ. ނަމަވެސް ހުރިހާ ރިޕޯޓަކުން ވެސް ދެއްކީ ރައުދާ މަރުވީ އަމިއްލައަށް ދަންޖެހިގެން ކަމަށެވެ.\nޑިސެމްބަރު 8, 2019 11:40\nއެއްވެސް ނަޔަކައް ތިޔަމީހުންނަކައް އިންސާފެއް ނުދެވޭނެ، އިންސާފު ކިޔާފަ ގުބޯ ހެއްދީ މޮޅު ކަމިޝަންތައް ހަދައިގެން. އެއްވެސް ރިޒަލްޓެއް ނުފެނޭ ނަތީޖާ ނުފެއްނަ އިންސާފު ތިޔައީ ނުވާކަންކަމުގެ ވަޢުދު ނުވާނީ\nޑިސެމްބަރު 8, 2019 12:11\nދިވެހިންގެތެރެއިން މަދަބަޔަކު ޤަބޫލުކުރިއަސް ރައިސްސާލިހު މަރުކޮމިޝަންގެ ނަމުގައި ކޮމިޝަނެއްއުފެއްދީ އެފަދަ މައްސަލަތަކުގައި ފުލުންނަށް ނުކުރެވިފައިހުރި އައުކަމެއްކުރާކަށްނޫން އެއީ ޕާޓީއަށްސުޢޫދުކޮށްދިންމަސައްކަތަށް ކޮރަޕްސަނާއި ރިސްވަތުނުހިމެނޭގޮތަށް ފައިސާއިން ބަދަލުދިނުމަށް މިއީ އެއްއަހަރެއްހާދުވަހުން އެކަންއެވަނީ ކޮށްދެވިފައި އަދި ސިޔާސީ އެކުޓިއުސްޓެއްގެގޮތުގައިހުރެ ފުރަތަމަފަހަރަށް ސުޢޫދު އެވަނީ ސްޕްރިންކޯޓްގެ ފަޑިޔާރަކަށް އައްޔަންކޮށްފައި ރައުދާގެ މަރާބެހޭގޮތުން އާޠިފް އެދައްކާ ވާހަކަތައް އެއީ ޙަޤީގަތްކަން ފޮޓޯތަކުން ސާބިތުވޭ\nޑިސެމްބަރު 8, 2019 12:15\nއޭނަވަނީ އަމިއްލައަށް ދަންޖެހި މަރުވެފައި އާތިފުއާއި އޭނާގެ ބިޓުގެ ސަބަބުން ދިމާވި ހިތްދަތިކަމުގެ ސަބަބުން. އެހެންމީހެއްގެ ބޮލުގައި އިލްޒާާމް އަޅުވަންނޫޅެ ދެންވެސް މައިތިރިވެ އާތިފު ހުރެވޭތޯބަލާބަލަ، ދަރިއަށް އެއްވެސް އަޅާލުމެއްދިން މީހެއްނޫނެއްނު.\nޑިސެމްބަރު 8, 2019 12:19\nއާއިލާއިން ބޭނުންވާ އިންސާފަކީ ކޮބައިތޯ. ބޭރުގައުމެއްގަ ހިނގި ކަމެއްގަ އެގައުމުގެ އިދާރާތަކުން ގޮތްނިންމާފަނޫންތޯ އެއޮތީ. ހުސްނުއްސުއޫދު ތީގަ ވަކި ކީއްތޯކުރާނީ. ތިޕޮޓޯތައް ދައްކަންވީ ބަންގާޅު ފުލުހުންނަށްނޫންތޯ.\nޑިސެމްބަރު 8, 2019 12:58\nތިޔަ ސޫދަކީ، ޕަޕެޓެއްކަން މިހާރު ކަލޭމެންނަށް ކަށަވަރުވާނެ. ދެން އިންސާފު ހޯދައިދޭން އެ ޕަޕެޓު އެ ލަނީ އެންމެ މަތީ ކޯޓަށް. ދެން ކަލޭމެން ވިސްނަންވީ މިގައުމުގައި އިންސާފު ހޯދޭނެ މަގު ބަންދުވީކަން ހުޅުވުނީކަން. ސޫދަށް ތުހުމަތުކުރާ އެއްވެސް ކަމެއްވެސް ބެލޭނެ އެއްގޮތެއްވެސް ދެން ނޯންނާނެ. ބަލާނެ ބަޔަކު ދެން މިގައުމަކު ނެތް. ސިޔާސީ އެކްޓިވިސްޓެއްކަން އެންމެންނަށް އެނގި ފާޅުވާއިރުވެސް އެކަކުވެސް އަޅައެއްނުލާ ތި ތިބެނީ ދޮޅީގައި އަތްވިއްދައިގެން އަނގަބަންދުކޮށްގެން. އެ ސޫދަށް ތުހުމަތުކުރާ ބޮޑެތި މައްސަލަތައް އެނގި ފާޅުވާއިރުވެސް ސަރުކާރުން އޭނަ އެ އައްޔަނުކުރަނީ މަތީ ކޯޓަށް. ގައުމަށް ސަލާން.\nޑިސެމްބަރު 8, 2019 13:06\nއިންސާފު ލިބޭނީ މަހުސަރު ބިމުގައި މިދުނިޔޭގައި އިންސާފު ހޯދަން ނޫޅޭ މޮޅު ނަންނަމުގައި ތަންތަން ހަދާނެ ވާނެ ކަމެއް ހަރާމް ފްލެޓް ކޮމެޓީން ތޮލާލު އަދި މުއިއްޒު އިސްތިއުފާ ދިނީ ކުރިއަށް ވުރެ ގޯސްކޮށް ލިސްޓް ތައްޔާރު ކުރާތީ އަދި ދެން ހުރި މީހާ ވެސް ވަރަށް އަވަހަށް އިސްތިއުފާދޭނެ.... އިސްތިއުފާ ދެއްވި ތަނުން އެއް ބޭފުޅަކު ވިދާޅުވި ކުރިންއޮތް ލިސްޓް ވެސް މާރަނގަޅޭ.... މިހާރު ތައްޔާރު ކުރަނީ ސީދާ އެމް ޑީ ޕީ މީހުންނަށް އިސްކަން ދޭ ލިސްޓެކޭ ... ހުރި ހިތާމައެއްގެ ބޮޑު ކަމާ...... އިންސާފުގެ މަގަށް މިހިރަގެންދަނީ ......\nޑިސެމްބަރު 8, 2019 13:21\nމަށްސަލައެއްނެތްތާ ރައްޔިތުންނަށް އެއިރު ދަށްކަމުން ގޮވަމުން އައީ ސިޔާސީ ފަރާތްތަކުން ކޮމިސަންތަށް ހަލާކުކޮއް ވަކިމީހަކު ބުނާގޮތޭހަދަނީ! މިހާރު މިކިހިނެތް މިވަނީ، މަރުކޮމިސަންގެ ބޮޑަށް ހުރި ސިޔާސީ އެކްޓަރ މިއަދު މިވަނީ އެކޮމިސަނުން ދެމުންދިޔަ 50،000 ބޮޑު މުސާރައިން އެކަހެރިވެ ފެށުނީންސުރެ ތަހުތުގެ ހުވަފެން ދެކެމުން އައި އަޅިކަން ސްޕްރީމްކޯޓްގެ ފަނޑިޔާރުކަން ލިބި 77000 ގާތްކުރާވަރު ކަށަވަރުކޮއްފަ. އަނެއްކާ ބޮރޮޑްކޮމް އަށްވެސް ސިޔާސީފަރާތެއް.\nޑިސެމްބަރު 8, 2019 13:37\nއެ އުޅެނީ ބަންގްލަދޭޝްއާ ދިވެހި ރާއްޖެއާ ދެމެދު އޮތް ގުޅުން ހީނަރުވެދާނެތީ. އެހެންވެ އަމިއްލަ އަށް މަރުވީއޭ ކިޔާފަ އަވަހަށް ރިޕޯޓު ނެރުނީ، މިއީ އާދައިގެ ކަމެއް ނޫން\nޑިސެމްބަރު 8, 2019 13:46\nވޯޓް ވަގު ސެކިއުލަރ ސަރުކާރުން ހެޔޮ ކަމެއް ކުރާނެތަ\nޑިސެމްބަރު 8, 2019 15:10\nވެރިކަން ހޯދުމަށް ކުރި ވައުދު ތަކެއްގެ އަވައި ގައި ޖެހިފަ ޤަވްމަށް ގައްދާރުވީ ގިނަ ރައްޔިތުން.\nޑިސެމްބަރު 8, 2019 15:37\nދެން އާތިފްވެއްޖެއްނު ތިތަ މައްސަލައިގަ ތިޔަ ހުރި ހެކިތަކާއެކު ކޯޓަކަށް ހުށަހަޅާނަ އެއީ ދަންޖެހިގެން މަރުވީކަމަށް ކަނޑައަޅައިދޭން..\nޑިސެމްބަރު 8, 2019 16:32\nއައޫފް ރަށްޔަތުންނެއް ނޫން ގައްދާރުވީކީ ރަށްޔަތުމްގެ ވޯޓު އޮޅުވާލައި ރަށްޔަތުން ނަށް މިހާލުޖެއްސީ އީސީޝަރީފް އޭނަޔަށް ހައްޤުއަދަބު ދިނުމަށްޓަކައި ދިވެހިރާއްޖެއިން ހަވަރުނިކުތުމަކީ ދިވެހިގަޤައުމާއި އިސްލާމްދީނުގެ ހައްޤުގައި ކުރެވޭޖިހާދެއްފަދައެވެ.\nޑިސެމްބަރު 8, 2019 17:07\nމި ކޮމިސަނުން ނެރުނު3ރިޕޯޓަކީ ހަގީގީ ގާތިލުން ފޮރުވަން ނެރުނު ރިޕޯޓް ތަކެއްކަމ،ަށް ސައްކުކުރެވޭ .އަފްރާސީމާ ރިޒްވާން އެއީ މިހާރު ބާރުގާ ހުރި މީހެއްގެ އޯޑަރަށް ހިންގާފައިވާ ޖަރީމާ އެއްކަމަށް ތުހުމަތު ކުރެވޭ. ސަބަބަކީ ރިޕޯޓް ނުކުތުމާއެކު ރިޕޯޓް ގަ ނުބުނާ ވަހަކަތަކެއް އަމިއްލަޔަށް ބޭފުޅަކު ތައްޔާރު ކޮށްގެން ކުރަމުންދިޔަ ކަންކަން .އަފަރާސީމް ގެ ގާތިލު ހުމާމު އެބަބުނޭ އފަރާސީމް މަރަން އެދުނުމީހުން އޭނަގާތު ބުނިކަމަށް އޭނަމަރަނީ ނަސީދުއާދެކޮޅަށް އަފްރާސީމް ދެއްކި ވާހަކަތަކުގެ ސަބަބުންކަމަށް. އެ ވީޑިޔޯ ނޫންނަމަވެސް ނަސިދާ ދެކޮޅަށް އަފްރާސީމް ވާހަކަދައްކާފަ ހުރި ގިނަ ވީޑިޔޯތަކެއް ޔޫޓިއުބުގަ އެބަހުރި އަދި ހުމާމް ގެ ހަށިގަޑުން އަފްރާސީމްގެ ލޭއާއި ޑިއެންއޭ ވެސް ފުލުހުން ހޯދާފަ ވަނިކޮށް އަދި ހުމާމް އިއުތިރާފްވެފާ ވަނިކޮށް ހުމާމަކީ އަނިޔާލިބޭ މައުސޫމް މީހެއްކަމަށް ދައްކަން އދ ވޯކިންގްރޫޕަށް ހުށަހަޅައިގެނ1ގެންދިޔަގެންދިއުމާ އަފްރާސީމް އަވަހާރަކުހަން އުސްފަސްގަނޑުގާ ލިޔެ ބަހައްޓާފަ ހުރިކަމަށް މިހާރު މަރުކޮމިސަނުގާ އިންނަވާ ބޭފުޅަކު ސީނެން އެމް ނޫހުގެ ލިއުއްވި ހަބަރެއްގާވެސް އޮތް ވީމާ މަރުކޮމިސަނުން ބަޔަކު ސަލާމަތް ކުރަން ރާވައިގެން އުޅެނީކަމަށް ސައްކުކުރެވޭ ވަރު ނުވޭބާ؟\nޑިސެމްބަރު 8, 2019 17:25\nނޮވެންބަރު 1 ގަ ބުނި "މި ހަފްތާ" އަދި ނާދޭ. އައީމަ ރިޕޯޓް އާންމު ކުރާނެ.\nޑިސެމްބަރު 8, 2019 17:59\nރައުދާގެ މަރުގައި ރީދުލާއި ގުޅުމެއްވާނަމަ މަރުކޮމިޝަނުން ނިންމާނީ ރައުދާ އަމިއްލަޔަށް މަރުވިކަމަށެވެ. ޢެހެންކަމުން ރައުދާ އަމިއްލަޔަށް މަރުވި ސަބަބު މަރުކޮމިޝަނުން ބުނެދޭންޖެހޭނެއެވެ. ހަމަޔަޤީނުންވެސް ރައުދާއަކީ އުންމީދު ތަކަކާއެކު ކުރިޔަށް ދިއުމަށް މަސަތްކަތް ކުރަމުންދިޔަކުއްޖެކެވެ. ފޮނިއުންމީދުތަކެއް އޮވެއެއުންމީދުތައް ހާސިލްކުރަން މަސަތްކަތް ކުރާ ކުއްޖަަކުއަމިއްލަޔައްމަރެއްނުވާނެއެވެ. ﷲ ރައުދާގެބައްޕައަށް ކެތްތެރިކަންދެއްވައި ރައުދާގެ މަރުގެ ސިއްރުވެރިޔާ ހޯދޭނެމަގެއް ﷲ މެދުވެރި ކުރަށްވާށި އާމީން\nޑިސެމްބަރު 8, 2019 19:16\nޢާތިފޫ. ސޫދައް އެއްޗިސް ނުގޮވާ. ކަލޭ ވެސް ވޯޓު އެޅީ ސަދޫމު ކޯޓު ބައިގަަޑަށް. ޔާމިން ކަމުނުގޮސް ގެން . ދެން ވެސް ވިސްނާތީ 2023 ގަ ވޯޓު ނުދޭން ...\nޑިސެމްބަރު 8, 2019 20:33\nނިކް ތިބޭފުޅާގެ ދަރިޔެއް ނޫނީ އާއިލީ ބޭފުޅެއް އެގޮތަށް ދަންޖެހި މަރުވެފައި ހުއްޓާފެނުމުންއަދިޝައްކުވާ ނިޝާން ތަކެއް ފެންނަން ހުރިޔަސް އަޅާނުލައި އަމިލަޔަށް ދަންޖެހުނު ކަމަށްނިން މާނީތޯ ތިފަދަ އިންސާނުންނަށް ﷲ ހެޔޮވިސްނުން ދެއްވައި ތެދުމަގު ދައްކަވާށި އާމިން\nޑިސެމްބަރު 8, 2019 21:37\nމަރު ކޮމިޝަނުން ހަދާފައި އެވަނީ ރޯމަރުގޯސް ތަހުގީގެއް. އަދި މަރުގޯސް ރިޕޯޓެއް.\nއޮކްޓޯބަރ 13, 2020 09:50\nރައުދާ ބޮޑުވަމުން އައީ ހަމަ އެކަނި އޭނަގެ މަންމަ ގުލާނު ކޮއްގެން އޭނަ ފުރާ ފުރިހަމަވެ ހެޔޮވިސްނޭ ވަރު ވުމުން އާތިފް ނުބައި ނުލަފާ މަކަރުވެރިކަން ހިތައްއަރާ އަމިއްލަ އައް މަރުވީ ދެން މަރުވީމަ ދަރިންދެކެ މާލޯބިވާކަމައް ހެދޭނެ ކަމެއްނެތް


Billionaire Jeffrey Amihla Ah Maruvikamaai Medhu Suvaal Ufahdhan Fashaifi - Vaguthu\nބިލިއަނަރު ޖެފްރީ ޖަލުގައި އަމިއްލައަށް މަރުވިކަމާއި މެދު ސުވާލު އުފައްދަން ފަށައިފި\nޖެފްރީގެ ހަށިގަނޑު ވެހިކަލަކަށް އަރުވަނީ\nކުޑަކުދިންނަށް ޖިންސީ ގޯނާ ކުރިކަމުގެ ތުހުމަތުގައި ހައްޔަރުކޮށްފައި ހުރި އެމެރިކާގެ ބިލިއަނަރު ޖެފްރީ އެސްޓެއިން ޖަލުގައި އަމިއްލައަށް މަރުވީތޯ ބައެއް ފަރާތްތަކުން ސުވާލު އުފައްދަން ފަށައިފިއެވެ.\n"ދަންޖެހިގެން" ޖެފްރީ މަރުވީ މީގެ ދެ ދުވަސް ކުރިންނެވެ. ކަމާބެހޭ ފަރާތްތަކުން ބުނާ ގޮތުގައި ޖެފްރީ ދަންޖެހިފައި ހުރީ އޭނާ ހައްޔަރުކޮށްފައި ހުރި ގޮޅީގައެވެ.\nނަމަވެސް ބައެއް ފަރާތްތަކުން ބުނާ ގޮތުގައި ޖެފްރީ އަމިއްލައަށް މަރުވީކީ ނޫނެވެ. "ބާރުގަދަ މީހަކު" އޭނާ މަރާލީއެވެ.\nޖެފްރީ މަރުވުމުގެ ހަފްތާއެއް ކުރިން އޭނާ ވަނީ އޭނާ މަރާލަން މީހަކު އުޅޭހެން ހީވާ ކަމަށް ޖަލުގެ ގާޑުންގެ ކައިރީގައި ބުނެފައެވެ.\nހަފްތާއެއް ކުރިން ޖެފްރީއަށް ޖަލުގައި އަނިޔާއެއް ވެސް ލިބިފައިވެއެވެ. ޖަލު ބަލަހައްޓާ އިދާރާ އިން ބުނީ ޖެފްރީއަށް އަނިޔާވީ އަމިއްލައަށް ކުރި ކަމަކުން ކަމަށެވެ. ނަމަވެސް އެކަމުގެ ތަފްސީލެއް ނުދެއެވެ.\nސުވާލު އުފައްދާ މީހުން ބުނާ ގޮތުގައި އަމިއްލަ ނަފްސަށް އޭނާ ގެއްލުންދިން މައްސަލައެއް ފާހަގަ ކުރެވުމުން ވެސް އޭނާ އަމިއްލައަށް މަރުވާން މަސައްކަތް ކޮށްފާނެ ކަމަށް ބަލާ ހާއްސަ ސަމާލުކަމެއްދޭ މީހުންގެ ގެޓަގަރީއަށް އޭނާ ބަދަލުކޮށްފައި ނުވާތީ ސުވާލު އުފެދެއެވެ.\nޖެފްރީ އަކީ އެމެރިކާގެ ނުފޫޒުގަދަ ގިނަ ބަޔަކާއި ގުޅުން އޮތް މީހެކެވެ. އެމެރިކާގެ ރައީސް ޑޮނަލްޑް ޓްރަމްޕް އާއި ކުރީގެ ރައީސް ބިލް ކްލިންޓަނާއި، ހިލަރީ ކްލިންޓަން އަކީ ވެސް ޖެފްރީގެ ގާތް މީހުން ކަމަށް ވެއެވެ.\nބައެއް ފަރާތްތަކުން ތުހުމަތު ކުރާ ގޮތުގައި ޖެފްރީ މަރާލާފައި ވަނީ އޭނާ އާއި އެކު "ކުޑަކުދިންނާއި ބެހުނު" ނުފޫޒުގަދަ މީހަކުގެ އަތެއް އޮވެގެންނެވެ. އެއީ ޝަރީޢަތުގައި އެފަދަ ފަރާތްތަކުގެ ނަންތަކެއް ޖެފްރީ ހާމަކޮށްފާނެތީ ކަމަށް ވެސް ބައެއް ފަރާތްތަކުން ތުހުމަތު ކުރެއެވެ.\nޖެފްރީގެ މަރާއި ގުޅިގެން އެފްބީއައި އިން މިހާރު ވަނީ ހާއްސަ ތަޙްޤީޤެއް ފަށާފައެވެ. ނަމަވެސް ޖެފްރީގެ މަރާއި މެދު ސުވާލު އުފައްދާ މީހުން ބުނާ ގޮތުގައި އެފްބީއައިގެ ތަޙްޤީޤުން ރަނގަޅު ޖަވާބެއް ނުލިބޭނެއެވެ.\nއޮގަސްޓް 12, 2019 18:51\nމީ ދުނިޔެ އަކީ. އަަސްލު މިސާލެއް.